
UPRAVA » Savremenika « i »Savremenih 
hrvatskih pisaca DHK javlja p. n. čla¬ 
novima promicateljima hrvatske knjige 
DHK, da se prva knjiga ; »ZMIJSKI 
SKOT«, roman gđe F. Martinčić, šalje 
svim članovima svaki dan, pa u koliko 
je ne bi koji član do 10. o. mj. primio, 
neka nam to odmah javi. — Ujedno mo¬ 
limo sve članove, da doznače svoje do¬ 
prinose čekom, koji je priložen svakoj 
knjizi. 

NAGRAĐENA RASPRAVA 


DINKO TOMAŠIĆ: RAZVITAK GRAĐANSKIH 
IDEOLOGIJA U HRVATSKOJ 


I. 

Pri kraju XVI. vijeka ideje humanizma 
i reformacije prodiru u hrvatske krajeve 
i postoji opasnost širenja protestantizma. 
Da se spriječi širenje ovoga pokreta i u 
cilju prodiranja na Balkan i dalje na 
Istok, Katolička Crkva prema zaključcima 
tridentinskog sabora pojačava svoju dje¬ 
latnost osnivajući sjemeništa i zavode za 
srednju i višu svjetovnu nastavu. U vezi 
s tim u toku XVI. i XVII. stoljeća dolaze 
u Hrvatske krajeve Isusovci i drugi re¬ 
dovi katoličke crkve, koji uz svjetovni 
kler osnivaju učilišta i vode srednju i višu 
nastavu. U isto vrijeme jedan dio klerika i 
svjetovnih đaka odlazi i na strana visoka 
'učilišta, naročito u Bolognu, Rim, Padovu, 
Gradac, Beč itd. 

Dvije su pojave od naročitog interesa 
u vezi s ovim razvitkom: broj đaka na 
srednjim i visokim školama naglo se širi 
i uključuje u sve jačem razmjeru pripad¬ 
nike građanskih i seljačkih slojeva, a s 
druge strane ideje, koje je posijala refor- 
macija, nisu sasvim izumrle, nego napro¬ 
tiv utiru put novim shvaćanjima i pre¬ 
vratničkim pokretima, koji će se razvijati 
baš u prilog građanskih i seljačkih slo¬ 
jeva. 

Pri kraju XVIII. vijeka u šest gimna¬ 
zija na području građanske Hrvatske ima 
409 đaka; od toga su 132 plemićkog po¬ 
drijetla, 172 su iz građanskih, a 105 iz 
seljačkih redova. U isto vrijeme (1795 g.) 
predavanja zagrebačke akademije slušaju 
32 plemića, 26 klerika, 22 građanskih i 13 
seljačkih sinova. 1 ) U isto vrijeme postoji i 
pet gimnazija na području hrvatske vojne 
krajine, u kojima je još povoljniji raz- 

*) A. Čuvaj, Građa za povijest školstva, Zagreb, 1907., 

knj. I. 


mjer u prilog đaka iz građanskog i se¬ 
ljačkog staleža. Nije dakle nikakvo ču¬ 
do, da se u tim krugovima u toku XVIII. 
vijeka »šire knjige, koje ometaju javni 
mir, koje kritiziraju zakone državne i na¬ 
redbe vladareve, zatim koje ruglu izvr¬ 
gavaju vjerozakonske dogme i svećen¬ 
stvo«. 2 ) 

Među tim mladim buntovnicima iz¬ 
gleda da su se naročito isticali slušaoci 
zagrebačke pravoslovne akademije, jer 
njih nalazimo naročito aktivne i u lite- 
rarno-nacionalnim i u socijalnim pokreti¬ 
ma: »Budući da je probuđenje naše knji¬ 
ževnosti poteklo isključivo iz krugova 
mladeži hrvatske, kaže Vukotinović u svo¬ 
jim »Uspomenama«, budi mi stoga slobo¬ 
dno samo na kratko navesti, da je upravo 
iz sredine mladića iz pravoslovne akade¬ 
mije proistekla ona misao, iz koje se je 
porodila, na kojoj je uzrasla naša nova 
književnost hrvatska«. 3 ) Isto tako za vri¬ 
jeme seljačkih nemira u Hrvatskoj 1848 
g., doznajemo za »nekog juristu Dragu¬ 
tina Caića, koji, naoružan pištoljima, živi 
u Sv. Ivanjskom kotaru i buni seljake go¬ 
voreći, da ne treba raditi na cestama, dok 
ne počnu tamo da rade popovi i grofi.« 4 ) 

Kod prosuđivanja sredine u kojoj se 
formiraju prve političke ideologije Hrvata 
treba u prvom redu imati u vidu unutra¬ 
šnji sastav te same sredine, ali je isto 
tako važno ispitati i sve one vanjske či¬ 
nioce, koji mogu da utiču na držanje te 
sredine. Samo na taj način moći ćemo da 
shvatimo postanak ideologija, koje će 
prethoditi političkim pokretima i društve¬ 
nim preokretima. 

U ibiđ. 

8 ) Isp. Fancev, Hrvatski ilirski preporod Jest naš 

autohton pokret, Zagreb, 1935, str. 24. 

4 ) Isp. A. Jelačić, Seljački pokret, Zagreb, 1925. 






Na kraju XVIII. vijeka Hrvatska je 
izložena centralističkim težnjama Austrije 
i germanizaciji, a već na početku XIX. 
vijeka postoji opasnost peštanskog cen¬ 
tralizma i mađarizacije. Sa gledišta hr¬ 
vatskih intelektualaca i hrvatske intelek¬ 
tualne omladine i jedno i drugo značilo 
je ugrožavanje njihovih egzistencija, jer 
svako tuđinsko prodiranje donosi sobom 
strane elemente, koji zauzimaju vodeće 
položaje u zemlji, dakle upravo one polo¬ 
žaje, koje domaća elita prisvaja za sebe. 

Spomenute nam okolnosti tumače ne¬ 
koliko pojava u razvitku hrvatskog dru¬ 
štva onoga vremena. S jedne strane na¬ 
ročito se naglašava borba za narodni jezik 
i narodnu književnost; s druge strane 
opet ta borba za narodni jezik, narodno 
ime, narodnu književnost i uopće borba 
za narodnu kulturnu individualnost, nije 
ekskluzivna, nego je naprotiv vrlo eks¬ 
tenzivna; zatim uz tu borbu za kulturnu 
individualnost razvija se i težnja za poli¬ 
tičkom samostalnošću i konačno, u borbi 
za kulturnu i političku nezavisnost sudje¬ 
luju bez razlike svi slojevi tadašnjeg dru¬ 
štva; ova posljednja okolnost opet sa 
svoje strane slabi socijalno-revolucioname 
sklonosti seljačkih i nižih građanskih slo¬ 
jeva. 

Borbu za narodni jezik i uopće borbu 
za narodnu kulturnu i političku individu¬ 
alnost možemo najbolje shvatiti, kad zna¬ 
mo, tko je vodi. U našem slučaju ta je 
borba trebala da zaštiti domaće intelek¬ 
tualce od presizanja sa strane tuđinaca, 
bilo Germana, bilo Mađara, koji su kra¬ 
jem osamnaestog i početkom devetnaestog 
stoljeća počeli da u sve većem broju za- 
uzimlju istaknute položaje u Hrvatskoj. 
Veliku važnost ovoga činioca za politički 
razvitak Hrvatske možemo razabrati već 
iz događaja, koji su prethodili Nagodbi. 
Treba imati u vidu prije svega, da je 
pored svjetovnih intelektualaca iz gra¬ 
đanskih i seljačkih redova bilo u građan¬ 
skoj Hrvatskoj na početku XIX. vijeka 
oko 1200 svećenika i oko 20.000 plemića. 
Sasvim je razumljivo dakle, da se na ve¬ 
likoj skupštini 1848. u Zagrebu, uoči gra¬ 
đanskog prevrata, među ostalim postavlja 
i zahtjev, da »odmah od sada sve domaće 
časti od najveće počamši, tako duhovnič- 
ke kao i svjetovne, ne smije drugi imati 
i obnašati, nego samo sinovi trojedne 
kraljevine«. Iz zakona, koji su dolazili 
poslije tih izjava, a posebno iz same Na¬ 
godbe, jasno se vidi, da je intelektualci¬ 


ma onoga doba bilo u prvom redu stalo, 
da osiguraju za sebe ona područja držav¬ 
nog života, za koja su se oni u toku svo¬ 
jih nauka naročito spremali. Iz tih raz¬ 
loga, kao i iz okolnosti, da građanski 
stalež još nije bio dovoljno razvijen, ni 
dovoljno uticajan, ti prvi zakoni, koji od¬ 
ređuju političke odnose između Hrvatske 
i Ugarske poslije revolucije, potpuno mi¬ 
moilaze problem ekonomske nezavisnosti 
Hrvata, a osiguravaju naprotiv da »spa¬ 
da u djelokrug potpune autonomije kra¬ 
ljevina Dalmacije, Hrvatske i Slavonije: 
zakonarstvo i uprava u svih poslovih nu¬ 
tarnjih, bogoštovja, nastave i pravosudja, 
amo računajuć sudbenost u svih molba, 
izim sudbenosti glede pomorskog pra¬ 
va.« 5 ) 

Da bolje shvatimo gore izneseno gle¬ 
dište, treba imati u vidu, da je u vreme¬ 
nu, koje je neposredno prethodilo Na¬ 
godbi, na području Hrvatske i Slavonije 
broj intelektualaca i intelektualne omla¬ 
dine naglo porastao. 1828 god. samo u 
Zagrebu ima 1817 đaka u srednjim i vi¬ 
šim školama; od toga u akademiji 686 
slušalaca, što je za građansku Hrvatsku, 
koja je brojila svega 425.000 stanovnika, 
razmjerno vrlo visok broj. Svršeni inte¬ 
lektualci u ono vrijeme, poradi privredne 
zaostalosti, i nisu mogli drugdje da se 
uposle, osim na području »bogoštovja, na¬ 
stave i pravosuđa«. Ovakovo tumačenje 
Nagodbe dobiva još neposređniju potvrdu 
u članu 42., gdje se Hrvatska »osigura¬ 
va, da će središnja vlada tako činovnike 
za hrvatsko-slavonske odsjeke, kao tako¬ 
đer i one svoje organe, koji će u obsegu 
kraljevina ovih uredovati, imenovati iz¬ 
među domaćih sinova kraljevina Dalma¬ 
cije, Hrvatske i Slavonije«. 

U tim istim okolnostima, to jest u 
tome, što građanski stalež nije bio još 
dovoljno razvijen, i u tome, što je u 
Hrvatskoj postojala prekobrojnost inte¬ 
lektualaca, nalazimo i objašnjenje eks- 
tenzivnosti hrvatskog nacionalizma iz 
onoga vremena. Ta se ekstenzivnost oči¬ 
tovala u snažnim sveslavenskim osjeća¬ 
jima i u ilirsko-jugoslovenskim ideologi¬ 
jama. 

Sveslavenstvo ondašnjih Hrvata, kao i 
ostalih Slavena u monarhiji, treba shva¬ 
titi u prvom redu kao reakciju na nje¬ 
mački i mađarski nacionalizam; i jedan 
i drugi od tih nacionalizama zašli su već 

c ) Zakonski članak I. 1868. § 44. 




bili u fazu, u kojoj razvijeni i osnaženi 
nacionalizam uviđa potrebu ekspanzije, 
pa u vezi s tim formira ideje o vlastitoj 
nađmoćnosti i o inferiornosti drugih na¬ 
roda, a naročito onih, na čiji se račun 
traži ekspanzija. Na taj način su Slaveni 
i sa strane Mađara i sa strane Nijemaca 
smatrani za nazadnu i zaostalu rasu i ti¬ 
me su opravdavali potrebu svojeg gospo- 
dovanja kao i potrebu dualističkog ure¬ 
đenja monarhije. Iz tih razloga Hrvati 
sebe izjednačavaju sa Slavenima i Iliri¬ 
ma, jer su tako i brojno jači i kulturno 
nadmoćniji, nego što bi bili, da su se 
ograničili na svoje najuže područje, na 
građansku Hrvatsku, koja je početkom 
XIX. vijeka brojila u svemu oko 400.000 
stanovnika. Radi toga hrvatski sabor od 
1848. traži, da se svi austrijski narodi 
opredijele po jeziku, a ne po državnim 
područjima. Ovo bi načelo naime omogu¬ 
ćilo, da se malo područje građanske Hrvat¬ 
ske proširi na sve one krajeve, gdje se 
govori hrvatski ili hrvatskom sličnim jezi¬ 
cima i narječjima. Ilirstvo, prema tome, 
i nije drugo, nego odraz ove ekspanzivne 
težnje ondašnje hrvatske inteligencije. 
Stoga hrvatski sabor iz 1848. tvrdi: »Lu¬ 
do su i na svoju sobstvenu štetu i propast 
uvijek radili narodi, koji su druge narode 
podjarmljivali i gnjeli, a najludje rade, 
koji misle, da se to još i sada može uči¬ 
niti. Kucnuo je čas narodah, oni će se po 
jeziku opredjeljivati i medjusobnom po¬ 
moći proti nasilju neprijatelja svoga osi¬ 
gurati. Tom pozivu sljedujući, primili smo 
mi sjedinjenje novo uskersnuvše vojvo¬ 
dine serbske sa našom trojednom kralje¬ 
vinom, i očekujemo pridruženje još i osta¬ 
lih južnoslavenskih pokrajinah, da tako 
kao jedno tijelo s ostalim na isti način 
sastavljenim narodima u savezu, na te¬ 
melju jednakosti osnovano carstvo austri- 
jansko uzderžimo«. 

S druge strane opet sveslavenstvo on¬ 
dašnje hrvatske inteligencije nije drugo 
nego izgrađivanje osjećaja kulturne i fi¬ 
zičke nađmoćnosti Slavena prema Nijem¬ 
cima i Mađarima, osjećaja, koji su se 
razvili u samoobrani protiv hegemoni- 
stičkih težnja ovih naroda: »načelo da 
svi austrijski narodi opredijelivši se po 
jeziku, slobodni i medju sobom posve je¬ 
dnaki budu, jedini je jamac mira u Aus¬ 
triji, a on*o, po kojem sad u Austriji he¬ 
gemonija njemačkog i mađarskog naroda 
postoji, nikom na veću štetu ne može biti 
neg baš njima. Jer ako smije biti hege¬ 


monija jednog naroda nad drugim, onda 
ta mora slavenskom narodu kao najve¬ 
ćem i u Ugarskoj i u celoj Austriji pri¬ 
pasti. Ali mi, mi Slaveni, koje vi robskim 
i tiranskim narodom nazivljete, stidimo 
se tog načela, jer se to sa dostojanstvom 
čovječanstva i duhom vremena ne slaže.« 

»Hrvatska zemlja trijuh varmedjah i 
Primorja«, prema računu Janka Draško- 
vića, imala je 1832. svega 425 hiljada du¬ 
ša, dok su ostale zemlje »Ilirije velike 
slavo-hrvatski govoreće« skupa brojile 
preko tri miliona stanovnika. Međutim u 
onoj užoj Hrvatskoj, koja je brojila ne¬ 
što preko četiri stotine hiljada duša, sa¬ 
kupio se je daleko veći broj intelektuala¬ 
ca, nego u svim ostalim hrvatskim i slo¬ 
venskim krajevima zajedno. Sasvim je 
razumljivo dakle, da je ova inteligencija, 
kojoj je bilo tijesno na tako uskom i još 
privredno nerazvijenom području, tražila 
ne samo samoupravu na tom svom pod¬ 
ručju, nego također i mogućnost prodira¬ 
nja u sve one druge krajeve, koji su joj 
pripadali na osnovu načela narodnosti i 
jezika. Zato su se oni bez ikakovih teškoća 
i bez ikakovih unutrašnjih borba i kriza 
odrekli kajkavskog narječja i prihvatili se 
štokavštine »dijalekta pako ovoga, kao 
običnoga u pismoznanju starinskomu. On 
mora i najpraviji biti, jere ga Slavonac, 
krajiški Hrvat, Primorac, Prikupnik, Dal¬ 
matinac, Bosanac, Crnogorac, i oni Hrvati 
koji se Wasser-kroaten zovu, i po ma- 
djarske zemlje rasuti jesu, jednako go¬ 
vore.« 6 ) 

Ivan Derkos, koji je po mišljenju prof. 
Fanceva, najjači ideolog ilirskog pokre¬ 
ta, 7 ) još nam neposrednije ukazuje na 
koristi, koje je ondašnja hrvatska inteli¬ 
gencija očekivala od preporoda hrvatske 
književnosti: »jer će se lakše moći da¬ 
vati i obilatije skupljati dobrovoljni pri¬ 
nosi za opće književne potrebe... pove¬ 
ćati će se broj onih koji bi se htjeli dati 
na pisanje većih i manjih djela, budući 
da ima ljudi na milijune .. . Samo raspa- 
čavanje i najobilnijih djela lakše je, a 
razdioba velikih troškova među mnogo- 
brojnije kupce učinit će piscima tisak 
ugodnijim, a čitaocima kupnju povoljni¬ 
jom, jer množina pomaže nemoćna ... 
Pače, od drugih će nam privesti vatrene 
učenike, privest će Srbe u Ugarskoj rasi- 
jane; pače, ni ista Srbija turska s vre- 

6 ) Janko Drašković, Dizertacija, isp. Barac, Ilirska 
knjiga, str. 66. 

7 ) Fancev, op. cit., str. 4—5. 



menom ne će odbijati da s nama podržaje 
književni saobraćaj.« 8 ) 

K ovim okolnostima treba dodati još 
i ovu. Čitava je ondašnja inteligencija 
prolazila ili kroz katoličke škole, ili 
kroz škole, koje su bile pod uticajem ka¬ 
toličkog svećenstva, jer su kaolički sveće¬ 
nici davali većinu nastavnika. Univerzalna 
shvaćanja i ekspanzivne težnje katoličke 
crkve svakako da su ostavljale snažan 
trag u formiranju mentaliteta hrvatskih 
intelektualaca. Zato nalazimo mnoge ka¬ 
toličke svećenike, koji su istaknuti u ilir¬ 
skom pokretu; oni izgrađuju kasnije ideo¬ 
logiju jugoslovenskog pokreta (Strossma- 
yer, Rački), a u pitanju Bosne skloni su 
srpskoj tezi (Strossmayer, bosanski fra¬ 
njevci) . Ova su shvaćanja i ideologije 
s druge strane bila potpuno u skladu sa 
težnjama katoličke crkve za prodiranjem 
na Istok. Od tuda i Strossmayerovo za¬ 
uzimanje za zbliženje Istočne i Zapadne 
crkve. 

U isto vrijeme uz borbu za kulturnu 
individualnost Hrvata, jačaju se i njihove 
težnje za političkom nezavisnošću i drža¬ 
vnom samostalnošću. Međutim hrvatska 
državna ideja povezana je izvorno uz 
hrvatsko visoko plemstvo, dok je borba 
za kulturnu individualnost Hrvata djelo 
hrvatske inteligencije, u kojoj su prevla¬ 
davali građanski i seljački elementi. 
Hrvatsko je plemstvo održavalo kroz 
stoljeća predaju o političkoj nezavisnosti 
Hrvata kao sredstvo u borbi za očuvanje 
svojih privilegija protiv presizanja bilo sa 
strane Beča, bilo sa strane Pešte: »Neka 
znade Vaše Veličanstvo, da se ne može 
naći, da bi koji vladar silom pokorio 
Hrvate, nego mi smo se po smrti posljed¬ 
njeg našeg kralja Zvonimira od slobodne 
volje pridružili sv. kruni kraljevine Ugar¬ 
ske i poslije toga Vašem Veličanstvu.« 

U borbi za očuvanje svojih »pravica« 
proti daleko nadmoćnijem protivniku i 
kraj autonomnog područja, koje je bilo 
toliko suženo, da ga »nije bilo na geo¬ 
grafskoj karti«, hrvatsko se je plemstvo 
ograničilo jedino na dokazivanje svojih 
historijskih prava, da se barem tim pu¬ 
tem očuva donekle hrvatska politička in¬ 
dividualnost. Uslijed toga je hrvatsko 
plemstvo, za razliku od hrvatske inteli¬ 
gencije, ekskluzivno u svojim težnjama i 
u svojim zahtjevima. Iz tih razloga će 

8 ) Derkos Ivan, Genij domovine, isp. Barac, op. cit. 
str. 60. 


također i političke ideologije, koje će se 
razvijati na pogledima i težnjama ovih 
dviju skupina, pokazivati s jedne strane 
osobine ekskluzivnosti i statike (unioni¬ 
sti), a s druge strane osobine ekstenziv- 
nosti i dinamike (narodnjaci). Prvi za¬ 
snivaju svoju ideologiju u prvom redu 
na državopravnim teorijama, a drugi na 
načelu narodnosti i kulturne individual¬ 
nosti. Međutim, i jednima i drugima 
manjka smisao za privredne probleme i 
za društvene reforme, što je i razumljivo, 
jer je plemstvo bilo predstavnik gospo¬ 
darskog sistema, koji se je upravo raspa¬ 
dao, a inteligencija s druge strane, kao 
ekonomski neproduktivan elemenat i bez 
dodira sa širokim narodnim slojevima, 
nije mogla da shvati ni težnje ni tegobe 
narodnih masa. 

Ali dok će se unionistička politička 
ideologija postepeno izroditi uporedo sa 
raspadanjem feudalnog sistema i feudalnih 
shvaćanja, narodnjačka će se ideologija 
u obliku jugoslovenstva održavati sve do 
u najnovije doba. Kao u svom postanku, 
tako i u toku čitavog svog razvitka, ova 
je ideologija bila podržavana od intelek¬ 
tualaca, koji su bili bez veza sa širim slo¬ 
jevima, pa je prema tome ona ostala hr¬ 
vatskim masama uvijek tuđa i neprivla- 
čiva. Ova je ideologija tražila kulturnu i 
političku ekspanziju, koja je trebala da 
udovolji ambicijama intelektualaca, dok o 
interesima širih slojeva nije vođeno do¬ 
voljno računa. Poradi toga su nosioci ove 
ideologije, često puta u težnji da zado¬ 
volje lične ambicije, udarali putovima, koji 
su bili u direktnoj opreci s interesima ši¬ 
rih slojeva. Već je i sam Strossmayer 
zapazio tu pojavu: »Kad sam pak vidio, 
da je nekima više do toga, da dođu na 
vladu, nego li do toga, da postojano tra¬ 
žimo najhitnije pravo naroda, ja sam se 
okrenuo i ostavio svako sudjelovanje pri 
reviziji nagodbe«. 9 ) 

Ova će se ista pojava stalno ponav¬ 
ljati kasnije kod svih stranačkih skupina, 
koje će se izgrađivati na podlozi jugo- 
slovenske ideologije; taj će činilac uticati 
na sudbinu hrvatsko-srpske koalicije, 
jugoslovenskog odbora i samostalno-đe- 
mokratske stranke, a u koliko k tome 
srpska nacionalistička ideologija bude 
uticala na jugoslovensku misao, u toliko 
će ubrzati i njen konačni slom kod 
Hrvata. 


9 ) Strossmayer u pismu Dinku Politeu. 




Ekstenzivnost naime ilirsko - jugoslo- 
venske ideologije dala je mogućnost su¬ 
radnji i zajedničkom političkom nastupu 
hrvatskih i srpskih intelektualaca. Me¬ 
đutim srpske su se građanske ideologije 
razvijale u drugim prilikama i pod druk¬ 
čijim uvjetima, nego što je to bilo kod 
Hrvata. Poradi tih posebnih okolnosti, kod 
Srba je trgovački i vojnički elemenat bio 
od naročitog uticaja na postanak građan¬ 
skih ideologija, tako da su te ideologije 
od svog začetka pa u toku čitavog svog 
razvitka pokazivale naročito ekskluzivan 
karakter: »Stoga Srbi i Hrvati u prvo 
vreme ilirskog pokreta i ne vrše nikakav 
uticaj jedni na druge. Srbi rade politički 
i kulturno za sebe... Za njih je ilirizam 
»švapska uvezena roba« i »besmisleno na- 
imenovanje«. Ideja o opće slovenskoj so¬ 
lidarnosti nailazi kod Srba na manje od¬ 
ziva. Na opomenu Šafarika, da pjesme 
prozove ilirskim, Karadžić odgovara: »ne¬ 
mojte vi mene bugariti« i da bi pokazao 
svoje srpstvo, stalno je nosio fes«. 10 ) 

Poradi ove ekskluzivnosti Srba, kad 
god je dolazilo do suradnje između srp¬ 
skih i hrvatskih pokreta, bili su neiz¬ 
bježni unutrašnji sukobi i krize, kao što 
je to bilo na primjer sa sukobima u 
hrvatsko-srpskoj koaliciji, u jugosloven- 
skom odboru, stalni sukob između jugo- 
slovenskog odbora i srpske vlade i ko¬ 
načno hrvatsko-srpski spor od ujedinje¬ 
nja do danas. 

Suradnja između hrvatskih i srpskih 
građanskih pokreta imala je, poradi eks- 
tenzivnosti jednih, a ekskluzivnosti dru¬ 
gih, i tu posljedicu, da je srpska nacio¬ 
nalistička ideologija sve jače uticala na 
hrvatske građanske ideologije. Taj je uti¬ 
caj došao do izražaja već kod napredne 
omladine, u još većoj mjeri kod koalicije, 
koja je iz hrvatsko-srpske postala srpsko- 
hrvatska, zatim u jugoslovenskom odboru 
i Narodnom Vijeću, koji su kapitulirali 
pred srpskom vladom (krfska deklaracija 
i Vidovdanski ustav), ali je naročito jak 
bio taj uticaj kod predratne nacionali¬ 
stičke omladine, koja je stvarno, iako ne 
formalno, potpuno već usvojila bila na¬ 
cionalističku ideologiju Srbije u obliku 
»beskompromisnog i integralnog jugoslo- 
venstva«. Ova je ista ideologija prihva¬ 
ćena poslije ujedinjenja sa strane raznih 
jugoslovenskih nacionalističkih organiza¬ 
cija i stranaka uz primjesu novih ideja i 

M ) N. Lalić, Hrvatska misao kroz istoriju, Politika, 
septembar, Beograd, 1936. 


metoda koje su se razvijale među nacio¬ 
nalističkim pokretima na zapadu (Orju¬ 
na, Junao, Zbor, Pof, JNS). 

H. 

Kod prosuđivanja ekstenzivnosti hrv. 
političkih ideologija, treba imati pred 
očima, da vojnički i privredni krugovi 
kod Hrvata, u vrijeme kad su se izgra¬ 
đivale prve hrvatske građanske ideologi¬ 
je, nisu došli do naročitog izražaja. Usli¬ 
jed toga za vrijeme hrvatske građanske 
revolucije od 1848. nije ni bilo pokušaja 
u pravcu potpune političke nezavisnosti 
Hrvata. 

Glavni dio hrvatske vojske nalazio se 
u to doba u Krajini, i to pomiješan sa 
stranom vojskom i samo djelomično pod 
upravom domaćih časnika. Osim toga 
Krajina je bila upravno izdvojena iz 
Hrvatske i pod austrijskom vojničkom 
upravom. Revolucionarne ideje su tamo 
teško prodirale, a ondašnjim austrijskim 
generalima domaćeg podrijetla bili su ne¬ 
poznati i nepristupačni interesi hrvatskih, 
bilo građanskih bilo seljačkih slojeva: 
»bio austrijski general kervi koje mu 
drago narodnosti, on nezna shodno za¬ 
kletvi svojoj, ako ne za: »Got, Kaiser 
und Oesterreich«; zato se je on od die- 
tinstva i odhranjivao ; sve je ostalo 
njemu, i mora mu biti kao takovomu: 
terra incognita... Mi nismo nikakovi ne¬ 
prijatelji Jelačićevi; mi znamo, on bijaše 
austrijski vojnik, kasnije vojskovodja; od 
njega što drugo očekivati, van da bude 
vjeran svojoj devizi: »Ein einiges, gros- 
ses Oesterreich«, bila bi prava mahni¬ 
tost.« 11 ) 

Usprkos tih okolnosti, ipak su se 
za vrijeme građanske revolucije u Hrvat¬ 
skoj pokazivale izvjesne težnje u pravcu 
vojničke nezavisnosti. Narodna skupština 
u Zagrebu, u ožujku 1848. izričito traži: 
»Narodnu stražu (gardu), a đeržavni voj¬ 
voda ili kapetan, izabran na našem saboru 
po staroj navadi, bit će njezin verhovni 
zapovjednik. Svake versti narodna voj¬ 
ska, kad neima izvanjskoga rata, neka 
ostane kod kuće, neka dobiva poglavare 
domaće, i neka joj se narodnim jezikom 
zapovijeda; u vrijeme pako straženja i to 
osobito na kordunu kao što i vojevanja 
proti izvanjskomu neprijatelju ima dobi¬ 
vati hranu, plaću i odjeću. Stranjska voj- 

u ) Evgenij Kvatemik, Rieč u sgodno vrleme, Zagreb, 
1870. str. 11—13. 

ska iz zemlje da izadje, a narodni grani¬ 
čari, koji se nalaze u Italiji, da se odmah 
kući vrate.« Međutim vrijeme od prvog 
izgrađivanja revolucionarnih ideologija sa 
strane hrvatske inteligencije, pa do doga¬ 
đaja od 1848 godine, bilo je prekratko, 
da se vojnički krugovi, odgojeni u aus¬ 
trijskim vojnim akademijama, pripreme 
za ideju politički i vojnički nezavisne 
Hrvatske. 

ni. 

Ipak ove okolnosti ne bi bile same po 
sebi dovoljne da nam objasne političke 
ideologije i događaje o kojima smo upra¬ 
vo govorili. Osim navedenih okolnosti 
treba u ovom pitanju uzeti u obzir još 
jedan vrlo važan činilac u stvaranju po¬ 
litičkih shvaćanja i odnosa među Hrvati¬ 
ma. Potrebno je naime voditi računa o 
psihičkim razlikama pojedinih hrvatskih 
krajeva i o psihičkim predispozicijama 
vodećih ličnosti, koje se u tim različitim 
sredinama razvijaju. Te su naime razlike 
u mentalitetu sa svoje strane vršile zna¬ 
tan uticaj na pravac političkih ideologija, 
na stranačko razlikovanje i cijepanje i 
konačno na borbe i zapletaje unutar po¬ 
jedinih političkih stranaka i drugih poli¬ 
tičkih ustanova. Ovdje mislimo u prvom 
redu na razlike između zadružne i ple¬ 
menske kulture i na različite tipove lič¬ 
nosti, kojima te sredine pogoduju. 

Zadružna je kultura autarhična, ko- 
lektivistička i potpuno demokratska u 
ekonomskim i u političkim odnosima. Ona 
je protivna hierarhijskom uređenju dru¬ 
štva i nije sklona razvijanju neograniče¬ 
nih ambicija, koje bi se isticale izvan ili 
iznad kolektiva. Organizacija vlasti u 
ovom društvenom uređenju nije cilj, nije 
najviša društvena funkcija, nego je ravno¬ 
pravna ostalim društvenim djelatnostima 
i to samo kao sredstvo za održavanje već 
ustaljenih načela i za izvršivanje skupne 
volje čitavog kolektiva. Poradi tog smisla 
za kolektivan nastup, koji ne može da 
bude rascjepkan ni oslabljen djelatnošću 
izdvojenih pojedinaca, ta sredina poka¬ 
zuje neobično razvijen smisao za otpor i 
za izdržljivost u kolektivnoj borbi. Nema 
toga razočaranja ili neuspjeha, koji bi 
mogao da svlada skupni otpor ove sre¬ 
dine sve dotle dok nije zadovoljena u 
svojim zahtjevima. Iz tih razloga nam je 
razumljivo, zašto su politički izbori u 
banskoj Hrvatskoj u velikoj većini sluča¬ 
jeva donosili opozicionim strankama ve¬ 


ćinu usprkos javnosti glasanja, ograniče¬ 
nosti broja glasača, usprkos izborne »ari¬ 
tmetike«, kao i drugih nedemokratskih 
metoda u provađanju političkih izbora i 
političke propagande. 

Međutim zadružna sredina isto tako 
otežava razvitak nezavisnih i samostalnih 
ličnosti, pa zato opažamo često među lič¬ 
nostima iz ove sredine izvjesnu neodluč¬ 
nost i pasivnost, naročito onda, kada su 
pojedinci otkinuti od užeg doticaja s ma¬ 
sama i kada je potrebno da sami stva¬ 
raju i daju inicijativu. U zadružnoj kul¬ 
turi naime, inicijativa više počiva na sa¬ 
mom kolektivu, a manje na pojedincima, 
koji treba samo da budu izvršioci kolek¬ 
tivnih težnja. Međutim mase se mnogo 
teže pokreću nego pojedinci, a u građan¬ 
skom društvu i političkom sistemu, koji 
je na tom društvu zasnovan, redovito se 
traži baš od pojedinaca odlučnost, inici¬ 
jativa i eventualno bezobzirna borba u 
cilju izbijanja u prve redove. Građansko 
društvo naime traži »vođe«, dok zadružno 
društvo potrebuje samo izvršioce kolek¬ 
tivnih težnja, jer ono nije sklono načelu 
hierarhije i vodstva. 

Razumije se, da raspadanjem zadružne 
kulture i postepenim prodiranjem kapita¬ 
lističkog sistema proizvodnje, nestaje 
preduvjeta za kolektivna shvaćanja i za¬ 
družna se sredina sve više približava 
shvaćanjima i psihi građanske sredine. 
Ali kod proučavanja političkih pokreta i 
političkih ideologija, treba voditi računa 
i o ovim kulturnim zaostacima i prijela¬ 
zima, koji mogu da imaju izvjestan uti¬ 
caj na mentalitet istaknutih ličnosti i na 
njihov način borbe. 

Razlike u mentalitetu ovih dviju sre¬ 
dina, zadružne i plemenske, naročito od¬ 
skaču, kad proučavamo politički razvitak 
intelektualaca u Dalmaciji i njihove od¬ 
nose prema političkim pokretima u gor¬ 
njoj Hrvatskoj. 

Dok su političke stranke u gornjoj 
Hrvatskoj bile sklone da odugovlače sa 
odlukama i da odlažu konačno rješenje, 
dotle su politički pokreti, kojima su bili 
na čelu intelektualci iz donjih krajeva 
često naglili u svojim odlukama i predlo- 
zima, pa su tim prenagljenim odlukama 
uticali i na držanje onih neodlučnih ele¬ 
menata u banskoj Hrvatskoj. Uzmimo na 
primjer slučaj sa riječkom rezolucijom, 
koja je bila od odlučnog uticaja na stva¬ 
ranje hrvatsko-srpske koalicije, na preuzi¬ 
manje vlasti i prema tome na slabljenje 


težnja u pravcu potpune samostalnosti i 
nezavisnosti Hrvata. Uzmimo dalje slučaj 
političke emigracije za vrijeme svjetskog 
rata. Što se Hrvata tiče, ta je emigracija 
bila sastavljena gotovo od samih emigra¬ 
nata iz donjih hrvatskih krajeva, pa kad 
je ta emigracija organizirala Jugosloven- 
ski Odbor, on nije podržavao gotovo ni- 
kakovu vezu sa Zagrebom. To mu među¬ 
tim nije smetalo da bez Zagreba stvara 
Krfsku deklaraciju, u kojoj se odriče na¬ 
čela posebnog hrvatskog narodnog indivi¬ 
dualiteta, potpuno u skladu sa ideologijom 
predratne nacionalističke omladine, koja 
se je također sastojala u glavnom iz pri¬ 
padnika donjih hrvatskih krajeva. Kona¬ 
čno, presija sa strane narodnog vijeća u 
Splitu, bila je od odlučnog uticaja, da 
narodno vijeće u Zagrebu požuri u Beo¬ 
grad, a da prethodno nije postiglo nika¬ 
kav sporazum sa nosiocima vlasti u Srbiji, 
o tome, kako da se uredi zajednička 
država. 

Nema sumnje, da u ovakovom drža¬ 
nju, pored drugih činilaca, možemo da 
razaberemo i osobine plemenske psihe, 
koja je sklona individualizmu, inicijativi, 
isticanju, težnji za vodstvom, pokretlji¬ 
vosti, živoj djelatnosti i borbenosti. Ple¬ 
mensko je društvo naime izgrađeno na 
hierarhijskom načelu; vlast je usredoto¬ 
čena ne u kolektivu, nego u vrhovima, a 
posljedica je toga, da vlast postaje prvotna 
društvena vrijednost i stalni poticaj oni¬ 
ma koji su udaljeni od vlasti, da joj se 
približe. Takovo društveno uređenje raz- 
l'vija lične ambicije i ličnu inicijativu i po- 
| Oradi toga je to društvo vrlo pokretno i 
»aktivno, ali često bezobzirno i nehumano. 
bU tome je to društvo slično građanskom 
■društvu, koje je iz njega i poteklo. Ali 
■iok je građansko društvo poradi uspore- 
•nosti u tempu razvitka postalo donekle 
staloženo, plemensko društvo nije usta¬ 
ljeno, nego se nalazi u brzoj izmjeni dru¬ 
štvenih slojeva i društvenih vrijednosti. 
Zbog toga ta sredina utiče na izgrađiva¬ 
nje nestaloženih ličnosti, koje su spremne 
da stvaraju brze odluke i da ih isto tako 
brzo mijenjaju. Konačno u takovoj se 
sredini često izgrađuju ličnosti kod kojih 
osjećajno prevladava nad racionalnim, pa 
iz tih razloga ta sredina u svojim tež¬ 
njama i u svojoj djelatnosti redovito na- 
ginje k skrajnostima. 

Ne treba ponovno naglašavati, da se 
i plemenske kulturne osobine stalno fnije- 
njaju u vezi sa mijenjanjem prilika sre¬ 


dine, ali u naglim prijelazima iz seoske 
sredine među vodeće društvene slojeve 
mnoge su se od tih izvornih osobina odr¬ 
žale. Ovakove osobine, koje je nova sre¬ 
dina samo pritajila, a nije ih potpuno 
ugušila, lako dolaze do izražaja u vreme¬ 
nima jačeg društvenog gibanja i uopće 
uvijek, kad je duševno tkivo pojedinaca 
naročito nategnuto. 

Međutim sve što je rečeno o ovim 
dvjema kulturama, uopćavanje je, koje 
dozvoljava mnoge iznimke, a pored toga 
postoje i međusobni uticaji raznih kul¬ 
tura, a radi toga i različite kombinacije 
njihovih psihičkih odlika. 

Za prosuđivanje uticaja trgovačkog i 
obrtničkog staleža, kao i ostalog malog 
građanstva u Hrvatskoj, treba imati u 
vidu nekoliko okolnosti. Prije svega, pri¬ 
like u feudalnoj Hrvatskoj, pored 98% 
stanovništva, koje je živjelo u naturalnom 
gospodarstvu, nisu bile povoljne za raz¬ 
vitak novčanog kapitala, ni za izmjenu 
dobara. Ove su okolnosti bile pojačane 
još i uticajem zadružne kulture hrvatskog 
seljaka. Ta je kultura, kao što je rečeno, 
autarhična, privezuje seljaka uz »skupči- 
nu«, pravi ga zavisnim od zadružne za¬ 
jednice i utiče na njegovu nepokretnost i 
odvratnost prema iseljavanju u gradove. 
Još pri kraju XIX. vijeka prenapučenost 
je seljačkih kotara u Zagorju tolika, da 
se može uporediti sa najindustrijalnijim 
predjelima Evrope. Kotar Pregrada na 
primjer imao je 305, Krapina 284, a 
Stubica 255 stanovnika na 1 km 2 , a bez 
iseljavanja seljačkog elementa u gradove, 
ne može biti govora o brzom razvitku 
gradova. 

Zadružna kultura poradi svojih kolek¬ 
tivnih shvaćanja nije sklona razvijanju 
individualnog nagomilavanja imutka, a 
prema tome nije sklona ni razvijanju in¬ 
dividualne trgovine. Kod nas je na prije¬ 
lazu iz naturalnog u novčano gospodarstvo 
krčmarenje bilo od osobite važnosti za ra¬ 
zvitak prvog novčanog kapitala. Po hrvat¬ 
skom feudalnom sistemu pravo krčmarenja 
imala su samo vlastela i slobodni grado¬ 
vi, pa su za vrijeme građanske revolucije 
hrvatski seljaci u svojim predstavkama 
tražili, da se i njima dade to pravo, ali u 
skladu sa svojim kolektivnim shvaćanji¬ 
ma, oni ne traže to pravo za pojedince, 
nego kao kolektivno preduzeće čitave op¬ 
ćinske ili seoske zajednice i u kolektiv¬ 
nom interesu te zajednice: »Arenđe spa- 
inske koje su već prestale da se našim 

obštinama preda tako, da selio za sebe 
Bircaus (Kancun) imade i sav dohodak 
da uživa a spaija u ničem da s nama po- 
mešan ne bude.« 12 ) Naprotiv u općinama, 
gdje je bio naseljen stočarsko-plemenski 
elemenat, koji je vrlo pokretan i sklon 
individualizmu, traži se »da se ne zabra¬ 
njuje nikomu koji sposobnost a i nešto 
k izpunjavanju takovog zanata k prima¬ 
nju i podvorenju putnika iskaže, točenje 
vina, rakie, piva i ostalog pića.. .« 13 ) 

Radi ovih razlika u kulturi i u shva¬ 
ćanjima, razumljivo je, da je stočarsko- 
plemenski elemenat razvijao trgovce, stva¬ 
rao novčani kapital i naseljavao trgovišta 
i gradove, dok je zadružni elemenat osta¬ 
jao na selu, a u njegova su se trgovišta i 
okolne gradove useljavali strani obrtnici 
i trgovci. Tako u početku XIX. vijeka 
gradovi u građanskoj Hrvatskoj ne samo 
da nisu bili dovoljno razvijeni, nego ni 
strani elementi u njima nisu još bili do¬ 
voljno asimilirani. Zbog toga su prve no¬ 
vine, koje su počele da izlaze u Hrvatskoj, 
bile pisane na njemačkom jeziku i od onda 
pa do danas stalno je postojala potreba 
izlaženja lokalnih njemačkih novina. 

Naprotiv u Krajini, gdje je stočarsko- 
plemenski elemenat naseljavao trgovišta, 
hrvatski je elemenat prevladavao nad 
stranim. Ako još dodamo k ovome, da se 
u građanskoj Hrvatskoj ni poslije revolu¬ 
cije nije moglo odjednom da prekine sa 
svim ostacima feudalnih shvaćanja, onda 
će nam biti jasno, zašto mali građanski 
elemenat za vrijeme građanskog prevrata 
u Hrvatskoj nije došao do jačeg izražaja. 
Da taj elemenat ipak nije bio potpuno 
neaktivan, vidimo po tome, što narodna 
skupština od 25. ožujka 1848. u Zagrebu 
traži: »Pođignutje narodne banke. Povra- 
tjenje naših narodnih kasah i glavnicah, 
koje su se do sada upravljale u Ugarskoj, 
i povratak imanjah i kasah fiškalskih. 
Ove kase i glavnice morati će upravljat 
naš odgovorni ministerium financiah. Ne¬ 
ka se sve mitnice (malte) na medji naše 
zemlje i deržavah slavonsko- i talijansko- 
austrianskih ukinu i slobodno obćenje 
između rečenih deržavah i nas neka se 
proglasi. Svekolike pako pošte u trojednoj 
kraljevini neka se u svemu podlože naše¬ 
mu domaćemu ministeriu.« 


12 > Iz molbe općine »Csakovačke« banu Jelaćiću, isp. 
Jelačić, op. cit. 

18 ) Iz molbe »Općine Kameral Moravica« banu Jelaćiću, 
ibid. 


Međutim, unatoč svim zaprekama, pri¬ 
vredni život se razvija u Hrvatskoj, a 
s tim u vezi razvijaju se gradovi, jača se 
i asimilira se građanski stalež. Još 1890. 
krčmarski je obrt najjači brojem privre¬ 
dnika (gotovo jednu desetinu svih privre¬ 
dnika), što znači, da je stvaranje novča¬ 
nog kapitala još u povoju, ali već 1905. 
oko 10% stanovništva Hrvatske i Slavo¬ 
nije bavi se trgovinom, obrtom i industri¬ 
jom. S tim u vezi naročito se razvija 
Zagreb. Godine 1860. Zagreb ima svega 
oko 20.000 stanovnika. Tada dobiva že¬ 
ljeznicu i već na početku XX. vijeka Za¬ 
greb je više nego udvostručio svoje sta¬ 
novništvo. Ranije je Zagrebom vladao 
Gornji Grad, ali već od osamdesetih go¬ 
dina uticaj je Donjega grada sve snažniji 
i uporedo sa snaženjem i sve jačim uti- 
cajem malog građanskog elementa, raz¬ 
vijat će se intenzivni hrvatski nacionali¬ 
zam, koji će pokazivati sve osobine gra¬ 
đanskog nacionalizma, a te su: zahtjev 
da se narodnoj individualnosti prizna 
prednost pred drugim vrijednostima, tež¬ 
nju za potpunom političkom samostal¬ 
nošću i za ekonomskom nezavisnošću, 
nacionalna ekskluzivnost i razvijanje na¬ 
cionalne mistike. 

Uporedo s jačanjem malog građanstva 
dolaze do izražaja lokalni interesi i pro¬ 
blemi zaštite tih intersa. Mali trgovački 
i obrtnički kapital teži da se razvije u 
industrijski kapital i u financijski kapi¬ 
tal. U tu svrhu potrebna je gospodarska 
i politička nezavisnost, potrebna je za¬ 
štita i unapređivanje domaće privrede 
protiv strane konkurencije, bilo na vanj¬ 
skom, bilo na unutrašnjem tržištu. Ideja 
narodne individualnosti i suverenosti sa¬ 
vršeno odgovara tim težnjama, a to je 
baš program »stranke prava«, prve hrvat¬ 
ske građanske stranke u pravom znače¬ 
nju te riječi: »U obće, stanovište te stran¬ 
ke uviek bijaše, jest i ostaje: podpuna 
nezavisnost hervatske deržave, podpuna 
suverenost hervatskoga naroda unutar 
granicah deržavnoga prava toga naroda, 
ujamčena međjunarodnimi ugovori . . . 
Politika naša zahtjeva, da Hervati žive 
deržavno ne u ili pod Austrijom, nego uz 
Austriju ... Sabor d e r ž a v n i Hervatah, 
a ne kakovi zajednički austrij- 
s k i rajhsrati, senati, delegacije, parla¬ 
menti itd. da rešivaju nad kervlju i nov¬ 
cem našim; — da se riešiva iz kl ju- 



č i v o voljom naroda hervatskoga: da li 
je p r a v e d n o, i da li nam je korisno 
Austriju u ovom ili onom pitanju her- 
vatskom kervlju i novcem pođuprieti i 
pomoći? Pa ako da, koliko bi se imalo u 
tu sverhu narodnoga novca i kervi do- 
pitati?« 14 ) 

U tim izmijenjenim okolnostima sve 
se više uviđa ekonomska zarobljenost 
Hrvatske, sve je jača opozicija protiv 
Nagodbe i sve se jače naglašava potreba 
financijalne samostalnosti, pridizanje do¬ 
maće privrede, kao i potreba sudjelovanja 
najširih slojeva u političkom životu. I dok 
su ranije političke stranke mimoilazile ova 
pitanja u svojim programima, sada »Naj¬ 
prečom svojom i neodgodivom zadaćom 
smatra hrvatska stranka prava: reformu 
današnjeg izbornog reda, dalje promjenu 
današnje financijalne nagodbe s Ugar¬ 
skom, i to tako, da Hrvatska dobije pod- 
punu svoju financijalnu samostalnost, za¬ 
tim zaštitu seljačkog posjeda, obrtničkog 
i radničkog stališa i lične slobode; na¬ 
pokon podpunu slobodu štampe i udruži¬ 
vanja.« 15 ) 

U isto vrijeme nastaje i razlikovanje 
interesa pojedinih skupina tako, da pod 
konac 1903. postoji u Hrvatskoj dva¬ 
naest političkih stranaka: narodna stran¬ 
ka (magjaroni), hrvatska stranka prava, 
Starčevićeva stranka prava, napredna 
stranka, vladina srpska stranka, radikal¬ 
na srpska stranka, samostalna srpska 
stranka, stranka socijalnih demokrata, 
hrvatska radnička stranka, katolička 
stranka, seljačka stranka, kršćansko- 
socijalna stranka. 16 ) 

Na taj su način radikalni hrvatski na¬ 
cionalizam već u početku njegova razvitka 
suzbijala ova razlikovanja pojedinih sku¬ 
pina i njihovih interesa. Te su okolnosti 
nastale radi krize seljaštva u vezi sa na¬ 
glim raspadanjem zadružnog ekonomskog 
sistema; zatim u vezi sa porastom prole¬ 
tarijata i opadanjem obrta poradi razvitka 
industrije i učestalosti industrijskih kriza; 
konačno poradi pojačane djelatnosti kato¬ 
ličke crkve i organiziranja posebnih kato¬ 
ličkih pokreta; ti su pokreti nastali s je¬ 
dne strane pod pritiskom širenja klasnih 
ideologija, a s druge strane pred opa¬ 
snošću od protestantizma u obliku pan- 

14 ) Evgenij Kvaternik, op. cit. str. 31 i 40. 

15 ) Rezolucija »Hrvatske stranke prava« od 29. I. 1903. 
M ) Josip Horvath, Izmjena generacija, Obzor Spomen 

knjiga, str. 24. 


germanizma i od pravoslavlja pod plaštom 
jugoslovenskih ideologija. Ali ovo cijepa¬ 
nje stranaka također ima izvjesnu vezu 
sa relativno velikim brojem intelektuala¬ 
ca, naročito pravnika, na području Hrvat¬ 
ske i Slavonije. Godine 1908. zagrebačko 
sveučilište ima upisano 897 pravnika i 365 
filozofa, i mi vidimo, da se pravnici i dalje 
naročito ističu u političkom životu Hrva¬ 
ta. Kod Srba toga doba, kod kojih je broj 
intelektualaca i njihov uticaj razmjerno 
znatno manji, političke su ideologije eks¬ 
kluzivno srpske i stranačko cijepanje je 
ograničeno. 

Radikalni su hrvatski nacionalizam, 
osim navedenih okolnosti, još naročito 
ometale u njegovu razvitku ilirsko-jugo¬ 
slavenske tradicije, kojima se velik dio 
hrvatske inteligencije nije mogao oteti, 
pa čak ni jedan dio pristaša same stranke 
prava. Ta je okolnost bila osobito povolj¬ 
na za prodiranje srpske nacionalističke 
ideologije među hrvatsku intelektualnu 
omladinu i među samu hrvatsku inteli¬ 
genciju, tako da je svjetski rat i 1918 
godina zatekla Hrvate razdvojene i bez 
izgrađene zajedničke ideologije, koja bi 
najbolje zaštićivala njihove interese. Na 
taj način su oni bili nespremni i u pod¬ 
ređenom položaju prema Beogradu, a 
osim toga potpuno neobaviješteni o poli¬ 
tičkim prilikama u Srbiji i o stvarnim 
namjerama srpskih vladajućih slojeva, jer 
»nema sumnje, da se hrvatske stranke, 
napose Starčevićanci, ne bi mogle bile do¬ 
vesti u Beograd, da su centralističke tež¬ 
nje srpske vlade u Zagrebu bile potpuno 
poznate«. 17 ) Razumljivo je, dakle, da će 
tek događaji i okolnosti poslije 1918. go¬ 
dine biti u prilog nesmetanom razvitku 
radikalnog i ekskluzivnog hrvatstva. 

V. 

Uporedo sa razvitkom hrvatskog na¬ 
cionalizma, razvija se i hrvatska nacio¬ 
nalna mistika. Svaka nacionalna mistika 
prolazi u toku svog razvitka u glavnom 
kroz dvije faze, koje odgovaraju dvjema 
osnovnim težnjama u razvitku građan¬ 
skog nacionalizma. Težnja je svakoga na¬ 
cionalizma u početku razvitka, da inte¬ 
grira, da poveže uzajamno u jednu indi¬ 
vidualnost sve dijelove i sve skupine, 
koje mogu da se povežu u jednu cjelinu, 

17 ) Josip Horvath, Hrvatska politika u svjetskom ratu, 
Obzor Spomen knjiga, Zagreb, 1936. str. 66, cit. iz 
Dr. Paulove »Jugoslovenski odbor«. 




na osnovu izvjesnih zajedničkih simbola, 
kulturnih osobina i ekonomskih interesa. 
Uloga je nacionalne mistike na toj razini 
razvitka nacionalizma u tome, da učvrsti 
unutrašnju privrženost i među onim sku¬ 
pinama, čiji su posebni interesi inače u 
međusobnoj oprečnosti. U ovoj fazi raz¬ 
vitka nacionalna mistika razvija se ugla¬ 
vnom na predaji iz narodne prošlosti. Ta 
se prošlost idealizira i njeni se nosioci 
slave kao narodni junaci, a nastupajuća 
pokoljenja su puna ponosa na svoju sla¬ 
vnu prošlost, pa traže, da i sadašnjost i 
budućnost budu barem isto toliko slavne 
i velike. Na taj način nacionalna mistika 
postaje vrlo važan činilac u kulturnom i 
političkom razvitku svakog naroda. 

Međutim, čim se pojedini narodi razviju 
i osnaže, pojavljuju se kod njih potrebe 
i težnje za ekspanzijom, razvija se kod 
njih šovinizam i nacionalni imperijalizam. 
Na ovoj razini u razvitku nacionalizma, 
uloga je nacionalne mistike, da opravda 
ekspanziju, da prikaže nacionalni imperi¬ 
jalizam kao prijeko potreban i u interesu 
baš onih naroda ili skupina, na čiji se ra¬ 
čun ta ekspanzija vrši. U ovoj fazi raz¬ 
vitka nacionalna mistika se izgrađuje na 
idejama o superiornim i inferiornim na¬ 
rodima i rasama, o višim i nižim kultura¬ 
ma, kao što smo već ranije naveli slučaj 
Nijemaca i Mađara u odnosu prema Sla¬ 
venima. Tako je i kod Srba na pr. nacio¬ 
nalna mistika u prvoj fazi razvitka srp¬ 
skog nacionalizma bila izgrađivana na 
podlozi kosovskog mitosa i na ideji o 
»Dušanovom carstvu«, dok je u drugoj 
fazi svoga razvitka ta mistika bila izgra¬ 
đivana još i na ideji o superiornosti »di¬ 
narske rase«. 

Budući da Hrvati nisu imali potpune 
političke samostalnosti u vremenu, kada 
se je razvijao njihov nacionalizam, to je 
i hrvatska nacionalna mistika uglavnom 
bila još u početnoj fazi svog razvitka. U 
toj mistici je uz idealizaciju prošlosti na¬ 
ročito naglašena ideja mučeništva, stra¬ 
danja, i nepravde, kao i ideja o obrani 
zapadno-evropske civilizacije, o predziđu 
kršćanstva i uopće o naročitoj ulozi i 
važnosti Hrvata za održanje Zapada: 
»Dok postoji drevni jaz između sredo¬ 
zemnog Istoka i Zapada i puca još da¬ 
leko veći jaz između Azije i Evrope,... 
hrvatski nacionalizam označuje jedan od 
najsnažnijih bedema zapadne civilizacije. 
Dok je ova ugrožena, a danas jeste, hr¬ 
vatski nacionalizam ne znači samo ljubav 


prema rodnoj grudi i hrvatskim domovi¬ 
ma na njoj, on ne znači lokalni patrioti¬ 
zam, već lojalnu službu čitavom bijelom 
Zapadu. I zato je on apsolutno poziti¬ 
van.« 18 ) 

Ova vjera u potrebu Hrvata za održa¬ 
nje zapadno-evropske civilizacije ima vezu 
s neograničenim povjerenjem, koje su no¬ 
sioci hrvatskog nacionalizma poklanjali 
zapadnim velevlastima, slijepo se pouzda¬ 
vali u njih i uporno očekivali njihovu po¬ 
moć usprkos mnogih razočaranja: »A da 
europejska politička važnost vojuje za onaj 
narod, koji se pruža od Soče do Bojane 
uz Adriatik, a drugom se nogom upro u 
Dunav: mogao bi to samo mahnitac za¬ 
tajiti.« 19 ) 

Ovo očekivanje pomoći iz vana dokaz 
je pomanjkanja pouzdanja u vlastite sna¬ 
ge i u vezi je s tim, što se je hrvatska 
nacionalistička ideologija razvijala u okol¬ 
nostima kada malograđanstvo, kao nosi¬ 
lac ekskluzivnog i revolucionarnog nacio¬ 
nalizma, nije bilo dovoljno razvijeno; ono 
je bilo upravo neznatno po svojoj brojča¬ 
noj i po svojoj ekonomskoj snazi u od¬ 
nosu prema okolnim narodima, koji su 
prodirali u pravcu hrvatskih krajeva. Iz 
tih razloga kod hrvatskog malog građan¬ 
stva pomanjkanje pouzdanja u vlastite 
snage i stalni problem - na koga se oslo¬ 
niti i od čije pomoći očekivati manje zlo. 

Od tuda valjda nekoliko orijentacija u 
ranijoj nacionalnoj politici Hrvata: ma¬ 
đarska, austrijska, zapadno-evropska, ru¬ 
ska i srpska i nikakovo čudo, da su po¬ 
jedini ideolozi u toku svoje političke ka¬ 
rijere promijenili po nekoliko puta svoju 
orijentaciju. Iz tih je razloga valjda i 
revolucionarstvo uvijek bilo više teoretske 
nego praktične prirode. Bez jačeg dodira 
sa seljačkim masama, a uz slabo razvi¬ 
jeno građanstvo, na relativno malenom 
autonomnom području, pod pritiskom 
neuporedivo jačih protivnika, sasvim je 
razumljivo, da se je kod hrvatske inteli¬ 
gencije razvijala mistika o mučeništvu, o 
stradanju i o nepravdi i da se je s tim u 
vezi razvijao kod njih i osjećaj slabosti, 
osjećaj neizvjesnosti i nesigurnosti, kao i 
potreba zaštite i pomoći. 


’*) Šufflay, Hrvatska u svijetlu svjetske historije i po¬ 
litike, Zagreb, 1928, str. 40—41. 

10 ) Bv. Kvaternik, op. cit. str. 38. 

VI. 

Međutim razvijao se je u Hrvatskoj 
seljački pokret. Njegovi ideolozi su došli 
u užu vezu sa hrvatskim seljačkim ma¬ 
sama i osjetili su njihovu latentnu revo¬ 
lucionarnu snagu, koju je trebalo pokre¬ 
nuti i iskoristiti u interesu seljačkih slo¬ 
jeva. U doticaju s tim izvorom narodne 
snage razvijalo se i pouzdanje u vlastite 
čile. 

Proučavanjem hrvatskog seljaštva, 
njegovih potreba i njegovih težnja, ideo¬ 
lozi hrvatskog seljačkog pokreta došli su 
do zaključka, da hrvatsko seljaštvo po¬ 
sjeduje svoju autohtonu, svoju vlastitu 
kulturu, koja je drukčija od kulture nje¬ 
gove gospode, a hrvatski narod da je 
seljački narod i prema tome da 
je ova seljačka kultura, da su težnje se¬ 
ljaka i njihove potrebe, od prvenstvene 
važnosti za nacionalni život Hrvata; jer 
kultura je »život, način života, a kad 
upoznamo narodni život, znat će¬ 
mo, čega n a r o du treba za život, kako 
radi i počiva, tko mu je drag, a tko mr¬ 
zak, što mu je pravo, a što krivo, kako 
se veseli i žalosti, o čemu snatri, čega se 
boji i čemu se nada .. .« 20 ) 

Uporedo s tim shvaćanjima prestalo je 
i idealiziranje prošlosti, jer »sve što se o 
slavi naroda govori, to je samo slava 
aristokracije, a slava naroda našega bila 
je ropstvo«. 21 ) Isto tako ideolozi seljač¬ 
kog pokreta ne vjeruju u nadmoćnost 
zapadno-evropske civilizacije i teže za tim, 
da seljački narod svojom vlastitom sna¬ 
gom sebe izdigne u težnji k potpunoj po¬ 
litičkoj, kulturnoj i socijalno-ekonomskoj 
slobodi: » ... dok su gospoda nastojala 
urediti Hrvatsku »po uzoru« Europe. Nji¬ 
hov je ideal bio izjednačiti narodni život 
u Hrvatskoj sa životom u zemljama za¬ 
padno-evropske građanske civilizacije i 

2°) Antun Radić, Osnova za sabiranje i proučavanje 
građe o narodnom životu, »Zbornik«, knj. II. 1897. 

21 ) Iz govora prečeckog zastupnika Pavleca na saboru 
1848. godine. 


bez obzira na to, da li takav život odgo¬ 
vara potrebama, shvaćanjima i mogućno¬ 
stima hrvatskog seljaštva.« 22 ) 

Time su u hrvatskom političkom ži¬ 
votu nastala dva različita shvaćanja o 
pojmu narodnosti i s tim u vezi se raz¬ 
vijaju uporedo dva smjera u nacionalnim 
političkim ideologijama Hrvata. Jedno je 
građansko shvaćanje, koje naglašava so¬ 
lidarnost svih slojeva bez obzira na po¬ 
sebne interese pojedinih staleža. To shva¬ 
ćanje i dalje razvija nacionalnu mistiku 
pojačanu teorijama o rasnoj i kulturnoj 
nadmoćnosti. Ovo se shvaćanje prema 
tome i dalje oslanja na ustanove zapadno¬ 
evropske civilizacije i pod uticajem je 
poslijeratnih građanskih nacionalističkih 
ideologija, koje se razvijaju na Zapadu. 

Drugo je shvaćanje seljačko, koje 
razbija nacionalnu mistiku, ne priznaje 
rasne teorije ni ideju o solidarnosti inte¬ 
resa svih slojeva, jer je posljedica tih 
ideja bila »da je građanstvo nametnulo 
seljaštvu svoja shvaćanja i svoje pogle¬ 
de, koji su odgovarali građanskim inte¬ 
resima. Međutim životna je potreba se¬ 
ljaštva, da preuredi društveni poredak 
prema svojim shvaćanjima i interesima, 
t. j. da ostvari seljačku državu u kojoj 
će se svi društveni slojevi ravnati prema 
životu i potrebama seljačkoga naroda; a 
da se ovaj cilj postigne, potrebna je iz¬ 
mjena današnjeg državnog i društvenog 
poretka, jer ne smije seljaštvo ostati vje¬ 
čno samo objekt bilo brige i skrbi, bilo 
pljačke i izrabljivanja sa strane drugih 
staleža.« 23 ) 

Sa gledišta seljačkog pokreta prema 
tome shvaćanja koja je donijela građan¬ 
ska revolucija bila su »na štetu seljaštva, 
radnika i svih slabijih, a koristila samo 
onima koji su imali u ruci novac i 
vlast«. w ) 

22 ) Vlađko Maček, Bit hrvatskog seljačkog pokreta, 
Obzor spomen knjiga, op. cit. str. 199. 

23) Ibid. str. 199 i 200. 

2 <) Ibid. str. 199. 




PROZOR NA ULICU 

Sto je život nego prozor na ulicu, 
gdje čistači pred kućom kupe smeće, 
gdje vozar puni svoju lulicu, 
gdje sa veranda vene cvijeće. 

Ulica to je gradska panorama, 
gdje voze ćumur i mrtvačka kola, 
gdje se prosipa sijeno i slama, 
čađava, strašna, prazna i gola. 

Doći će kola — za svakoga red — 
a kada dijete otvori oči 
da bude broj, i ime na limenoj ploči, 
zvat će se kao njegov djed. 

Tu rijetko prolaze vatrogasci, 
češće pijanci i sprovodi s mrtvim. 
Stražar brk čupa na svojoj pasci, 
a ja od zvonjave uha brtvim. 

Po kući još samo mačke skaču, 
te njuše miše i miris jela; 
a noću mračne vode plaču 
i plaše trošna odijela. 

Tin Ujević 


SPAVANJE 

Usnuvši, sva je nestala iz tijela 
ko pustinjska voda iz korita svoga. 

0 pjesmo Beduina, o čežnjo vrela 
za oazom spasa, za tišinom loga! 

Samumi sumnja, oblaci strahovanja 
fatamorgano sutrašnjega dana 
to tijelo sada samo sebe sanja 
ne dirate ga dahom jučerašnjih rana. 

Gle, ništa nema da sakriva, sretnica 
ni strasti u stidu ni stida u strasti 
milosti željenih burna rasipnica 
sada me samo kamenim mirom časti. 

Poznam ja dobro varke te tišine 
mnoge se noći nude za svjedoka 
znane su meni pogibli te dubine 
što se pokrila tamom sklopljenog oka. 

Ali miruj, diši, lijepa moja laži! 

U pustinji noći moja ljubav buja 
i uz tebe, budna, ko Beduin straži: 

Ti ćeš biti more, ja tvoja oluja. 

Luka Perković 


O LAKO VAMA KOJE ČEKA SELO 


0 lako vama koje čeka selo, 

U ladanje U gradić kakav sjetni 
u kome ćete život svršit sretni . 

Al mnogo lakše vama koji znate, 
da su samo puste tlapnje kada snite 
povratke tihe u dušama skrite . 


0 lako vama . Stoput blago vama, 
jer vas sa puta trudna i daleka, 
uvijek rodna kuća s blagoslovom čeka . 

Tek teško onim nevoljnim i slabim, 
koji ni iz snova još ne mogu znati, 
gdje će im život zadnji zaklon dati . 


MOLITVA 


Nebesa dajte snu vedrinu, 
A osjećaju prezir boli. 
Duh neka žudi u visinu 
i neka samo borbu voli. 


Od čelika nek bude htijenje, 
da me valovi ne ponesu 
k obali, gdje me o kamenje 
vjetrovi mogu da raznesu. 

Olinko Delorko 


52 


STANISLAV ŠIMIĆ: APSOLUTIZAM LJUBAVI 


»Još četvrt sata. Otegnuio se vrijeme, 
sivo kao guma«, reče Metod sam u sebi. 
Oćuti olakšanje, tjelesnu čilost — kao 
da se bješe razdrijemao. Tromost, što ga 
vazdan bijaše obuzimala, iščeznu pri po¬ 
misli, da je još tako malo dok se sastane 
s Anom. Pomicanje kazaljaka na satu 
bijaše za Metodovu radost što je udalji- 
vanje oblaka sa sunca za svjetlost kraju 
nad kojim visi. Od nenadana optimizma 
postade rastrešen. Bio bi, u toj neura¬ 
čunljivosti, potpisao sa svijetom mirovni 
ugovor - odrekao se zauvijek svoje osor¬ 
nosti, cinizma, kletava; priznao bi, šta- 
više, da je globus divna slatka jabuka. 
Ukratko, zbog svoje iskrene miroljubi¬ 
vosti toga časa imaše pravo da bude sla¬ 
van, ako ne kao Francuska, a ono bar 
koliko od njezine slave otpada na svakoga 
pojedinog Francuza. Čovjek je pri do¬ 
bru raspoloženju skroman, i preporučuje 
skromnost, kako imetak svoga dobroga 
raspoloženja ne bi morao dijeliti s onim, 
koji ga nema. »Dužnost prema svojim 
čuvstvima - najvažnija je; jedina je ona 
ljepota. Rok ne da to reći. Jer da za to 
još nije doba. S dotičnim dužnostima da¬ 
kle u konzerve, pa obavljati ih u budu¬ 
ćemu zemaljskomu raju! ? Ja ih već iz- 
vršujem«, mišljaše Metod ponosan, idući 
na ljubavni sastanak. 

Nekoliko ga misli salijetalo kao raz¬ 
dragane plesačice partnera. Šta će kazati 
Ani, kuda će s njom poći; gdje će se 
sutra naći s Rokom; kada će mu pralja 
donijeti rublje — pa i sama pomisao da 
joj ne će moći platiti. Cigareta mu dim- 
ljaše zanosno. Naposljetku se sav prepusti 
čistoj dragosti, nenatrunjenoj ikakvim po- 
mislima; njezina ga struja odnese niz uli¬ 
cu. Niti oču, niti viđaše što u žarnomu 
sunoćalu prostoru, nagrđenu prometalima 
i ljudima. Zabavljaše se i radovaše sam 
sa svojim osjećanjem. Struja ga dragosti 
zanese u smračen zaljev tišine zrinjevač- 
koga perivoja. 

Stiže li to kakvo dijete, dugo nepušta- 
no, na igralište, pa među svojim suigra¬ 
čima zaboravi na sve prošlo? Metod se 
zabavljaše sa svojim čuvstvima i sna- 
trenjem. 

Slika je Zrinjevca, živa ljetna slika, 
koju onaj, koji to šetalište poznaje, od 
njega obično u glavi ima, bila gotovo sva 
izbrisana. Perivoj svojim drvoredom — 


kojega lišće padaše i propadaše na tlu 
skupa sa svojini imenom, ime zapravo 
mijenjaše u: sušanj —, svojim golemim 
križem od putova — na kojima ne bijaše 
dječurlijske krike i gustih šetača i kojima 
je prekrižen u četiri ogromna dijela lijeha 
osušene trave i oniskih humaka za cvi¬ 
jeće, što već iz njih bijaše iskopano i 
preko zime prenešeno u pogodniji prostor, 
— svojim zatvorenim vodoskocima, iz ko¬ 
jih voda više ne skakaše u vis, svojim 
praznim paviljonom na široku prekrižju 
putova, pa klupama bez sjedilaca, večer¬ 
njim mrakom bez pjevanja radia, — svim 
time bijaše perivoj tek skelet svoga ljet¬ 
noga šarenoga šumnoga života. Jedino ču¬ 
njevi šimšira, krupni kao omanji plastovi 
sijena, zadržavahu svoj stalni oblik i ze¬ 
lenilo, a jurenje tramvaja, mimo večernju 
tišinu, svoj isti šum. Zrak i polumrak 
vonjahu jesenjim trulenjem korijenja, bi¬ 
jahu vlažni i teški kao u podrumu. 

Taj večernji jesenski Zrinjevac i što 
se tiče Metodove prošlosti i njegova du¬ 
hovnoga života imaše u ovoj prilici srod¬ 
nosti s podrumom. Koliko li je svoga 
vremena Metod ostavio na njemu! Kao 
gimnazijalcu i sveučilištarcu kakvih li 
mu sve raznovrsnih osjećaja i misli nije 
na njemu postalo i ostalo! A s kakvima 
li sve ne bijaše tu trajno dolazio, prolazio 
i odlazio! S osjećajima, s mislima pono¬ 
snim ... s tijelom, za koje je sebi govo¬ 
rio, da je „živa paklena mašina nabijena 
eksplozivom mržnje protiv svega nepri¬ 
rodnoga, protiv svega postojećega pošto¬ 
vanoga reda”. 

A šta s takvim mislima i osjećajima 
bijaše sada? Zar se zaista nalažahu tu na 
polumračnu Zrinjevcu ostavljeni kao u 
kakvu podrumu, pa Metoda, kada ih 
ugleda, podsjećahu na sebe? 

Ne, oni dakako ne bijahu nikakav sta- 
rež, pa da bi ih, ostavljene, svako mogao 
vidjeti na šetalištu; Metod ih nosaše u 
sebi. Ali mu više ne bijahu životnim po¬ 
ticateljima i održavačima njegova ličnoga 
smisla za življenje, više mu ne bijahu 
aktivnim unutarnjim životom kao do sa¬ 
da, a koji se samo po svojoj jačoj razvi¬ 
jenosti razlikovao od sebe kakav je bio 
još u dječačko njegovo doba. 

Večeras na tomu mjestu, na kojemu 
ih na svojim samotnim šetnjama, između 
mnoštva šetača uvijek bijaše u sebi imao 

i u njima uživao, osjećaše kao da su te 
misli i ti osjećaji tek blizu njega, kao 
pohranjeni u perivoju. Oni mu sada bi¬ 
jahu municija i oružje prislonjeni kraju, 
koje objektivno smatraše potrebitim, a od 
kojih više nemaše radosti. Ta buntovnička 
čuvstva, odmetničke misli bijahu strast 
što je njim upravljala, dok je ne nadmaši 
strast zaljubljenosti. 

Ljubav vladaše apsolutistički. Ne do¬ 
puštaše, da ikakvi osjećaji i naumi odlu¬ 
čuju što u području njezina vladanja, u 
Metodovu tijelu, ništa što ne bi podupi- 
ralo i propagiralo njezinu neograničenu 
vlast. Bijaše naprosto prisilila Metoda da 
zaboravi na svoju ratobornost, kako ne 
bi zapuštao — ni časak — čeznutljivo 
snatrenje, smjernu blagost svoje zaljub¬ 
ljenosti — nenadmašive superlative svoje 
ljubavne osjetljivosti u smislu očaja i u 
smislu sreće, kako bi stalno bio ljubavno 
priseban, nikako drugačije — samo lju¬ 
bavno. 

O blaženstvu pod njezinim apsoluti¬ 
zmom svjedočahu mu pisana svjedočanstva 
tolikih pjesničkih genija od iskona do 
godina svjetskoga rata. Ljubav ima naj¬ 
veću, najvjerodostojniju i najuvjerljiviju 
propagandističku literaturu. Tko da joj 
odoli? Bivši buntovnik, Metod, ne moga¬ 
še. .. hodaše po Zrinjevcu pokraj svoje 
svrgnute buntovnosti kroz vlažan težak 
zrak i polumrak, bez vidika u svijet izvan 
sebe, kao u podrumu. 

Po samoći zaškropi s jednoga stabla 
nekoliko kapljica, što bijahu ostale od 
kiše; ne naškodi joj ništa. Ulijenjen, Me¬ 
tod se pomicaše po škripavu tučencu kroz 
drvored sporo kao da što prisluškivaše; 
zaustavljaše se. Potezaše li valjda za ka¬ 
kvu nit, pa da je ne bi prekinuo? Zasta- 
jaše . .., odmotavajući najnježnije niti 
klupka svoje prošlosti, jer mu se one za¬ 
ista prekidahu. Što izvuče, — sve sami 
sitni djelići. 

Na tom se šetalištu u ženama i muš¬ 
karcima zameću ljubavi od međusobnih 
im pogleda i riječi kao u zemlji klica od 
sjemena, koje iz sebe sazrele isprsnu sje¬ 
menke biljaka pucalica. Da su ljubavna 
osjećanja i misli paučine, Zrinjevac bi bio 
također ogromno skladište hiljada i hi¬ 
ljada takvih paučina, koje su se tu u 
bezbroj šetača i šetačica, starih i mladih, 
desetljeća i desetljeća ispredale i ostajale. 
Što li bi se tu na tom mekomu nježnomu 
predivu mogli odmarati, uživati budući 
naraštaji posjetilaca Zrinjevca! I Metod 


od takvoga, i to svoga vlastitoga, neka¬ 
dašnjega prediva, koje je nastajalo na 
Zrinjevcu, mogaše sada imati udobnu po¬ 
stelju. Mjesto njega u to svoje bivše lju¬ 
bavno doba bijaše imao naprotiv nemi¬ 
ra, žalosti, nerada, ushićenja, poniznosti, 
umornosti, ispeglano odijelo, novu kra¬ 
vatu, lice obrijano češće nego obično, 
dugova, poznanstava s učiteljima plesa, 
marljivosti koja se nije isplaćivala, pri¬ 
stojnosti i ondje gdje ona nije pristajala; 
zadavao je riječi koje je uzalud održa¬ 
vao; znao je čekati, kao i sada kada na 
južnomu dijelu ogromnoga križa od zri- 
njevačkih putova, opkoljen gorostasnim 
stablima i visokim električnim lampama 
što su se na razdaleko na sve četiri strane 
izdizale po rubovima perivoja, dostojno 
predstavljaše svojim čuvstvima nepokole¬ 
bivu zaljubljenost, kao jedini predstavnik 
bivših i zaboravljenih, svojih i tuđih, i 
sviju nehinjenih postojećih zrinjevačkih 
ljubavi. 

Istodobno se nalažahu tu, razmješteni 
na kraju južnih nasada perivoja, i neki 
predstavnici hrvatskoga bojnoga junaštva, 
a također nauke i umjetnosti. Bijahu to 
zapravo trupovi s glavom. Jedni su valjda 
na bojnomu polju, drugi prilikom kakve 
teške prometne nesreće izgubili noge i 
ruke. O tomu bi možda kipar, koji ih je 
pravio, znao kazati što potanje. Okrenuti 
od neznanoga Metoda, oni buljahu prema 
pokrajnjoj ulici, kojom bi od časka do 
časka munuo automobil. Ali ni Metod ne 
hajaše za njih. Od njih se u blizini njega 
s jedne strane kočilo na svome posta¬ 
mentu dostojanstveno, s otmjenom bra¬ 
dom, poprsje sitno-slikara Jurja Julija 
Clovio-Klovića, a s druge stajaše poprsje 
Andrije Medulića-Schiavone-a sa snatri- 
lačkim licem i kosom dugom kovrčavom 
kao u ovnova runa. 

Čekaše Metod šetajući kroz perivoj 
kao da u njemu nadgleda večernje pona¬ 
šanje jeseni: njezino zgrtanje guste po¬ 
mrčine gdje god joj to svojom svjetlošću 
ne branjahu uzvišene električne sijalice i 
skromne plinske laterne; njezinu hladnu 
šutnju oko prolaznika; njezino ispretrga- 
no otkidanje pojedinih listova sa drveća 
— koji padahu na tlo šuškavo i krkljavo 
kao da kakav bolesnik hraknu pa pijunu. 
Čekaše pipajući sat u malomu džepiću od 
hlača, svaki čas pogledaše na nj, slušaše 
kucanje — tihu titravu sićanu glazbu, 
koja mu odlučivaše osjećanjem. Primica¬ 
nje kazaljaka položaju, koji označavaše 

željeni ugovoreni čas kada je Ana imala 
doći, izazva u Metodu napetost i strah. 
Upravo sedam! Kartaš izvuče željenu 
kartu, ali sreća zavišaše od toga kakva 
će mu, odmah iza nje, biti slijedeća koju 

dobije. —-Tropa! Cik, cik... za- 

djenu li se kazaljka u srce? Preneražen. 
Povrijeđen. Uznemiren. 

Sat se iskaza u svoj svojoj dobroti. 
Mehanizam bijaše točan i vjeran; Ana 
nestalna. Zbog vjernosti jednoga i nestal¬ 
nosti drugog Metod postade potišten, bi¬ 
vaše sve potišteniji. Kakogod se radovao 
približavanju časa, kada je Ana trebala 
stići, tako se nakon njegova izminuća 
počne jediti. Uslijed vjernosti ure izne¬ 
vjeri mu se ushićenje, koje je imao od 
nje. Ushoda se. Nekoliko koraka napri¬ 
jed. Pa onda natrag na isto mjesto. Ta¬ 
mo. Amo. Srce lupaše. Brzo. Sve brže i 
jače. Nesnalažljivo kao bubanj na uzbu¬ 
nu. „Ne mogu više! Dosta! Uh! Još pet 
minuta, otići ću! Nikada više! Kako mo¬ 
že ovako! Gdje je? Imati će me šta čuti! 
Zar sam ja šofer, a moje čekanje auto, 
pa moram ovdje ostati dok stigne gospo¬ 
dar? Šta li ona misli? Ne gleda li na sat, 
ne misli na mene. Trebalo je naviti budi¬ 
licu i objesiti joj je o uho! Dokle li će 
ovo? Valjda će sad. Je li ono?” Napre¬ 
gnuto, uzbuđeno stane buljiti kroz tamu 
daleko u neko žensko čeljade. „Ta je pre- 
debela; ode u Boškovićevu ulicu. Ne če¬ 
kam više. Još ću. Doći će. Možda ona nije 
kriva. Evo je! Eh, nije. Tko se čekanja 
ne nadimi, taj se cure ne nagrije”. 

Potakne se tako na požrtvovnost. 
Očekivaše oživotvorenje i druge polovine 
te svoje poslovice. Ustraja u tomu. Na¬ 
pretek proživljavaše polovinu prvu. Od 
časka do časka ga spopadaše plahost. 
Plahost se ponavljaše trenutačno, — tre¬ 
pavica na oku što se na mahove hitro 
zna sklopiti pred uzvitlanim vjetrom pa 
opet rasklopiti. Strepnja od neizvjesnosti, 
hoće li Ana doći, strepnja pomiješana 
s osjećajem dragosti da hoće, bijaše mu 
u tijelu, a oko njega mrak razrijeđen 
svjetlošću gradskih svjetiljaka. Obaziraše 
se oko sebe, motraše, uzdaše se u sve 
strane. 

Na jednoj se klupi bijaše skupio osta- 
riji čovjek, u poderanoj odjeći, rasku¬ 
štran, gologlav. šešir i mnogo šešira bi¬ 
jahu baš sučelice njemu — kad se po¬ 
gleda zapadno, preko lijeha, ograđenih 
žicom, pa širokoga šetališnoga pločnika i 
ulice —, u veliku svijetlu izlogu jednoga 


dućana, kao na rasvijetljenu oltaru u po- 
lutmini crkve. Stajahu u raznim položa¬ 
jima i oblicima svoje suvremene elegan¬ 
cije — kako je bijaše zamislio uređivač 
izloga, — u dostojanstvenu miru u ko¬ 
jemu ih održavaše i za nj im jamčaše 
skupoća. Dotični siromak mogaše biti koji 
od mnogih stalnih Ijetošnjih sjedilaca: 
nezaposlenih radnika — mladića golobra¬ 
dih od mladosti i siromaka bradatih od 
nebrijanja —, starosjedilac kojega jesen 
svojim upornim navaljivanjem kiša i 
hladnoće nemaše gdje odagnati. Beskuć¬ 
nicima su godišnja doba jedini stanovi 
koje poznaju, razlikuju i mijenjaju. 

Zrinjevac, pa poprsja hrvatskih veli¬ 
kana na njemu, pa klupe, humci, zelena 
šimširovina, stabla, svjetiljke, tišina i sa¬ 
moća zajedno s dotičnim beskućnikom, 
— sve to nalikovaše na groblje, na ko¬ 
jemu shrvana čami kakva sirota. 

Zbog te slike groblja, koja mu se iz¬ 
nenada prikaza, Metodu se u isti mah 
čeznutljivi osjećaj čekanja prometnu u 
tjeskobnost, ali on je, kao i često svoja 
neugodna čuvstva, odmah suzbije, otjera 
od sebe razumskim obrazlaganjem. Pri- 
činu raščlani u pameti u njezine sastavi¬ 
ne; od njih mu se ukaza druga slika: 
zelenkasto-žuta svijetla plinskih laterna 
u svojim staklenim kutijama najedamput 
mu izgledahu kao kanarinci u kavezu. Ta 
mu slika, kao što to umije muzika, svo¬ 
jim vedrim djelovanjem preinači djelova¬ 
nje svega ostaloga. Počne snatriti o ve¬ 
droj umiljatoj ptičici — i zastane: od tih 
dviju međusobno suprotnih slika predoči 
mu se treća slika, — komična. Stane sam 
u sebi govoriti: „Postaviti po groblju ka¬ 
veze s kanarincima...” 

»Gdje si, kuda se motaš u mrak?!« 
prestraši ga Ana i uhvati pod ruku. 

»Zbog dugog čekanja mišljah evo da 
mjesto tebe čekam mrtvace da uskrsnu«, 
izjavi Metod. 

Pođe s njom i kaneći da prikrije svoju 
malu uzbuđenost od dragosti, što je ona 
došla, htjede nastaviti govorenjem. Ali 
ga ona smijući se prekine: 

»Nažalost mrtvaci nisu u suknjama«. 

»Onda bi ih prije dočekao«. 

»Najvrednije je ono što se najviše 
čeka«, opravdavaše Ana, vesela, čekanje. 

»Dakle smrt«, zaključi Metod sarka¬ 
stično i otresito. »Nego, draga moja, ja 
sam prilično mokar. Da idemo nekud u 
suho? Cijelo se popodne smucah po kiši 
naokolo kao pas. Čim bih se gdje na čas 

zaustavio, spopadaše me nemir, odžmik- 
ćah odmah dalje. Bjegunac pred neizbje- 
živom bijedom. Na sveučilištu mi kazaše, 
da je u veljači rok za polaganje ispita. 
Ali kako ću? Ne mogu opskrbiti želudac 
ni do sutra, a kamoli glavu da bude do¬ 
stojan antikvarijat nekulturno historijskih 
zapisa, pa da gospoda profesori u njoj 
nađu što će ih udobrovoljiti te me pro¬ 
glasiti učenim, vrijednim nastavničke 
plaće.« Pijunu na stranu kao da bijaše 
oćutio vonj mrcine. »Onaj mi je dični 
gospodin sveučilišni profesor, dr. Veseli- 
čić, rekao, već davno, da je odviše stude¬ 
nata dobilo akademsku menzu besplatno, 
zato da je moja molba bila odbijena; i 
da mu je sav stan uprljan od neprestanih 
prosjačenja studentskih. Drži valjda, da 
bi mu ga morali očistiti. A uistinu — po¬ 
vjerljivo mi reče neki znanac — molba 
mi ne bijaše uvažena, što me je neko od- 
borničko lice, koje se na sjednici pred¬ 
stavilo da me pozna, proglasilo „anacio¬ 
nalnom osobom i propalicom”, i to stoga, 
što se družim s Rokom, koji da je „na¬ 
rodni izrod i nekakvo piskaralo”. Kada 
sam to Roku pričao, on se smijao, kao da 
mu bijah dojavio, da je odlikovan. Pa i 
jest. Redom sv. Idiota. „Dvostruki sam 
dakle unesrećitelj - narodni i tvoj!” gro- 
hotao je Rok. — Da, da«, uzdišući na¬ 
smije se Metod, »pomoću prosjačenja — 
pomoću milosti kojekakvih građana — 
da preživiš do diplome! To se zove studi¬ 
ranje, nastajanje narodnog inteligenta, 
ponosnoga stupa domovine... uh!« Zau¬ 
stavi mu se dah, zašuti ođmahnuvši gla¬ 
vom, kao da na slijedeće, što htjede ka¬ 
zati, bijaše odvratno i pomisliti. 

Ana koračaše uza nj snuždena i sme¬ 
teno ga gledaše. Obijest i lakoumnost 
djevojke bijahu je pustile čim je Metod 
svojim izvještajem bijaše podsjetio da se 
nalazi između svoga siromaštva i njegove 
bijede. Ona — kao netko nakon opojstva 
kad se od njega otrijezni — nakon obi- 
jesti, u kojoj bijaše zaboravljala na sebe. 
osviještena, nepodnosivo gorko osjećaše 
svoju zbilju. 

Gorčina najedamput počne iz nje iz¬ 
virati suzama. 

Njezin plač stane mučiti Metoda više 
nego vlastite muke koje bi sam bio mo¬ 
gao plakati. To se ne mogaše nazvati 
njegovom sućuti. Bijaše to bol čovjeka 
što biće koje voli, postade žalosno u nje¬ 
govoj prisutnosti. Anina žalost, premda 
potjecaše od prilika što bijahu izvan nje¬ 


ga i nje same, morila je Metoda kao znak 
da mu je u taj čas njezina osjetljivost 
za nedaće svoje i njegove veća od njezine 
radosti što se nalazi s njim zajedno. 
Apsolutizam ljubavi oćuti da mu eko¬ 
nomske okolnosti ometaju neograničenu 
vlast nad osjećajima njegove odanice; 
doživi da — uza svu svoju želju — biće 
koje voli i koje njega voli, ne može sam 
sobom učiniti zadovoljnim, sretnim, Ne¬ 
prilike, koje mu bijahu nanešene, Metod 
pokuša razbiti lijepim riječima, nježnošću 
i svojom uznemirenošću. Milovaše Aninu 
mišicu; tješaše je, mol jaše da prestane 
sa suzama; uznemirivaše se zamahujući 
od sebe rukama u sivi polumrak kao da 
se branio od nekih nevidljivih napadaja. 

Ana samo plakaše ... 

Od kakvog sunca utjehe mogahu nje¬ 
zine suze presušiti? Nebesko već odavna 
ne sjaše, a ne bi bilo ni pomoglo. Metod 
imaše samo polutmine oko sebe, tame u 
rukama, mraka u džepovima. Naliven ne¬ 
izmjerivim olovom tuge, zanijemi, hodaše 
teško. Prolaznici, jurnjava automobila, 
grogotanje teretnih kola — sve mu to 
šumljaše stravično, vrtoglavično kao ru¬ 
šenje na vlastito mu tijelo. 

Žalost Anina bijaše bono dijete, koje 
se probudilo pa plakalo. Pa umuknulo. 
Zbog toga, što ga je Metod tješio? On 
nije znao. Nije ga tješio obećanjima. 
Zbilja mu nikako ne mogaše jamčiti za 
njih, da bi se mogla ispuniti. Zbilja bijaše 
osiguravajuće društvo »Domovina«, koje 
su direktori pomoću raznih smicalica 
okrali, oplijenili sve do gola, i više se od 
nje ne nadaše nitko ničemu, — ni onaj 
koji se u njoj htjede namjestiti, ni na¬ 
mještenik, ni ulagač osiguranik. Ili ju je 
možda utješio moralnim imutkom svojih 
osjećaja ... ? Metod stupaše, koračaše po¬ 
kraj Ane, mučke očekivaše da joj žalost 
zaspi. Hodaše polako, oprezno da je ne 
bi pomeo u njezinu zaboravljanju. Cvijeće 
zaborava žalosti klijaše. 

Zamalo oboje oćutiše maločak njegov 
miris lagodnosti. Ana se pribiraše; uz¬ 
mognu da što reče. 

»Nemoj se radi mene toliko uzruja¬ 
vati. Ta, moram se žalostiti kada mi u 
životu stoje na izbor samo dva tri na¬ 
čina kako da se ubijem. A ti se moraš 
ponižavati kako bi se progurao na put 
kojim bi došao do mogućnosti...« 

»Prosjak ili razbojnik — drugi može 
biti ipak ponosniji što je čovjek«, preki- 
nuvši je pridodade Metod svojim prvaš- 

njim rečenicama buntovno i mrzilački. 
Sisaše cigaretu i otpuhivaše kao da di¬ 
mom htjede zasuti svu okolicu. 

»Nas dvoje smo po svojim udesima 
jedno drugoga duplikat«, primijeti Ana 
ravnodušno. Ali to bijaše teška ravno¬ 
dušnost duše, koja je otvrdla u trpnji. 
Riječi njezine ispadoše neživo grubo, po¬ 
put kamena kada se sruši na drugi sa 
zadrmana zida. I kao iskra u žestoku su¬ 
daru kamena-ž'ivca začudno sijevnu u 
smrknutu Metodu ta Anina primjedba, 
začudno i dražesno. 

»Da, da«, zagrohoće on. »Duplikat, koji 
je napravljen po svim propisima mini¬ 
starstva pravde i u skladu sa svim drža¬ 
vnim zakonima domovine«. Odjednom ga 
Anina duhovitost, koje ona ne bijaše svi- 
jesna, raspoloži: uživaše u tom izrazu i 
mišljaše o njemu, kao kad mladić izne¬ 
nada ugleda nepoznatu ženu, koja svojim 
čarima pobuđuje u njemu erotski zanos, 
te o njoj sanjari, i uživljuje se u đoživ-. 
ljaje koje bi mogao s njom imati. »Pro- 
pane li jedan duplikat, drugi će ga za¬ 
mjenjivati, — a svaki siromah na svijetu 
nama je original. Više nego polovica sta¬ 
novnika na globusu nama su originali. 
Milijarda originala! U tom je naša zna¬ 
menitost. Po tome smo rijetkost! Takva 
rijetkost nije ni genij u Hrvatskoj. Mogli 
bi zaslužiti novaca ...: pokazivat ćemo se 
publici kao najrjeđa rijetkost na svijetu. 
Novine će pisati da to zaista jesmo. I 
uspjeh je zajamčen... E... ali onda, 
došavši do para, izgubimo znamenitost. 
Šta da učinimo? Ili da nam ostane slava 
najrjeđe rijetkosti, ili da se obogati¬ 
mo ...?« 

Ana se preko volje stane smijati. 
»Takav si ti — sad se srdiš i jadikuješ, 
sad ti je opet do šala i smijeha. Ne ra¬ 
zumijem tu neozbiljnost. Pogotovu da ti 
je u ovakovim prilikama do lakrdija.« 

»Ovakvu ozbiljnost svoju ja razumi¬ 
jem vrlo dobro. Kad me baš potičeš da 
je opravdam. U čovjeku se nevolje rastva¬ 
raju i izražava ih u raznim oblicima: u 
psovci, u tužaljci, pa i u smijehu. Zašto 
bi prekoravanje bilo ozbiljnije nego ismi¬ 
javanje života? I jedno je i drugo odu- 
šak i način samoobrane. Dostojanstvo 
nenasmijane ozbiljnosti — osobina je ve¬ 
ćinom aristokrata i ljudi kojima doživ¬ 
ljaji nisu bili teški, nisu bili muke i 
patnje, pa da su od njih otvrdli i osjećaji 
im se okremenili, te iz tvrda kremena 
njihova osjećaja, kad im se on sudari 


s kakvom tvrdoćom, kresne varnica — 
žestoka životna svjetlost smijeha. Zar nisi 
vidjela da se najviše znaju smijati siro¬ 
masi i nesretnici. Čovjek je jedina živo¬ 
tinja kojoj je izraz bola — i smijeh. Ismi¬ 
javanje mu je soljenje bljutavosti i siro¬ 
vosti svojih nedaća. Siromašni seljaci 
umaču suh kruh u sol — i jedu. Smijeh 
je mirodija kojom se život začinja da bi 
prijao. Mirodija — bila slatka, ljuta ili 
slana. Moj jezik ne voli slatkoće ni kada 
jede, to znaš, ni kada govori; pa se slatko 
ni ne smije. Moglo bi se kazati da moj 
smijeh na koncu postane besmislen«, pri- 
dometne on. »Ali šta su čovjeku okol¬ 
nosti, koje su nastale protiv njegove volje 
i u kojima trpi — a to sve prema pra¬ 
vomu smislu ne bi moralo biti —, šta su 
nego besmisao?! Od smetlja, od užasa 
besmisla i najdubokoumniji tvorničar 
može najpametnije proizvoditi samo be¬ 
smislenost.« 

U tili čas bijaše Metod zaboravio kako 
mu je uistinu, bijaše se zanio u svoje 
umovanje, u raščlanjivanje svoga vlasti¬ 
toga duševnoga stanja. Odvojivši se od 
sebe, bijaše se parao i tumačio, kao liječ¬ 
nik bolesnika. Svojsko predanje svirača 
sviranju nije veće otrgnuće od svega oko 
sebe nego bijaše njegovo dok govoraše. 
Ana to oćućivaše ljubomorno. Metod joj 
izgledaše kao da ga se ništa više na svi¬ 
jetu ne tiče nego objašnjavanje, pa da joj 
je misao vrlo opasna, nepobjediva su¬ 
parnica. Sreća za misao, što nema kose 
i mesnata lica! Možda bi koji put mogla 
ostati sva raščerupana i očeprljana. Ni¬ 
kakav je razum ne bi mogao zaštititi. 
Ali sada ne bijaše za to nikakve bojazni. 
Ana ne odavaše ničim svoje tjeskobnosti, 
gotovo da je se sama pred sobom stiđaše. 
Ljubomoru joj bijaše teže priznati nego, 
na priliku, da su joj cipele, koje je naj¬ 
više željela i hvalila i koje joj naizgled 
lijepo stoje, do nesnosnosti tijesne. Nje¬ 
zinoj ljubomori bijaše povod sumnja. Čim 
je Metod nanovo nepromijenjeno blago 
pogleda, sumnja smalaksa. Rana ljubo¬ 
more gotovo sasvim zacijeli. Što ona bi¬ 
jaše bila, Ani, sada dok na to mišljaše, 
počne goditi; kao da se doticaše rane, 
koja zarašćivaše, to je zaškaklja tako 
ugodno da se zasmija: 

»Zanimivo predaješ uvijek kada te ne 
zanima lice koje sluša«. 

»Kako to? Slušačica odobrava samo 
kada je se predavač tiče«, uzvrati Metod 
na prevejanu šibu. 

Oboje se složno smijahu. Međusobno 
ih peckanje ujednači — udobroćudi. 

U plitkim se udubinama asfalta Juri- 
šićeve ulice cakljahu lokvice, koje parco- 
vima iz obližnjih podruma mogahu biti 
do koljena; mogaše se pomisliti na ko¬ 
made i komadiće ogromna razmrskana 
ogledala. Žurba se mnoštva rasprostiraše 
na sve strane. Samoća tjeraše iz dućana 
trgovačke pomoćnike i prodavačice, ra- 
stjeravaše ih kao poplava. Svako, u tje¬ 
skobi, trčaše na ulici svomu poznatomu, 
koje ga imaše, ravnodušnomu ili dragomu 
— kakva tko imaše, kao što se oni, koji 
se duše, hvataju predmeta, prvoga koji 
im dođe do ruke. U strahu od samotinje 
mračni obrazi večeri bijahu blijedi od 


svjetlosti lampa. Dmdavo se spuštahu 
roloi na trgovinama, nesnosno da kroz 
čovjeka prolažahu trnci. U jednom se iz¬ 
logu žućahu piramide naranača. Metod po¬ 
misli na faraone, egipatske piramide i na 
Napoleonov govor koji je pod njima odr¬ 
žao vojnicima. »Povijest uči«, pade mu 
na um. Nasmije se u sebi i govornički se 
zanese: »Ana, već toliko večeri proma¬ 
tramo ove piramide iza kojih u dućanu 
među bregovima voća stoje njihovi gra¬ 
ditelji i očekuju da ih i razgrade. Udovo¬ 
ljimo svome teku, pomozimo im da odje- 
lotvore svoje revolucionarne nakane !« 
Uniđe k trgovcu i vrati se s dvije na¬ 
ranče. 

(Ulomak romana) 


GOSPODAR I NJEGOV BROD 


Jugo puše na radi, 
čempresi Sustjepana se prigibaju, 
brodovi se uz obalu zibaju, 
a novi brod na žal se vadi . 

Opaljen, oguljen, čeka na novu boju, 
izmjeren, izvagan, jedro gleda u bovu, 
korbe su kao svinute ruke 
željeznog anđela na grobu . 

Jarboli strše uz križeve, 

ukočenost smrti gleda u beskraj prostora, 

jedno prelazi u drugo doskora. 

Tko je prstom po mulju naslikao toliko 

križeva? 


Čudna fauna akvarija 

— ulaznica pet dinara uz pogled sa Marjana: 

križevi, zvijezde, gore i dolje, 

otoci, brodovi, Milna, 

smrt na Sustjepanu i vesela arija: 

»Ča je silna . . .« 

Čempresi i stupovi elektrike, 

jarboli kutera, gajeta, galebovi, 

dim na oblacima s ljudskim očima plovi 

Odvežite brod, 

neka putuje suncu tragom meridijana, 
stari težak s crvenom kapicom 
pljuca na vode svih oceana 
prevrćući kosti cara Dioklecijana! 

Antun Bonifačić 

DRAGO IVANIŠEVIĆ: MAJDAN NA DOHVATU RUKE 


Ruka kida tamu. Ruka, koja na dlanu 
nosi reljef razrovan i zapleten kao sjeća¬ 
nje na turobne sne. Sav život kao splet 
sna u kojem se razabiru: dozivi jasnih 
britkih riječi, herojski potezi boja, jedva 
uočljive patine, meke, ali silno govorljive, 
pa lica, draga i nemila lica, pa mirisi! 
vjetrenica mirisa! Da oživi sve to, da sve 
to časkom progovori, da zaroni u sebe, 
da iz toga jezera iznese ma i koju staru, 
zarđalu igračku. — O igračke! Sladunjavi 
okus igračaka pod jezikom i čarolija nji¬ 
hovih boja! Još nikako ne može da zabo¬ 
ravi kutiju kartonskih husara, koje je za¬ 
boravio na prozoru jednog malog stjeni- 
čavog splitskog svratišta. Sve je to htio 
da iznese, da sve to zabilježi, da o svemu 
tome razmisli, da nađe izlaz iz nostalgič¬ 
nog stanja, gdje se više ne vodi borba sa 
oblakom i gdje slovo donekle znači ljubav 
za redom, jasnoćom i smirenjem. Treba 
rasjeći zastore! Dakle da počne, da vidi 
početak ma gdje, da napiše: Bolesna pa¬ 
tina starih kuća sa dvije tri jabuke u 
cvatu, i mnogo djevojčica, a on sam, a 
nad njim, djevojčicama i krovovima jedno 
zastrto toplo nebo kao strop nad kami¬ 
nom. Pa rijeka! promicala rijeka široka, 
razdragana, a nad nju se nadvile srebrene 
vrbe i stasite, čvrste platane. Pored ri¬ 
jeke stoji žuta kuća. Tada odjednom iz 
kuće krik. I on prvi put osjeti nešto kao 
zlu slutnju, kao groznicu. Žena: dvije 
krupne, ružičaste dinje, na njima dvije 
okrugle, krvave rane, dva iščiljela oka, i 
usta razjapljena, i između raščešljanih 
kosa izgubljene, staklene oči. »Spasite!« 
I te oči i taj razbijeni glas ga grabe i 
okreću mu glavu prema rijeci. On vidi 
usred rijeke jednu kosmatu, žilavu ruku, 
koja drži zgužvani crveni fes, i vidi čvora- 
stu, obrijanu glavu. Smiješna čigra usred 
rijeke. Čovjek očajno viče i divlje, pijano 
pjeva. Čuje se: »dunjo moja«. Iz žute kuće 
luđački krik. Žena pada nauznak, kao da 
joj je netko kosom posjekao noge. I tada 
se sve zamagli, šumi u ušima. Nešto 
plavo, pa plazi uz bedro, uz trbuh, uz vrat 
i — ništa... Mekoća slame. Trese mu ti¬ 
jelo; tresu ga. Veseli žagor. Noć je. To uz 
plast sijena leži njegova glava i svijetle 
se uokolo široka prijateljska lica od ma¬ 
lih krijesnica cigareta. Miriše suho lišće 
među zubima dječaka, odrpanaca iz »ma¬ 
gareće klupe«, i osvaja riječ o žutoj kući. 


To li je dakle ta kuća, koju je dječak prije 
bijega iz samostana klapio, o kojoj su mu 
govorile teške pletenice drugarica i zve¬ 
ket ostruga brata časne sestre Gerarde, 
pune činije mesa i varenike, kolača ? Osvaja 
riječ o žutoj kući oko koje je sada crno, 
u kojoj sada jedna od onih žena plače, 
pred kojom se Meho utopio. Dječačka se 
mašta razigrala. Dječaci su razdragani. 
Oni namjeravaju, to oni uostalom već 
nekoliko dana čine, krasti marelice iz sa¬ 
mostanskog i župskog vrta, pa u Mehme- 
dovu staju da se malo prigriju uz konje, 
i u zoru, s pijetlima, gledati iza željezničke 
ograde bolnički vlak. Vagoni, vagoni, sa 
crvenim križevima i bijeli bolničari i bol¬ 
ničarke i, tu i tamo, po koja prljava krpa. 
Sve miriše po karbolu, a u mozgovima 
dječaka lije se krv, padaju glave, čupaju 
se ruke, ljudi, kao tikve smiješno prskaju 
od granata, jednostavno nestaju! I trub¬ 
lje! I grmljavina bubnjeva! 

Dječaci iz Bosne, iza željezničke 
ograde jedne male, zapuštene postaje, 
prenose se na Pijavu. I sve je to puno ču¬ 
đenja i čežnje za kukuruznim hljebom i 
puno nekog oblaka, koji davi. I boli i godi. 
A onda ga hvataju. Dječak kao pseto 
skače preko plotova. Sav je u dahtanju i 
u nogama. Nečije čvrste ruke. Jauk. Pa 
klečanje pred časnom majkom. Riječi, ri¬ 
ječi što djeluju kao pljuske ili kao milo¬ 
vanje djeteta, kojega u isti mah krvavo 
štipaju. On obećava, da će se popraviti. 
Jutro je, okupano, raspjevano proljetno 
jutro. Vode ga u kapelicu. Tišina grli ne¬ 
mirne jezičke svijeća. Ljeska se pozlata 
na oltaru i tamjan draška nosnice. Želu¬ 
čani sokovi pohlepno osjećaju miris sni- 
ježnih hostija. A do prozora zamaglio se 
bijeli i plavi jorgovan. O jorgovan! A dje¬ 
čak kleči i neprisutno gunđa latinski. Više 
puta ga časna sestra Gerarda potiho kori: 
»Pazi, pazi, gdje ti je glava« — Ali u 
dječakovoj svijesti iskrsava žuta kuća, 
dobri slobodni drugovi, bolnički vlak i 
ustalasala ozimica, kao kosa one žene na 
prozoru žute kuće. Još mu je misao za¬ 
pela za jedan Gospin kip u spavaonici. 
On je u šupljinu tog gipsanog kipa sa¬ 
krio sve svoje nagrade za ministriranje 
na sprovodima. Svaki mrtvac — jedna 
kruna. Šupljina je puna zgužvanog papira 
kruna. Da mu ne uhvati Gerarda! Ljudi 
ipak malo umiru od tog tifusa. Zašto 

ljudi više ne umiru? O, da je to Pijava, 
da je fronta! Tamo bi trebao, po riječima 
prijatelja, čitav crkveni toranj svakog 
dana, da se u njega strpaju krune! »Bože 
svemogući, daj da pobijedi svijetli Habs¬ 
burški dom, daj pobjedu našima, daj da 
pobijedi Austrija!« I tako završava misa 
i molitva, i u blagovaonici puši se bijela 
kava i čeka topao španjolski kruh. Špa¬ 
njolski kruh kao cekin zlatan! I dječak 
je zlatan i njemu se sve prašta, jer je zla¬ 
tan. Prašta! Ali nestaje kruna iz kipa. 
Dječak plače, neutješiv je: netko mu je 
pokrao snove. »Hajde, miruj! Warum 
vveinst du? Du wirst ein Geschenck be- 
kommen. Dakle čemu plač? Trebalo bi te 
batinati. Srami se, mrtvački novac«. Dje¬ 
čak plače i gunđa, gunđa. Schame dich! 
Dakle tako i župnik! Ali ovo je nečuveno. 
I župnik je dobivao novac, i to mnogo, a 
on nije ništa nosio! Pokvarenjače, danas 
ti nema ručka! I to ćemo roditeljima pi¬ 
sati! Dječak samo plače i plače, nesre¬ 
tan je i kupi se u sebe, kupi. Zapada u 
čudno stanje. To stanje nakon plača pot- 
sjeća ga na Trst, na jednu veliku terasu, 
na drvenog konja, na maloga Ferruccia. 
Dječak ide časnoj sestri Gerardi i moli 
svoju knjigu talijanskih priča. Kako? 
Sada još i to! On hoće talijanske priče? 
pa je li poludio? Talijani su naši neprija¬ 
telji. Kako može imati tako bezobrazne 
želje! Dječak ne može da shvati. Talijani? 
Mali Ferruccio, Gigi brijač, Toni kočijaš! 
Talijani! Sjeća se jednog jutra majka la- 
mata rukama po sobi, otac se prislonio uz 
prozor i gleda: niz kosu ulicu silazi silna 
vojska, nove uniforme, sve se svijetle, kao 
u slikovnici. I topovi! Dječak je radostan. 
Ali kako majka lamata rukama i kako je 
otac žalostan, dječak ne smije da pokaže 
radosti. Dječak je namrštio čelo i potajno 
se divi. Čitav dan čudo ljudi skoro bez¬ 
glasno lunja ulicama i postajkuje na uglo¬ 
vima; žene plaču. Naveče, kao da se sav 
narod opio: ljudi, žene, djeca viču, kao 
bujica deru ulicama, nose baklje i pale 
gdje stignu »abbasso 1'Italia!« Policija se 
smije, rastjeruje, puca. Majka u susjednoj 
sobi jauče, otac psuje, a dječak sve to ne 
razumije, on gleda, gleda dok ne zaspe 
na prozoru. Sutradan je sve mimo. Poli¬ 
cija krstari ulicama. Neprestano prolazi 
vojska. Sada već i soldati bivaju dosadni. 
Hoće se nešto drugo. Dječak silazi u sute¬ 
ren da potraži Ferruccia. Ali stan je pra¬ 
zan. Na otvorenim vratima pribiven iša¬ 
ran listić papira. Dječak bježi odatle. 


Strašno smrdi po stjenicama. Ide na 
»svoju« terasu, grli drvenoga konja i plače, 
plače. A sada opet časna sestra Gerarda 
kao i onaj svijet u Trstu viče i priča pro¬ 
tiv Talijana. Oni su lopovi! Ferruccio je 
lopov, njegov dobri prijatelj Ferruccio, 
Gigi, šaljivi brijač Gigi je lopov, Toni, 
koji ga je uvijek na kolima vozao i on je 
lopov? Što je Ferruccio, Toni i Gigi, što 
su oni skrivili časnoj sestri Gerardi? Ona 
ih nije nikada ni vidjela! A rat! Rat! Ona 
kaže rat! Ratuje se, jer je to lijepo, jer 
ima mnogo vojnika i jer kad ima vojnika, 
treba da bude rata! Ta zašto bi Italija 
imala vojsku, a zašto Austrija? I drugi 
narodi i države? Ali naši su, naravno, jači. 
Naši su Bosanci, a ne Švabe! Švabe su 
oficiri i oni čuvaju zeničku kaznionu, oni 
nisu za rat. Naši, Bosanci, crveni fesovi, 
osvajaju i ginu slavno. Ali čemu mu brane 
talijanske knjige? To ne zna ni časna se¬ 
stra Gerarda. Ili ako zna, ne kaže istinu, 
laže. Ona uvijek laže i veliki je lopov. 
Jer na svoje je oči vidio, kako je za nje¬ 
gov »mrtvački novac«, koji je on »ozna¬ 
čio«, kupovala svilene pantljike i miri¬ 
šljivu vodicu kod trgovca Weissa u čar- 
šiji. I još je on morao da sve to nosi u 
samostan! 

Ili da počne: Bolesnici su ležali jedni 
pored drugih na tvrdim strunjačama i 
buljili su u smrdljivu petrolejku, koja je 
visjela usred sobe i umirala u vlastitom 
crnom krugu na stropu. Jedan glas koji 
se tme: »Majko! o, majko moja! maj- 
kooo!« I glasovi: »Kuš! Ili ću te posto- 
lom, ti boga tvoga!« Jedna ruka (ne ona 
što kida tamu, već jedna od onih što siju 
ili pomažu smrt) jedna ruka prilazi, raz¬ 
bija ampulu, puni iglu; ruka drhtne (ta 
ruka spava, neprisutna je) ampula pada. 
Pa druga. Pa treća. »Peh«. I lelujavo se 
udaljuje žena i ruka, prijateljica tame. A 
čovjek se davi, i bez injekcije, i umire, i 
bez injekcije. »I onako mu ne bi mnogo 
pomoglo!« Ujutro prilaze bolničari. Zije¬ 
vaju, umorni su, slomljeni. Razapinju pa¬ 
ravan oko strunjače (bogzna već koliko 
puta od jutros). Iza strunjače poigrava 
plamen lojanice. Vidi se obris jednog ve¬ 
likog nosa, za koji ne postoje više mirisi. 
A čovjek, u groznici, gleda taj nos i kamo 
se god okrene, vidi taj nos, pokrije li se 
ponjavom, vidi taj nos, i plaši se i vlastite 
bijele ponjave. Čovjek (dječaka je zgra¬ 
bila vojska i ona više nije igračka) u 
groznici se sjeća svih noseva, koje je na 
odru vidio: suhe, smežurane, bucmaste 


60 


izbrazdane plavim žilicama, ružičasto- 
žute dječje i djevojačke. Ali iza svih pro¬ 
bija, strši slika djedova nosa; taj nos je 
osjetio vjetrove mnogih mora, duge mi¬ 
risa žena, mesa, voća i vina, a na odru 
je bio smiješan i bespomoćan kao pokva¬ 
rena šivaća mašina ili razbijeni, stari 
gramofonski trombon. 

Ili: Žene raznose mirise u Rue de la 
Paix, čovjek luta gladan, oči mu se fe- 
brilno krijese, a mirisne žene se dive nje¬ 
govim krupnim, febrilnim očima. Za 
njega, čovjeka bez novaca, studenta, čitav 
je Pariz »jedna velika ljudska gadarija«. 
Bogati Japanci, Amerikanci, Englezi i 
predstavnici bogtepitaj koje li nacije voze 
se u vlastitim automobilima, kupuju zna¬ 
nje i diplome, žderu, loču, zavode male, 
blentave ili gladne prodavačice, a on, Bal¬ 
kanac, prodaje svoju muškost (kao i 
mnogi siromašni predstavnik bogtepitaj 
koje li nacije) i baza ljeti i zimi, kao kurva 
s kurvama pred izlozima pomodnih kuća, 
izložbenim dvoranama, dansinzima i re¬ 
storanima. Jede s vremena na vrijeme, na 
rate, smrdljive marseljske sardine (one 
s glavama), spava na nekom tavanu i 
gomila u sebi samo mržnju. On se, inače 
poznati esteta u nekoj selendri svoje zem¬ 
lje, smije i Mona Lizi i Matisseu. 

Ili: Zašto da se ne spomene kristal- 
nost, jasnoća obrisa dalmatinskog pay- 
sagea i živost boja i neprestano obnav¬ 
ljanje mora, i da se kaže, da su ljude 
sputala stoljeća i da je žalosno, do očaja 
žalosno, gledati taj razdor između čovje¬ 
ka i prirode oko njega. Treba da se kaže 
odlučna riječ o venecijanskim plemenita- 
šima, vrlim građanima, zelenašima i još 
o »nekima«, za koje je Dalmacija bila i 
ostala pustopaša, koju su ti pustošnici 
pustošili! Da se obori fraza tih pusto- 
svata o nekoj velikoj kulturi, sreći, 
rasnoj ponositosti »našeg etnosa!« Da 
im se u lice pljune! Da se kaže, da 
ih je za narod vezivala i veže samo 
lična korist. Da se otkriju karte tih tulu- 
maša, koji još uvijek smatraju najvećom 
uvredom riječ seljak, »vlaj«! Da se kaže, 
da taj naš seljak, bio on težak, ribar ili 
radnik, živi do zla boga primitivno, kao 
živina spava sa živinom, nečist je, gladan, 
bijedan! Ni jesu mu dali, niti mu daju da 
diše; zamračili su ga i mrače ga na svaki 
način; kolju mu dah! Ali da se kaže, da 
se tim pustosvatima sprema ljuta osveta, 
da se iznese vrenje pučke srdžbe, prvi 
bljesci borbe, prvi široki, divovski smijeh 


puka, koji ih je progledao! Narod vidi: 
samo laž jedne lažne, nakalamljene polu- 
kulture, bez korjena, u zraku, u kojoj 
s mukom, orijaški tragično strši po koji 
kamičak narodne volje. Narod vidi pre- 
rušene mandune i hoće da već jednom 
strgne sa tijela te napasne, opasne, pu- 
stoglave, pokladne nametnike. 

O snago gnjile slame, vrtače, škriljev- 
ca, bure, dima, znoja, opaljene kože, krva¬ 
vog žulja, praznino praznog želuca! 

Da prolomi ponornica golemog narod¬ 
nog gnjeva, da klikne život! 

Ali ne. Treba svakako da početak bude 
(i opet) mladost, zapravo djetinjstvo, da 
ga podsjeti na slane suze, na tršćanske 
ulice, na velike trgove, na rat i na bom¬ 
bardere. Evo: Mlohava, siva lica. Ljudi 
se giblju tajanstveno kao ribe u akvari- 
jumu. Puna ih je krčma. Iz kuhinje, koja 
je zapremila pola jazbine, diže se dim i 
smrad izgorenog ulja: prži se riba. Majka 
zasukala rukave za šankom, pere suđe i 
prima pare. Jedan momak toči vino iz 
bačve, druga dvojica ga raznose po okru¬ 
glim, masnim stolovima. Majka briše znoj 
sa čela i neprestano gleda uru i ladicu, 
koja je skoro puna novaca. »Još uru, kad 
ima svita, još uru ajde, Martine, još uru, 
pa ćemo iza ponoći na spavanje«. Zna di¬ 
jete: majka to ne govori Martinu, kono¬ 
baru, majka govori sebi i njemu, dječaku. 
A dječak, koji se užasno boji praznoga 
stana i crnih zidova, sjedi za jednim sto¬ 
lom pred šankom i kunjajući sriče slova 
početnice. Crveno, zapravo sivocrveno, 
harmonikaševo lice (o onaj kužni zadah!) 
nadvilo se nad dječakovu glavu i ispravlja 
mu pogreške. Mekano, kao da pjeva, har- 
monikaš govori dječaku i taj govor je 
kao uspavanka. Tiho, milo gladi uho i 
pokriva oči škrletnom maramom. Majka 
u jednoj ruci nosi vrećicu s novcem, a 
drugom pridržava pametnu glavu dječa¬ 
kovu. Dječak kao da hoda po oblaku... 
A u sobi, pred krevetićem, nešto se on 
svlači, a nešto mu, plašljivo, svlačeći se 
i sama pomaže majka. Jer otac je strog 
(on je baš sada zajapuren došao iz po¬ 
druma gdje je pretakao vino) i ljuti se 
što vreća nije trbušastija, a onda on i 
inače ne da da majka mazi dijete. On 
hoće »da sve bude ozbiljno, trijezno i 
muško, jer vremena su vrlo teška«. Eto 
i na njega je došao red i njega su ti raz¬ 
bojnici zgrabili, i on će morati u rat. U 
rat? Ta riječ prene, razbudi dječaka; dje¬ 
čak veselo razrogači oči (ipak ga je sram, 

djeca mu se rugaju, što su svi zdravi i 
hrabri ljudi otišli na ratište, a njegov 
otac još tu stoji i krčmari u civilu i vazda 
viče na njega i na majku; ta gospodska 
djeca mu se stalno rugaju, da je došljak, 
barbar i »ščavo«. Dječak pogleda majku, 
kao da traži ortaka u veselju. Ali majka 
je kao slomljena. Iz očiju joj kaplju 
krupne suze. Tako se zaboravila u tuzi, 
da krajem visoko uzdignute košulje briše 
usta i nos; trbuh joj se sav vidi. Dječak 
zaroni glavom u jastuk. 0, taj trbuh nije 
bijel, obao i gladak, kao u sluškinje Gio- 
vanne, što se vazdan pred otvorenim pro¬ 
zorom svlači i gleda ga u ogledalu. Taj 
trbuh je plav, smežuran, izgrizen vinom i 
prljavom vodom, čime cijela njena odjeća 
zaudara. Majka se guši u plaču. I to traje 
dugo, dugo, dok otac ne počne da psuje. 
Njemu je dosta! Tajac i majčino jecanje. 
Sad dječak izroni glavu iz jastuka. I vi¬ 
di: za stolom sjedi majka u košulji, njoj 
nasuprot je otac, na stolu pod svjetiljkom 
hrpa srebrenog novca. Roditelji broje no¬ 
vac. Niz majčino lice teku suze, a usne 
joj se čudno miču, kao da moli: deset, 
dvadeset, trideset... Dječak već sanja: 
deset, dvadeset, trideset kaciga, drvenih 
konja, pa lokomotiva parna, parna, što 


zviždi, zviždi i juri, juri kroz sobu, sobe, 
školu, polja i leti kao ptica Oja-aja, oj 
Giovanna na prozoru i gospođica Carmen 
što mu uvijek češlja kosu kad dođe iz 
škole gdje ga učitelj grize i kliješta peku, 
ne znaš i uvijek ne znaš, ščavo, gospođica 
Carmen će mu dati lijepi parobrod, go¬ 
spođica Carmen ide sa gospodinom u halb- 
cilinderu iz prvoga kata, bere cvijeće uli¬ 
cama i ide u kočiji na kupanje, on to ne 
da, on je kamen, jao, jama, pada, pada, 
na glavi mu parobrod i topla, topla, bla¬ 
ga, ublažujuća ruka gospođice Carmen i 
voda, voda velika voda »Mama! Mama!« 
I dječak sav drhće, drhće. I sad osjeća 
na glavi tvrdu, hrapavu ruku (što smrdi 
kiselo, po vinu) i čuje majčin glas, i ra- 
zabire nježne riječi: »Što ti je? Spavaj. 
Grubo si klapio? Dođi, dođi amo.« I diže 
ga i nosi sebi u krevet. Dječak je prislo¬ 
nio leđa uz majčino bedro i sretan je i 
siguran, smiješi se, smiješi kao sret¬ 
nik, koji iz kuće, iza okna gleda buru na 
moru. Ali to more dječaka zapljuskuje, 
to more ima krakove i tuče i mrcvari ga 
na mahove i trese; to more je gospođica 
Carmen iza koje se leluja, leluja odvrat¬ 
ni, nakazni halbcilinder . . . 


PROŠLOST 


Suznu, ko ova ravnica, 
Što je beskrajnu i golu 
Noćas moj pogled ljubi 
U daljine vremena 
Na obale mrtve 
Gdje leže moji Sni — 
Nemiri, crni vjetri 
Dušu odnose. 


Vrijeme, mrtvo moje Vrijeme 
Tebi dolazim. 

Prošlosti, 

Bezdan ćeš ponor 
Biti Riječi, jedine, drage 
Ako je u mučnu muku 
Noćas mašta nađe. 


ŽEĐ 

Ovu žeđ od koje nema utaženja U osamljenoj pustoši 
Ne ćeš ni ti zgasiti. Od ognja, što izgara i gori 

Neokaljano djevičanstvo Putovi su tajnom zameti 

Riječi varljive. Do spasonosna vrela. 

Gori! Plamsaj plame! 

U gorenju i osami 

Tvog izdajstva 

Sad nam je, riječi, mrijeti. 

Anton Nizeteo 

NOVAK SIMIĆ: DRUGA MLADOST 


Udova Babić nije imala ni punih dva¬ 
deset kad se je po prvi put udala. Iz 
stare trgovačke porodice koju su dolazak 
Austrije i nove metode u poslu osiroma¬ 
šili, ona je ipak kao treća i najmlađa 
kćerka (i kako su mnogi smatrali naj¬ 
ljepša između sestara) dospjela da bude, 
uz velike žrtve roditelja, odgojena evrop¬ 
ski, t. j. djevojačku školu je svršila kod 
časnih sestara sv. Vinka u Sarajevu, a 
više razrede srednje i maturu u Magđe- 
burgu, u glasovitom u ono doba internatu 
za mlade djevojke gospođe Wolf. Vrativši 
se iz internata natrag u Bosnu, zemlju 
još polu divlju i azijatsku, ona se nije 
nikako mogla obiknuti na nju i njen pa¬ 
trijarhalni način života pa je bila sva 
nesretna i očajna prvo vrijeme po svom 
povratku. Starije sestre bile su se tada 
već poudale, a roditelji kojima je bilo 
jasno da srljaju u neđvoumno siromaštvo 
nisu imali srca da svojoj mezimici pri¬ 
kažu pravo stanje. Tako se je ona tada 
u doba velike pariške izložbe oko 1900 
zabavljala sa Austrijancima, gospodom 
plemićima, ljudima koji su ljubili ruke, 
klanjali se, strugali nogama, bezprijekor- 
no odjeveni, u divnim uniformama, sa 
gajtanima i širitima, napomadisani, na¬ 
mirisani, sa zakovmutim u vis brcima, i 
time bar nekako sebi dočaravala dah 
Evrope, onih sretnih, blaženih dana svoga 
djevojaštva proživljenih u Magdeburgu. 
Stoga za nju nisu ni postojali domaći 
mladići. To su bili trgovčići što su vonjali 
po magazama, po petroleju, po soli, du¬ 
hanu i ulju. To su bili činovnici što su se 
po kancelarijama zatrpavali u hrpe spisa, 
intelektualci ispod čijih su crnih odijela 
i lakovanih cipela virili seljački gunjevi i 
opanci. A ovamo s druge strane: čake 
s perjem, uniforme, glazura, otmjenost, 
elegancija, bogatstvo, kultura. Vrijeme je 
prolazilo, Austrijanci se zabavljali pa i 
odlazili, domoroci se nisu više iza prvih 
hladnih odbijanja ni prikučivali. Sa bolju 
u duši i nemirom udova Babić, tada još 
gospođica Zora, uviđala je da mora kona¬ 
čno zaboraviti na Magdeburg, okaniti se 
Austrijanaca i pomišljati na udaju, jer u 
to doba je u našim bosanskim kasabama 
vladalo mišljenje, da se djevojka koja 
pređe dvadesetu, a ne nađe muža, može 
smatrati usidjelicom. Osim toga otac i 
majka (majka u glavnom) uvidjevši da 


su blizu prosjačkom štapu, a zabrinuti za 
njenu budućnost, znali su joj i sami ob¬ 
zirno natuknuti da treba da se okani 
svoje oholosti i obazre za ženikom. Nije 
bila toliko nepametna da po raznim sit¬ 
nim znakovima i sama ne opazi da im 
finansijsko stanje nije ni najmanje ruži¬ 
často, i eto upravo tada, u vrijeme tog 
njenog laganog otrežnjavanja i sve višeg 
uviđanja hladne i bešćutne stvarnosti, 
uletio je u njen život gazda Jovan Babić. 

Stariji ljudi spominjali su ga se kako 
je došao prije dvadeset ljeta i više, go i 
bos, bez košulje na golom tijelu kako se 
to već kaže, no tada kad je iskrsnuo u 
zbivanju ondašnje lijepe gospođice Zore, 
bio je već gazda, čovjek sredovječan i 
ozbiljan, negdje u četrdesetim, zelenašio, 
gulio seljake i koga je stigao i mogao, 
sticao ukratko imutak. — »Hoću da imam 
otmenu, obrazovanu ženu, ja sam nisam 
imao prilike da steknem ta švapska zna¬ 
nja. Hoću da imam ženu iz dobre, stare 
porodice, da me pretstavlja i podiže mi 
čest: ta ja već postajem ličnost. Moja 
prva žena bila je seljanka, glupača koja 
se nije ni opažala, koja nije ništa drugo 
znala do praviti kljukušu i teške seljačke 
pite. Kud nju da onda izvedem pred goste, 
pred kotarskog pretstojnika, recimo? Sti¬ 
djela bi se, bježala od svijeta, osjećala se 
kao služavka. I bila je služavka! Najpa¬ 
metnije što je mogla učiniti bilo je da ne¬ 
stane. Pogodila je pravi čas, zato sam joj 
i napravio mramorni nadgrobni spomenik. 
Ja ulazim u svijet, ja sam već ličnost.« 
Otac gospođice Zore bio mu je dužan de¬ 
set hiljada forinti. Prezadužen i star, a 
naučio na lagan, gospodski život, čovjek 
starinski, on nije nikako mogao da se 
snađe u novim prilikama. »U staro doba«, 
govorio je, »ljudi su pozajmljivali jedan 
drugome kese dukata, čitave hiljade i 
pošteno vraćali. Sada će ti potpisati mje¬ 
nice i sva moguća ćageta i — prevariti. 
Novi zeman, novi običaji.« Njega su ta¬ 
kođer izvarali, njega su udesili. Deset 
hiljada forinti! Gazda Jovan Babić došao 
je k njemu, skinuo crni šešir (on već nije 
više nosio fesa), poigrao se debelim, zlat¬ 
nim lancem, hraknuo onako prosto, po 
balkanski, rastro nogom pljuvačku i re¬ 
kao: »Gazda Pero, rok za dug je prošao, 
ima već pola godine, ja čekam, a ti ne 
vraćaš, ne mogu te više čekati. Prodat 

ću ti kuću. (Njima tada od svega nije 
ništa više bilo ostalo do ta kuća). Ti si 
se na nju zadužio.« — »Pričekaj još tri 
dana«, rekao je gazda Pero. On je imao 
naime neku kombinaciju u glavi. Gazda 
Pero je tražio novce, moljakao na sve 
strane, ponižavao se sedamdesetgodišnji 
starac. Ljudi su ga ismijavali. Prosjak 
— na prezaduženu kuću mu dati deset 
hiljada forinti, nismo s kruške pali. Ulju¬ 
dno su ga odbijali. Odbili su ga i zetovi, 
jedan činovnik, a drugi trgovac, otkud 
im toliki novci? A onda nisu ni miraza 
dobili onolikog koliki im je bio obećan. 
Gazda Jovan pojavio se četvrti dan, tačno 
kako je rekao. Igrao se po običaju sa 
svojim debelim, zlatnim lancem, i zlato 
je blještavo promicalo kroz njegove de¬ 
bele, tubaste prste. — »Ništa dakle«, upi¬ 
tao je vidjevši starca sva pokunjena. — 
»Ništa«, odgovorio je ovaj, »otići ću pod 
stare dane u ubožnicu«. — »Ne moraš«, 
odgovorio je gazda Jovan, »sprijateljit će¬ 
mo se. Kako sigurno znaš, udovac sam, 
a u tebe je djevojka za udaju, dat ćeš mi 
je za ženu«. - Starcu udarila krv u glavu, 
htio je skočiti, lupiti ga štapom. Nije 
smio, bio je dužan deset hiljada forinti; 
šutio je. Rekao najposlije da dođe do- 
veče, pa će mu odgovoriti. — »Mo¬ 
žeš odmah«, odgovorio mu je gazda Jo¬ 
van. — »Moram pitati kćerku«. — »Drž, 
drž«, začudio se gazda Jovan, »nema tu 
šta pitati, kako ti rekneš onako je, gdje 
su se djevojke još pitale, kakve to švap- 
čarluke uvodiš u modu. Uostalom, priče¬ 
kat ću.« 

»Moja miljenica, moja mezimica, jau¬ 
kao je starac. Da je dam tom prostaku 
što hrače po podovima«. Doturala je žena 
odlučna, hrabra starica. »Uzet ćemo štap 
pa u prošnju, šta nam drugo preostaje. 
Nije radi nas, nije radi nas, radi djeteta 
je, zar da je gurnemo u bijedu, da posta¬ 
ne bjelosvjetska?« - Gospođica Zora za¬ 
tekla ih je kako plaču, nariču kao za 
mrtvacem. Pitala sva u čudu što im je? 
Ispričali joj sve. — »Što onda?«, odvra¬ 
tila je ona sva blijeda, »udat ću se za 
gazda Jovana, šta se drugo može.« »Bog 
te blagoslovio, kćerko«, rasplakali se još 
više starci i počeli još tužnije jecati. Za¬ 
plakala i ona sam s njima. Na večer do¬ 
šao gazda Jovan, iza nekoliko dana pro¬ 
slavljene su zaruke i nemalo zatim i 
svadba. 

Za deset hiljada forinti kupio je gazda 
Jovan svoju drugu ženu. Bio je trgovac, 


razumio se u poslove, njegova je firma 
dobila s tom kupovinom. Taj čovjek, iz¬ 
gledao je prema vani bogobojazan: išao 
je svaki dan na jutrenju i darivao debele 
voštane svijeće crkvi, kupovao joj i ikone 
u srebrom okovanim okvirima i svake 
godine prilagao 100 forinti na svetosav- 
skoj zabavi za srpsku školu. Pravoslavac 
od glave do pete, Srbin i patriota, što je 
umio svagdje gdje je trebalo to svoje 
srpstvo vješto istaknuti (a očitovalo se 
ono u glavnom u tome: što je čitao »Srp¬ 
sku riječ«, vezivao o krsnoj slavi troboj- 
nicu na slavsku svijeću i imao na zidu u 
vizitnoj sobi ona famozna četiri »S«, t. j. 
»Samo sloga Srbina spasava« ili kako je 
to narod na svoje preveo »Srbin Srbina 
sjekirom sječe«, i bio član utemeljitelj 
društva »Prosvjete«, pa mu je ime i dan 
danas zapisano na onoj mramornoj 
ploči pri ulazu u njenu palaču u Sara¬ 
jevu) ; on nije ipak nikada propuštao da 
ne okiti svojih prozora na carev imendan 
ćilimima i iluminira svjećicama, da se ne 
ulaguje kotarskom pretstojniku i šalje sa 
ostalim čaršinlijama izraze svoje poda¬ 
ničke vjernosti na »Previšnju Adresu« i 
priređuje dočeke nadvojvodama, genera¬ 
lima, obrstima i sličnim zvijerkama kad 
bi slučajno zalutali u kasabu. Za te do¬ 
čeke i primanja, ukratko za reprezentaciju 
služila mu je gospođa Babić, za što ju je 
ponajviše i uzeo za ženu. Ona je te či¬ 
novnike, oficire ili čak i visosti zabavljala, 
konverzirala s njima njemački i smijala 
se, dok ju je on pratio pažljivo očima i 
topio se duboko u sebi: da ona vrijedi 
mnogo više nego što je za nju dao i da 
je on tu masno zaradio. Ali ti dočeci i 
primanja bili su najviše jedan ili dva 
puta mjesečno, a u ostale dane on je bio 
mrzovoljan, grub škrtac koji je nju lju¬ 
bomorno čuvao, zaključavajući je i ne 
puštajući je nigdje samu. Pa dok je u 
društvu bio običan, zatucan seljak, pro¬ 
stak što se nije znao ni okrenuti, što se 
glupo smješkao i šutio, — kao trgovac 
on je zarađivao, gomilao novce, postajao 
sve bogatiji, sve ugledniji. Njega nije 
mogao nitko prevariti, nitko nasaditi. Uni¬ 
štavao je na jednoj strani seljačka ga¬ 
zdinstva, rasturivao zadruge, upropašća- 
vao na drugoj sitne trgovce i piljare, 
grabio kao zvijer, gutao ih kao štuka 
malu ribu. Tom zemljanom u licu, omale¬ 
nom, plećatom čovjeku, što nije nikad 
nikome gledao u oči, a stisak mu je ruke 
bio mlohav i vlažan, pa se osjećalo da se 


dotakla raskvašena zemlja ili zmijinja 
presvlaka, nije nikada bilo dosta; tekao 
je i tekao, i u tom hrčkovskom gramže- 
nju za bogatstvom nije mu ništa bilo ni 
sveto. Vjera, čast, poštenje, istina — sve 
te velike riječi nisu imale nikakve važ¬ 
nosti za njega, on im se u potaji smijao 
i rugao, mislio: tko u to vjeruje, u pa¬ 
metne ga ne broj. Zato je i u ratu dok 
su drugi ginuli i krvarili po frontama ili 
trunuli i umirali po tamnicama, on samo 
zaradio, postao još bogatiji, moćniji i 
ugledniji. Drugi neka budalesaju, a pa¬ 
metan čovjek med kupi, rezonovao je. Pa 
iako je bio član velikosrpske narodne 
stranke Gliše Jeftanovića, koja je inače 
iza te svoje maske u potaji paktirala sa 
Austrijom i vodila sporazumašku politiku, 
zaštićujući gazdinske interese na štetu 
seljaka i gradske sirotinje, on se govoreći 
i sam da štiti narodne interese utrpavao 
u razne odbore i razna društva koja su 
posredno ili neposredno uz svoje »pleme¬ 
nite« ciljeve donosila i opipljivih, zvečećih 
koristi — njemu nije smetalo da bude za 
rata vojni dobavljač i u neku ruku premda 
Srbin, čovjek povjerenja kod austrijskih 
vlasti. Kasnije usprkos sve svoje prošlosti 
on je po dolasku novih upravljača uspio 
da se prikaže čovjekom zaslužnim za na¬ 
rodne interese i čak neke vrsti požrtvov¬ 
nim mučenikom. Ukratko, osigurao se 
čovo sa svih strana. Ljudi koji gledaju 
svugdje samo na uspjeh uzimali su ga 
upravo zato što je umio da imađne us¬ 
pjeha, za primjer, a on je u biti bio samo 
obična varalica, lukavi, tvrdoglavi seljak, 
što nije vjerovao gospodi, što je prezirao 
njihovo mekuštvo i nije se hvatao u nji¬ 
hove zamke. 

Ovakvog kakav je bio, gospođa se 
Babić bojala, drhtala pod njegovim teš¬ 
kim, hladnim pogledom, žablje-žutim oči¬ 
ma, strepila od njegovih riječi. Nikad se 
nije uzrujavao, nikad ljutio taj čovjek, 
sve je kod njega bilo ozbiljno, uravnote¬ 
ženo i jednolično. Nije se ni smijao. Bio 
je ono što se zove gospodar. Prezirao je 
valjda sve što nije bilo novac i moć. Još 
davno, kao seljanče, on je uvidio, da se 
kod ljudi više uvažava zakukuljivanje 
nego otvorenost, više važnost i oholost 
nego dobrosrdačnost i povjerljivost, više 
spretna laž nego iskrenost i istina, i naj- 
poslije što je glavno: mudro i značajno 
šutanje od suvišnog brbljanja. On je vrlo 
dobro znao značaj izraza: ozbiljan čo¬ 
vjek. Zato je i on bio ozbiljan. Radio je 


sve ozbiljno, kao vršeći kakvu ceremo¬ 
niju ili tajnu: on je ozbiljno varao, oz¬ 
biljno upropašćivao druge, držeći se strogo 
forme, zakona i običaja — nigdje ne po¬ 
kazujući svoje prave ličnosti, po svoj 
prilici zato, jer je valjda nije ni imao. 
Kad bi tko zapitao, a kakav je čovjek 
zapravo taj Jovan Babić? Niko mu u 
prvi mah ne bi umio odgovoriti, zamislio 
bi se, zagledao i onda najposlije odmah¬ 
nuo rukom promrsivši da bi se jedva 
čulo — kakav, kakav, no eto, težak. To 
mu i jeste bila istinska značajka, odraz 
njegova karaktera, djelovanja i svega 
što je sačinjavalo njega kao biće: nešto 
neodređeno, teško. A što je to teško, to 
ne bi znao onaj upitani nikako i ni u ko¬ 
jem slučaju odgovoriti. Prosto jer kao 
ličnost, nešto svoje, unutrašnje, sa du¬ 
šom, srcem, on nije ni postojao. On je 
jednostavno, ako je i bilo nekad u njemu 
nečega od ljudskog, mekog i toplog, to 
u sebi ugušio, ugušio željezno, jer je spo¬ 
znao, da to baš i uništava ljude, briše ih, 
i čini neotpornim! Bio je postao stvar: 
nešto tvrdo, kao neživo. Pa je i na druge 
gledao samo kao na stvari. U tom po- 
smatranju i sama žena bila mu je u neku 
ruku ures i nakit, kao i njegov zlatni 
debeli lanac, mnogo skupocjeniji od njega 
doduše, i radi toga ju je, kao što se već 
radi sa skupocjenim nakitima, i pokazivao 
rijetko, u svečanim prilikama i kad je to 
bilo neophodno potrebno. Djeca (potrudio 
se je odmah, kako nije imao sa prvom 
ženom poroda, da ih imađne sa drugom) 
sin i kćerka, bili su također nešto od tih 
njegovih ličnih stvari. Nije bio s njima 
nježan, ali ni surov. Uvažen, ozbiljan čo¬ 
vjek mora imati porodicu, mora imati 
djecu, da zna kome će mu ostati imutak, 
jer tko je to vidio, da ono što se on mu¬ 
čio cijeloga svoga vijeka, dobije neko de¬ 
seti, netko kome ne pripada, kakav jadni, 
siromašni rođak, goljo i odrpanac, niko 
i ništa. Odgajao je djecu zato, ne curicu 
toliko koliko dječačića, po svojem, učeći 
ih poštovanju novca i vlasti, da nikome 
ne treba vjerovati, i da na svijetu ne 
postoji ništa do čovjek sam, potpuno i 
jedino za sebe, svi drugi ljudi ga se ne 
smiju ticati. Siromahe ne treba ni saža- 
ljevati ni pomagati, jer su sami svojoj 
sudbini krivi; da su sposobni, ne bi ni 
bili siromašni. Sirotinja nije nesreća nego 
nesposobnost, a najviše što on mrzi 
upravo je nesposobnost, ona se nikomu 
ne može i ne smije oprostiti. No obuke 

nije dovršio, umro je od srčane kapi, na¬ 
glo i nenadano, na ne malu, ali pomno 
skrivenu radost žene, kojoj se s njego¬ 
vom smrću najposlije otvorio život u 
svoj svojoj punoći, slavi i sjaju. 

Osjećala se je tada kao robijaš pušten 
poslije dugogodišnje tamnice. Provesti 
osamnaest godina, svoje najljepše i naj¬ 
bolje doba, uz jednu fikciju, ne živog čo¬ 
vjeka, uz težnju poteklu negdje u tko 
zna kakvim planinskim kolibama za moć- 
ju, san roba, kako će izgubiti svoje rop¬ 
sko obilježje i izjednačiti se sa gospodom 
— to je samozataja i žrtva. A sad te 
teške, strašne moći što ju je prisiljavala 
na neveseo, tmuran život, nije više bilo. 
Bila je slobodna. Ćutila se laka kao ptiče 
pri letu, poneseno i očarano, puno svije¬ 
tlih perspektiva i lagodnosti pukloga pro¬ 
stora. Svijet sa svim svojim čarima i ra¬ 
dostima ležao je pred njom sunčano i tre¬ 
peravo — pružiš ruku tvoj je. Car no¬ 
voga i nedoživljenoga što nas očekuje, što 
nam se drago smiješi i milo zove. Novo! 
Zapretane i potisnute sile života — pri¬ 
tajene, ali ne uništene — prsnule su sada, 
kad je nestalo pritiska što ih je priječio 
da se razviju, kao vodoskok iz nje. Go¬ 
spođa Babić počinjala je da doživljuje 
poslije njegove smrti svoju drugu mla¬ 
dost. Vrijeme koje je provela u braku sa 
gazda Jovanom ona je prebrisala, ono za 
nju kao da nije ni bilo, vratila se iznova 
na svoju devetnaestu godinu, na onu go¬ 
dinu kada se je on kao cm, tmast jesenji 
oblak nadvio nad nju i zamračio joj zbi¬ 
vanje. Mrak i zima! A eto nestalo je 
mraka, nestalo i zime, položeni su u ra¬ 
ku, i njoj nanovo sja davno ugaslo sunce. 
Izgledala je sada sama sebi kao mlada, 
nestašna djevojka, željna zabave i provo¬ 
dila i ponašala se kao takva, na najveće 
udivljenje i skoro prepast cijele kasabe, 
lijetala sa zabave na zabavu, okruživala 
se s mladeži, priređivala večere kod svoje 
kuće, šalila se i flertovala, bila hirovita 
i živahna, skoro raskalašena. 

U toj uznemirenosti i tražnji, intimnoj 
i žalostivoj spoznaji da joj je »usprkos 
mladosti srca« vrijeme odmjereno i za¬ 
pravo vrlo kratko (u oči joj ta spoznaja 
koju ona gazi i uništava u sebi, baca na 
najdublja dna, unosi katkad tmuo, pri¬ 
gušen sjaj koji hitro bljesne i isto tako 
brzo i nestane) vidje je i Miša, pisar na 
gradskom trošarinskom uredu, mladić u 
tridesetim godinama, i instinktivno osjeti, 
skoro bi se moglo reći naprosto nekako 


poput dobrog lovačkog psa nanjuši, što 
se zbiva u njoj i radi čega je ona tako 
vjetropirasta, čudna i usplahirena. Ta ona 
hoće da nadoknadi što je propustila kod 
muža — bljesnulo mu je iznenada, da ni 
sam nije znao kako, na toj zabavi na ko¬ 
joj se je s njome upoznao. I šta će te 
starkelje tu oko nje — pogledao je sa 
prezirom na društvo u kome je sjedila — 
na neke postarije trgovce, direktora jedne 
lokalne banke i sreskoga načelnika. Ta 
tu bi za mladića kao što sam ja moglo 
biti masla! Od stare koke masna čorba. 
I sav je pretmuo od slatkoće jedne svoje 
dugo čuvane sanje, sanje koja mu se po¬ 
vezala sama od sebe sa likom udove Ba¬ 
bić, koju je on ovaj čas poslije odigranog 
valcera vodio stolu. 

Pisarčiću sa trošarinskog ureda, golji 
i gulanferu, Miši pala naime misao: da 
bi bilo silno dobro i slavno, kad bi se on 
nekako uvalio u bogatstvo pokojnog ga¬ 
zda Jovana, Bog mu dao duši rajsko na¬ 
selje. Jer on eto ni o čemu drugom i ne 
sanja, nego da se kako izvuče iz trošari¬ 
ne, izvuče iz bijede, iz one kuće gdje sa 
roditeljima stanuje, oslobodi njenoga za- 
paha vlage, fuksija sa dragoljubom, po¬ 
njava, izribanih podova i vječnih razgo¬ 
vora o novcu, koga nikada nema. Ta zar 
će vječito sirotovati i gledati druge kako 
se gospode, samo zato što su imali sred¬ 
stava da svrše škole, a on nije. Treba se 
nekako okrenuti, izbiti na površinu. Ali 
kako? On nije sanjar, on se ne obmanjuje 
s ludostima i kulama u zraku, zato kaže 
sebi: »Miso, tebe može jedino spasiti i 
izvući iz blata bogata ženidba, ništa dru¬ 
go. Karijere u trošarini ne ćeš napraviti, 
naslijediti nemaš šta, izgledi na drugim 
stranama nikakvi su, oči imaš - gledaj!« 
I on gleda: zabava je, kakve su već za¬ 
bave po bosanskoj provinciji, — sala mi¬ 
riši po borovoj smoli i pilotini, igra se 
šaljiva pošta i tombola, posipaju konfeti, 
— a pred njim je udova Zora Babić. I 
on osjeća duboko i jasno u nutrinama: 
ova je odebela, blizu četrdesetih, žena, sa 
mladenačkim kretnjama, ispunjenje nje¬ 
gova sna. Ona i niko više. I ako nju is¬ 
pusti iz ruku, on će ostati za uvijek siro¬ 
mašan bijednik, sitni činovničić, i oženit 
će se jednog dana najposlije iz očaja ili 
dosade isto takvom siroticom i goljom 
kao što je i sam. On nije glup da ne uvi¬ 
di, da ga one bogatije udavače, kad im 
se približi, gledaju sa visine, kao što se 
već gledaju oni koji nisu uspjeli, da u 

društvenoj hijerarhiji postignu ništa više 
od pisarskog položaja. Neugodno ali isti¬ 
nito. Zašto da vara sam sebe. Ako se i 
udostoji takva naduta guska da prošeta 
s njim, jednostavno jer nema nikoga dru¬ 
goga u taj čas (ta on je inače zgodan, 
naočit mladić sa smislom za urednost i 
čistoću, odijelo mu je uvijek brižno očet¬ 
kano, hlače ispeglane sa naročitom bri¬ 
gom za onu crtu na njima) čim čuje da 
je došao kakav novi neoženjeni veterinar, 
liječnik, sudac ili uopće činovnik, ona na¬ 
šeg Mišu ostavlja glavom bez obzira, i 
za nekoliko dana on je sa tugom i žalošću 
gleda kako se šeta sa ovim novajlijom. 
Šta se tu onda može? 

Kod udove Babić je polje rada za nje¬ 
ga. Žena se napatila sa mužem, osamnaest 
godina nije ugledala što se kaže svjetla 
božijeg, i sad se osjeća kao lepirica, 
sjela bi na svaki cvijet, nasisala se pelu- 
da; a ono kao za pakost oko nje se mo¬ 
taju sami četrdesetgodišnjaci i pedeset- 
godišnjaci. Mladosti njoj treba. Ta gle 
samo kako ga sada žarko gleda, kako 
brblja i jezik joj prosto leti, sipa kao iz 
rukava, kako mu se podatno i mnogo- 
značajno osmjehuje — vraga, baba kao 
grom. A bogme oni fakultetlije, inžinjeri 
i doktori i slični, svi ti intelektualni diži- 
nosevi što da se vrte oko nje, kad se 
mogu oko isto tako bogatih djevojaka, pa 
baš ako se hoće i oko njene kćerke, neće 
se ona srditi, iako je ovoj tek šesnaest. 
Starijih ona neće, ovi mlađi neće nje, 
ostaje dakle samo on od ostalih, jer joj, 
da se sa obrtnicima zabavlja, ne priliči. 
A onda se misao dalje odvija: sve je to 
lijepo, ja joj se sviđam, ali kako da je 
upecam za ženu. Smješka se tu Mišo 
Miši: »ala si lud. Ta zar su ti oči iscurile 
pa ne vidiš da se žena bebinja, ponaša 
kao dvadesetgodišnja djevojka — vidi 
samo kako te nonšalantno udara lepezom. 
Pravi se bratac zaljubljenim. Ona sigurno 
nije nikad nikoga volila, nikad doživjela 
ljubavi, jer valjda neće niko tvrditi, da 
je volila onog gadnog starkelju gazda Jo¬ 
vana. Bog s njim. Ili da se je udala za 
njega iz simpatije. Jer je morala. A sad 
kako je udovica, ovi što se motaju, pre¬ 
više očito pokazuju da im je više stalo do 
pokojnikovog novca nego do nje. Ti trebaš 
postupati obratno, i u tome će biti tajna 
tvoga uspjeha. Tebi će se sviđati ona kao 
žena, a novce kao da ne ćeš ni opažati, 
čak će te, ako ih baš moradneš opaziti, 
i smetati. A zacopat ćeš se u nju mladić- 


ski, glupavo, ali ipak ne previše glupavo 
da bi je uljuljkalo u sigurnost i izvje¬ 
snost. Jer žena ti je, bila stara ili mlada, 
u tome ista: ohladni, ako je previše si¬ 
gurna. Treba je zato znati držati u neiz¬ 
vjesnosti, unatoč što si joj dao do znanja 
da je voliš.« 

Oči gospođe Babić, dok Miša s njome 
razgovara naslonjen na rub nekog stupa 
u dnu dvorane (za stupom je stol za ko¬ 
jim sjedi njeno društvo) cvatu: evo, tu 
je mladić. Jak, uščuvan, svjež. Mladić sa 
svojom vitkom, čvrstom snagom, dubo¬ 
kim grudnim smijehom, smjelim pokre¬ 
tima ruku. Kako su mu oči vatrene, kako 
je on sav zdrav kao riba, nestrpljiv kao 
razigran ždrijebac. I ona mu se sviđa. Ta 
vidi po njemu, da mu se sviđa. Nije još 
stara, ne ne. A društvo što izvjedljivo 
zirka zašto se toliko dugo zadržava u 
razgovoru s Mišom, neka se nosi đavolu. 
Dosta, što je slušala pokojnog gazda Jo¬ 
vana, neće valjda još i svijet. Neka misle 
šta hoće. 

Ipak pozvavši Mišu da je prekosutra 
pred večer posjeti, ne zaboravi kasnije 
kad se je vratila svom stolu pozvati i sre- 
skog. Formu je trebalo održati. Šta bi 
mladi čovjek o njoj mislio. Miša, iako se 
malo lecnuo, kad je ugledao sreskog 
(očekivao je da će biti sam), odmah je 
shvatio u čemu je stvar, pa je nevidljivo 
i ručice protrao: napredujemo, mladiću, 
rekao je sam sebi, boji se biti sama s to¬ 
bom, pazi na komšiluk i govorkanje. Do¬ 
bar znak. Lice međutim, sav njegov vanj¬ 
ski izgled, odavalo je nenametljivu tugu, 
šta više i izvjesno razočaranje. Ali ni 
riječ mu prijekora ne pade s usana. Igrao 
je otada marljivo svako veče tablaneta 
skupa sa sreskim i čekao lagano vrijeme 
dok plod dozre. Onda kad mu postade već 
dosta igrarija, tablaneta, sreskog i ispi¬ 
janja vina uz pršut, posta mu taj vječiti 
treći pomalo i sumnjiv, pa ga poče i 
ljutiti. Ak je i za nekoliko puta, dosta 
je, ali s đa,na u dan sjediti za volju ove 
babuskare još i s ovim policijskim kli¬ 
panom, što odbija poštenom svijetu bu¬ 
brege i drži se kao kakav mali, azijatski 
satrap, bogami je previše pa da joj je 
zvijezda na čelu. I one slavne prvašnje 
sigurnosti nije više u Miši bilo. Šta? — 
rekao je — hrabreći se: što će biti, bit 
će, ali gubiti dane uzalud nema smisla. 
Ako sam krivo računao, što mogu, obje¬ 
siti se zato neću. Nije uspjelo pa nije. 
Savjest me neće peći. Zaljubljeno sam 

lice pravio, divio joj se na svakom ko¬ 
raku, čučao ovdje kao mačak na peći, 
s dana u dan. Ne može se tu ništa pred¬ 
baciti. Ako je ona tjerala šalu, pa joj 
ja služio za pokriće sreskog (što sve mo¬ 
že biti, žena je na sve sposobna: misliš 
— sreski pokriva tebe, a kad ono ti po¬ 
krivaš njega, zar onda da ne pukneš od 
smijeha), tjerao si je i ti. Najposlije vi¬ 
djet ćemo. — I ne bez izvjesne hojazni i 
zebnje Miša odluči izigrati zadnju kartu. 
Pokaza tužno lice i presta dolaziti. Ni na 
ulici se nije čak vidio. Išao je i u ured 
obilaznim putovima, samo da ga ona ne 
bi ni slučajno srela. Sreski polikova, ali 
gospođa Zora osjeti grdnu prazninu. Nije 
više bilo onog posebnog vonja zdravog, 
snažnog muškarca u kući, nije bilo nje¬ 
govog dubokog glasa, nije bilo značajnog 
šutanja i onih i suviše užagrenih očiju, 
koje su u njoj onako moćno vidjele žen¬ 
ku, a ipak je i nježno milovale, nježno 
dragale. Nije bilo ničega. Njoj je izgle¬ 
dalo sve pusto i besmisleno, posta ćud¬ 
ljiva, lako poče padati u bijes, ljutiti se 
za najmanje sitnice. Čekala je svaku ve¬ 
čer, ali njega nije te nije bilo. Uvrijeđen 
je, suviše sam mu malo poklanjala paž¬ 
nje — mučilo ju je. 

Poruči mu nekoliko puta da dođe, on 
nađe uvijek izliku. Najposlije dobi od nje 
ceduljicu: »da će biti posve »sama«, šta 
to znači da je tako izbjegava, poželila je 
da se porazgovaraju, igraju karti i po- 
šale, a ako ne dođe, naljutit će se uistinu 
na nj«. On onim finim osjećanjem pravog 
trenutka uvid je: voće je ipak sazrelo, 
treba ga brati, i to što prije, pa dođe sa 
izgledom žalosnim, čak malo i poguren. 
Tiho je govorio, više diskretno šutao, ali 
cijelo je vrijeme gledao nekako i strasno 
i tužno u isti mah, kao opsjednut njome. 
Opažajući taj pogled, ona je sve više 
osjećala da je savladava ta njegova sa¬ 
krivena snaga u izbijanju, to muško, ve¬ 
liko i praiskonsko što teško pada, kao 
toplo, zagušljivo krzno, ovija je, ornata i 
nosi. I strepila, čekala, sva podatljiva 
kad će mu se prinijeti. Pili su vino, gric¬ 
kali pršutu, sami u velikoj sobi, prekritoj 
crvenim ćilimima i pri dodirivanju, kad 
su se kucali čašama, ruke su im nervozno 
podrhtavale. Jagodice se prstiju tražile 
nabijene elektricitetom naslućenog. Žutili 
su poslije izmijenjenih fraza. Bilo im je 
oboma jasno: riječi su suvišne. Pogledi 
su kazivali sve. Onda mu ona, u tišini, 


iznenada priđe i naslonivši mu se teško 
da rame, upita: 

- Zašto niste, budite iskreni, htjeli da 
ovamo dolazite? 

Pogled joj je bio sladak i presićen, 
oči »zrele«, pa se sve više naslanjala na 
njega kao tonući, podatna i meka. Vidje 
joj urisane sitne bore pod očima kako 
hitro poigravaju pod udarima razbuđene 
krvi, ugleda kosu brižno ukovrčenu, pro¬ 
šaranu mjestimično ipak sijedim. Cijelo 
napudrano, malo podbuhlo lice. Oćuti 
okrupnjalo tijelo kako mu se žudno pri- 
vija. Spozna: nepovratno je njegova. 

Obujmi je kao lomeći. Odgovori lu¬ 
kavo kao da nije posve siguran: 

— Ja sam vas zavolio, a sreski . . . 

Ona ga prekinu: 

»Ludice mala, ta ti si mi se jedini 
sviđao«. 

San pisarčića Miše, san iz podruma, 
iz bijede, vlage i smrada ispunio se. Ju¬ 
tro je, kao što je uvijek jutro poslije 
dobrih snova. Jesenje sunce pozlaćuje ka¬ 
sabu, i u slapu, tankoj patini njegove 
pozlate, ona izgleda kao naslikana: ru- 
menkast brežuljak od opalog lišća, boje 
lisičijeg krzna, prošaran redovima kućica 
kao prugama, pod njim novi redovi kuća 
i trome vode rijeke sjajne kao tek od 
prašine obrisano zrcalo. Onda ono zastaje 
i nabada se o crkveni zvonik. Sunce stoji 
tu na crkvenom zvoniku zlatno i veliko i 
zvona na njemu pjevaju. Zašto pjevaju 
zvona kad je davno jutrenja odslužena? 
Ljudi zastaju i gledaju! Pred crkvom 
strče redovi automobila, na ulazu u portal 
prostrt je sag. Iz automobila izlaze fra¬ 
kovi, polucilinđri i cilindri i rijetko koji 
obični crni šešir, iz automobila izlaze 
svilene i kadifene oprave. Otkrivaju se 
ćele pri skidanju klobuka. Otmjeno se 
vjenčanje slavi. Gospođa Zora Babić, 
udova pokojnog gazda Jovana, najboga¬ 
tijeg čovjeka u Posavini, vjenčat će se 
evo sada za Mišu Tomaševića. Šta, ne 
znate ga? činovničić, brate, najobičniji, 
niko i ništa. Pala mu sikira u med. Sretna 
ga majka rodila. Šta, nije tako divno, 
ona je, vele, već postarija. Aha, brajko, 
a milijuni, uzeo bih ja nju i da je ćorava, 
a ne ovako još držeću, zgodnu ženu. No, 
evo ih ulaze. 

Sunce je i na crkvenim vratima: bli¬ 
staju ona kao žežena u blagom njegovom 
sjaju. Sunce je i u crkvi, pada kao zlatna 
jabuka i na sam oltar, pada i na sveće- 

trika. Pred njim je Miša i gospoda Zora. 
Čas je svečan. Gore u kupolama su golu¬ 
bovi. I nehotice gospođi Zori uskrsava: 
isto ovako prije dvadeset godina stajala 
je pred ovim istim oltarom jedna mala 
djevojka. Divno vitko stvorenje puno 
mladosti, poleta, životnih snaga i sokova, 
predato je jednom starcu. To je bila ona. 
To su bili njeni prvi svatovi. Ličili su na 
pogreb. Danas je drugo: ona ovoga lije¬ 
poga mladića ljubi. Ona je sretna. Ali 


ljubi li on nju? Da, odgovara ona na pi¬ 
tanje svećenikovo, ali i samoj sebi. I ona 
sumnju, tihu i postojanu koja je, otkako 
zna Mišu, uvijek prisutna, iako vrlo da¬ 
leko, i sada tjera od sebe, odbacuje, skla¬ 
nja u kutove, no ona ostaje maljucna, 
hitra, kopka kao miš. Zoro! — kaže miš 
sumnje — prije dvadeset godina tebe je 
kupovao stari gazda Jovan, a sada ti 
kupuješ Mišu — u biti se nije ništa pro¬ 
mijenilo, samo uloge. 


STUDENT KOJI JE PREVIŠE ČITAO FILOZOFIJU 
OBRAČUNAVA NA MOSTU SA ŽIVOTOM I ZBORI: 


Ovo neka bude moj posljednji korak 
i posljednji pogled s mosta u dubine. 
Udavit ću te, živote, jer bio si mi suviše 

gorak 

pa neka u ovoj rijeci tvoja žučljiva krv 

ugine. 

Da! Bilo je to prije dvadesetipet ljeta 
otac moj dao mi je tebe za vječnoga druga 
da me vodiš kroz polja, gradove, kavane 

i korza 

da čuva tvoja snaga lakome poglede moje 

a ne da mi tvoj smisao 

(turnuvši mi u ruke Kanta, Hegela ili 

Spinozu ) 

u soli hrptenicu svija 

ne da se mojem naherenom stasu 

blizina žene ruga. 

Dozvoljavam Ti; prije no što ti voda u 

plućima zahropti, 

a mozak moje znanje u ribe presadi; 
da tvoja miso tugu ovog izbijenog grada 
svojom tugom pogladi. 


Što uopće sada još misliš na sebe 
na svoje porive, ambicije, seminarske 

debate 

kad ne ću uopće više, da te krijem u sebi. 
Umiri se. Što onda, ako je Ona danas u 

kavani, 

a u kinu ljubav cvjeta. 

Misliš li; kad sam te već umočio 
s jednom nogom u hladnoću drugoga 

svijeta; 

da ću se vratit u grad 
i umirati na rate. 

Pomisli samo još jednom na mene 
bio sam ti ipak i suviše dobar 
dobrotom sam ti noge ogrijavao zimi 
pričao sam ti ljubavi moje sretane 

u vrevi 

pričao kako su kmetovi bili naši 

zajednički preci. 

No konačno dosta — čvrsto me primi 
da vidimo kakova je noć i u rijeci. 

Radovan Žilić 

F E U I L L E T 0 N 


JEDNA KNJIGA O ANTI STARČEVIĆU 
(Dr. Mile Starčević: »Dr. Ante Starčević I Srbi« 
u izdanju Matice Hrvatske) 

Život na granici dviju kultura opasan je, jer 
traži od naroda mnogo žrtava za samoodržanje. 
Ne može se zato reći, da su Hrvati bili sretne 
ruke, kad su izabrali sebi za domovinu zemlju 
baš takvu: izvrgnutu pogiblima vječnog sudara¬ 
nja suprotnosti, a lišenu koristi zatišja. Suda¬ 
ranje razlika, koje izvirahu iz vjera (vjera je 
u to doba odgojiteljica naroda), njima nije dalo, 
da svoju rano stvorenu državu osposobe za tra¬ 
jan samostalan život. Ne ću reći, da je to jedini 
razlog, ali jest svakako jedan od nekoliko njih, 
što se onako rano pokazala neugodna potreba 
da se, na želju Mađara, stupi s njima u državnu 
zajednicu, u kojoj se Hrvatima zajamčena slo¬ 
boda pretvori tokom vremena u poluslobodu. Sa¬ 
vezi nastaju zbog slabosti, pak bih rekao, da je 
tako nastao i taj. Hrvati ne bi bili jamačno 
ustrajali onako dugo u njemu, da mu nova 
opasnost nije produžila život za čitava stoljeća 
— hoću reći turska opasnost, koja je dotadašnju 
zajednicu proširila u austrijsko-češko-mađarsko- 
hrvatsku na čelu s Habsburgovcima. U to vrijeme 
ona zaista bijaše u prvom redu obrambeni sa¬ 
vez: pokaza to duljina njegova života. Turaka 
nesta s Balkana 1912, a toj se umjetnoj poli¬ 
tičkoj tvorevini utrnu život 1918. 

Za Hrvate je, rekoh malo prije, taj savez 
predugo trajao, jer su isto toliko trajali i uzroci 
mu. U povijesti svakoga naroda ima jedna sila, 
koja traje kroz sva stoljeća i premoćna je nad 
svima drugima, određujući put narodu. U Hr¬ 
vata je to bila stalna ugroženost i potreba 
oslona na drugoga, da zemlja može biti. Živeći 
u takvim prilikama hrvatska narodna duša za- 
dobi mnoge crte kao rezultat životnih uvjeta: 
narodni karakter nije samo biološki prirođena, 
rasna baština, već i * skup historijski stečenih 
osobina i iskustava. Zbog zle sudbine Hrvati 
izgubiše vjeru u se, samostalnost političkog mi¬ 
šljenja, sposobnost državotvornosti i orijentira- 
nja, a tužaljke i gotovo plačljive predstavke 
hrvatskih sabora i staleža carevima i kraljevima 
u Beču jasno govore, kako je već bilo do no¬ 
kata dogorjelo i kako je rođena zemlja postala 
gotovo mrska, kad toliko žrtava traži. Trajne 
navale opasnosti hrvatsko narodno tijelo izna- 
kaziše i osakatiše. Jedan mu velik dio bi otr¬ 
gnut od cjeline i za stoljeća bačen pod tuđu 
vlast i utjecaj, primivši u se velik broj stanov¬ 
ništva srodnog po jeziku, ali druge vjere i kul¬ 
turnog odgoja. To snagu narodnog organizma 
uvelike smanji. Vidje se to najbolje onda, kad 
dođe doba novih ideja poslije francuske revolu¬ 
cije. Tada u Hrvatskoj ti infiltrirani dijelovi 
ostaše nepokretni u općem narodnom pokretu, 
što više — pokrenuše se svojom vlastitom kret¬ 
njom i za svojom svrhom, otkazavši posluh 
cjelini. 


Narodno tijelo, ako hoće da živi potpunim 
životom i da daje iz sebe sav svoj sadržaj, mora 
imati i oblik prikladan za život. Pogledajmo 
malo! Kod drugih naroda tijelo narodno ima 
oblik kojega geometrijskog lika, najčešće slič¬ 
nog krugu ili četverokutu. Nije to slučaj ni igra 
povijesne svojevolje. Svakom tijelu, pa i narod¬ 
nom, treba središte, točka stabilnosti, a pravil¬ 
nost — ili bar približna pravilnost — uvjetuje 
u sebi i takvu žarišnu točku. Može se čak reći: 
u početku svake države bijaše samo jezgro, a 
kasnije granice su posljedica njegove snage dje¬ 
lovanja i isijavanja energije. U Hrvata je na¬ 
rodno tijelo izgubilo prirodni oblik, dakle: imalo 
ga je jednom. Ono je danas nekakvo rašljasto 
stablo, a grane mu ktome okresane. I prije 
nego hrvatstvo posta pojam jedinstva, morade 
svladavati i svladati protivurječja, koja su u 
hrvatskoj zemlji — pokrajinske ideje — a to 
se zbi, može se reći, u zadnjih pet-šest godina. 
Ono vječno trojstvo hrvatsko-slavonsko-dalma- 
tinsko, znak naše slabosti! Onaj Vjekoslav Klaić, 
nitko drugi nego on glavom, koji se kao dječak 
u gimnaziji nećkaše da se prizna Hrvatom, jer 
se bunio Slavonac u njemu! Pa ona dalmatinska 
tvrdoglavost: Slaven da, ali Hrvat ne! da bi se 
valjda tako osvetila hrvatskom sjeveru, što je 
po volji nesklone sudbine morao postati žarište 
državne misli, i zaista — mlako žarište Gajeva 
ilirstva! 

Hrvatima je dakle valjalo živjeti vječno u 
stanju samoobrane, u stanju napadnutoga, i to 

— govoreći po pravdi — s nepravom napadnu¬ 
toga od jačega ili jačih napadača. Mislim, da 
ne ću slagati, ako to shvatim kao polazište 
hrvatske diplomatske povijesti i razvitka naro¬ 
dne ideje. Oni ne imahu kada ni da ručaju u 
miru, a kamoli da se naspavaju. Ne bijaše im 
dopušteno da se priberu, vrate sami sebi, u se, 
pa zato i što će drugo nego: zalijetavaj se u 
općenitost, u zlurado susjedstvo, u slavensku 
rodbinu, kako bi bili jači. Onaj vječni strah — 
samo ne biti sam! — ključ je za razumijevanje 
hrvatske političke zagonetke u prošlosti. I zbog 
njega pretvarahu svoju ličnu stvar u opću — 
sveslavensku, ilirsku, jugoslavensku, a tako čini 
svatko, kad trpi nepravdu i traži zaštite, ne 
mogavši se sam zaštititi. A kad im se onda 
koji put i pružila kratkotrajna prilika da se 
usprave i povjeruju više u se (1848 na priliku), 
oni ne mogahu. Državotvorna funkcija je za¬ 
kržljala, jer je već odavna, odavna, nisu vježbali. 
Poniješe se kao ptica poslije duga kavezovanja 

— bojahu se poletjeti. 

Istom u 19 vijeku, u drugoj mu polovici, 
vjekovna opasnost za Hrvate popusti, jugoistoč¬ 
noj granici laknu. Odmah eto promjene i u sa¬ 
moj zemlji — poče se vraćati vjera u se i po¬ 
uzdanje, da bi narod mogao i sam o sebi, bez 
tuđe pomoći i tutorstva. Narod to kaza, poslije 
ishitrena ilirstva i nerazumljiva mu jugoslaven¬ 
stva, na usta Ante Starčevića. Napokon, eto 

čovjeka! Eto i Hrvatske s njime! Zemlja dade 
svome predstavniku kremenu čvrstoću volje, da 
poistoveti ideju, koju naviještaše, sa svojim lič¬ 
nim životom. A tako rade svi, koje ideja iza¬ 
bere, da je naučaju. 

Da to što sam napisao, smislim i napišem, 
ponukala me knjiga o Anti Starčeviću. Njega 
se ova godina u Hrvatskoj sjetila javno par 
puta: izađe almanak o njegovu životu i radu, 
ode mnoštvo na grob mu da se pokloni, i posvadi 
se, pojavi se nedavno knjiga pod natpisom »Dr. 
Ante Starčević i Srbi« od dra. Mile Starčevića. 

O toj posljednjoj hoću nešto da reknem. 

Može se reći: knjigu izazove vrijeme, ili 
knjiga izazove vrijeme. Za ovu se knjigu može 
reći ono prvo — poradi građe koju obrađuje, i 
načina kako je obrađuje. 

Starčević je živio u vrijeme za Hrvatsku 
vele važno: kad je trebalo narod krstiti imenom, 
da ne bude bezimeno nahoče; kad mu je kršte- 
nom trebalo na temelju povelja zajamčiti bar 
idealno posjedovanje baštinjene zemlje; kad ga 
je trebalo takvog uvesti u zajednicu evropskih 
naroda kao individuu. To je bio Starčevićev 
program, to je bila narodna potreba. 

Mile Starčević, govoreći o svom Starčeviću, 
govorio je na polovini ispisanih strana o srpstvu. 
Treba to razumjeti! Tko misli o kremenu, mora 
i o kresivu. A tko prvi izazva sukob? Pisac 
kaže: Vuk Karadžić 1849. u »Kovčežiću«, u nje¬ 
govu prvom dijelu »Srbi svi i svuda«, jer je tu 
Hrvate stjerao u uske granice čakavštine i kaj- 
kavštine. (Nemam mjesta, da ovdje iznesem sav 
citat). U to vrijeme Srbi još žive pod tri vlade: 
jednom svojom, i dvije tuđe. Neobično su osjet¬ 
ljivi i zabrinuti za sve svoje. Paze na svaku 
riječ svoga susjedstva, da se ne bi okrznula o 
srpstvo, tragaju za svakim tuđim korakom, da 
ne bi stao na narodne srpske svetinje. Tako im 
zapinje za oko i ono što se zbiva u tadašnjoj 
Hrvatskoj, a nije bilo razloga, jer naivnjaci i 
dobričine na čelu narodnog pokreta hrvatskog 
bijahu opasni samo svome narodu, a ne njihovu. 
Godine 1852. Matica Ilirska ponudi Anti Kuzma- 
niću, da prevede Schođlerovo djelo »Das Buch 
der Natur« na »narodni jezik« i »našim pravo¬ 
pisom«. Kuzmanić ne bijaše Ilir ni Slavjan, kako 
je to bilo u modi onoga vremena u Hrvatskoj, i 
Srbi se lecnuše i pobojaše Kuzmanića: u izrazu 
narodni oni naslutiše hrvatski, i njihov »Serbski 
dnevnik« izjavi, da takav jezik ne postoji. Go¬ 
dine 1861. Kukuljević govori u Saboru, da se 
predloži razvojačenje Vojne krajine. Upotreb¬ 
ljava riječi »naš narod«, »naša vojna krajina« 
i »naša domovina«. Kadli sa srpske strane eto 
odgovora! Sam patrijarha šalje hrvatskom sa¬ 
boru predstavku i buni se: »Srbiji imena svoga 
koje ima svoju istoriju u svijetu i u slavenstvu 
ni za čije ime promijeniti ne će, ni za ljubav 
ilirstva, ni jugoslavenstva, ni hrvatstva, baš da 
bi im se silom nametnuti hotjelo«. 

Srbi su dakle brzo našli sebe kao narod, kad 
su to i drugi u Evropi činili, i na ilirstvo i jugo¬ 
slavenstvo hrvatsko oni odgovaraju srpski. Oni 
su svi i svuda jedno. Srpstvo je svoju povijest 
pretvorilo u svoju religiju, svoje neke kraljeve 
uzvisi na svece i podignu ih na oltar, i tako 
prošlost osta vazda nazočna u crkvi, da je narod 
gleda i sluša sa posvećenih oltara. Zato takav 
narod i nije mogao zalutati u povijesti. Znao je 


u svako doba, odakle dolazi i kamo mu je poći. 
Dirnuti takvom narodu u povijest više je nego 
dirnuti mu u vjeru, a isto je što i dirnuti mu 
u savjest i ponos. Ja sam čuo, dok sam bio đak, 
od jednog sveučilišnog profesora u Zagrebu, da 
zna za srpski »katehizis« iz doba Marije Tere- 
zije, a napisan od nekog svećenika u Lici. Po¬ 
činje se ovako: »Što si ti?« — »Ja sam človek«. 
— »A zašto si človek?« — »Jer sam Srbin«. 

: A kakva je pomoć katoličke crkve hrvatstvu ? 
Hrvat sluša iz usta svoga popa općenite pouke 
o kreposti, o boguugodnom životu, o potrebi sve¬ 
toga života: jednako se propovijeda njemu kao 
i Eskimu, Kinezu, Bušmanu. Hrvatu crkva ne 
govori kako se zove, a inteligencija mu je, kad 
je bilo doba za to, pridijevala imena Hir i Jugo- 
slovjan i Sveslovjan, pa je li onda čudo, što je 
taj narod sporo dolazio k sebi, gotovo oklijeva¬ 
jući. Osjetljivost Hrvata u vrijeme Vuka Ka- 
radžića i patrijarhe Rajačića predstavljaše samo 
Ante Starčević. Nejednaka borba — reći će 
svatko — jedan Hrvat prema cijelom srpstvu. 
Jadne su, očajne prilike u tadašnjoj Hrvatskoj. 
Inteligencija ne zna politički misliti, a narod 
joj je povjeren, da ga vodi. Ni trunka državo¬ 
tvornosti nema u nje. Čini se, da je hrvatstvo 
sebe posve izgubilo na dugom i mučnom putu 
od Zvonimira do tih dana. U vrijeme kad onako 
jasno i gromoglasno srpski patrijarha protestira 
protiv Kukuljevićevih riječi »naš narod«, hrvatski 
sabor vijeća kakvo da dade ime jeziku svoga 
naroda. Srbi se protive imenu jugoslavenskom i 
pristaju najviše na ime srpsko-hrvatsko. Hrvati 
naprotiv ne znaju, što bi i kako bi. Napokon 
usta jedan između njih, zvaše se Avelin Ćepu- 
lić, i opali — puška ga ne ubila — da se jezik 
hrvatski prozove »narodni u tro jednoj kraljevini 
jezik«. Je li se taj pitao, kakva će biti svijest 
u djece, koja budu u svjedodžbama čitala »na¬ 
rodni u trojednoj kraljevini jezik«: dovoljan, 
dobar, veoma dobar? Je li i on sam imao kakvu 
narodnu svijest? A kako istom tragično i po¬ 
malo komično zvuči izjava Roberta Zlatarića 
na tom istom saboru: »Kako je to teško, da 
nemamo izraza za naš narodni jezik«. 

U takvoj je magli i zbunjenosti bilo živjeti 
i raditi Anti Starčeviću. Probuđenom srpstvu on 
suprotstavlja hrvatstvo, a srpstvo negira, da ga 
omalovaži i ubije mu ugled. Tako treba shvatiti 
njegov rad — kaže Mile Starčević — negaciju 
imena »Serb«, hajku na »nečistu pasminu slavo- 
serpsku«, na »sveslovjanstvo« i »jugoslovjan- 
stvo«. Po njegovu mišljenju sve su te ideje opa¬ 
sne za Hrvate, jer im zamagljuju vid i priječe 
ih, da u prvom redu gledaju sebe i svoju bu¬ 
dućnost. Negirajući Srbe on to samo poziva 
Hrvate na junačka djela i vlada se kao svaki 
vođa: sokoli svoje i hvali im vrijednost, a uma¬ 
njuje vrijednost protivnika. 

Iskustva koja Hrvati stekoše otad, potpuno 
opravdavaju tvrdnju Starčevićevu: »Okaniv se 
svih sanjarija i metafizičke politike, Hrvati 
imaju raditi za se . . .« 

Jer što su dosad radili, bilo je gotovo sve za 
općenitost, a ta firma maćuhinski plaća. 

Luka Perković 

RIJEČ I NEDJELO 

Kad se, švijesno ili nesvijesno, hoće prikriti 
oskudica duha u književnosti, onda se u nju 
navali što više pisanija: ne može li se pameti 
ugoditi vrijednošću, pokušava se očima imponi¬ 
rati — obilatošću. Brkajlija s kuljama, što važe 
preko stotinu kilograma, među građanima je 
ugledniji, naprosto jer se hgleđa više, i djeci 
izgleda jači nego kakav krepki suhonjavko. Kraj 
silesije suvremenih domaćih napisa, pisanih sa 
svrhom da kritiziraju, a koji su nekulturan su¬ 
rogat kritike, gedže hrvatskog literarnog doma¬ 
ćinstva neće ni da znaju za Čokoladu nepatvo¬ 
renih kritičkih riječi. 

Proizvađanje surogata kritike nastalo je, osim 
zbog praznine što se tiče kulture u glavama 
nekolicine mladih ljudi, također zbog pra¬ 
znine koja bi bila u časopisima kada njih ne 
bi bilo. Rješenje zagonetke, kako je moguće da 
je u tim surogatima često umiješano pohvala za 
djelovanje Matoša, Ujevića, Krleže, A. B. Šimi- 
ća, a sami proizvađači ni da bi pokušali opo¬ 
našati kulturno držanje, kamo li da bi se držali 
na svoj originalan način kome bi konačni smi¬ 
sao bio u skladu s kulturnim smislom spome¬ 
nute četvorice, — rješenje te zagonetke, koja se 
zagonetnula pri guranju surogadžija oko dana¬ 
šnje vatrice na kulturnom ognjištu (samo što 
je još ne pogaziše i ne pogasiše), a koju nitko 
ni da primijeti, a da bi je uopće odgonetavao, 
daje rezultat da je to sve moguće kada prazna 
glava raspolaže karakterom kakav joj po vri¬ 
jednosti doliči. Hvaliti rijeku, a držati se kraja 
— junaštvo je prepredenjaka, koji ili ne znaju 
plivati ili se pretvaraju, kako oni umijeće pli¬ 
vača cijene, ili instinktivno ćute, kako se pli¬ 
vač može udušiti, pogotovu gdje su struje tako 
opasne kao u vode domaćega filistarstva i zatu¬ 
canosti. Potrebita je plivaču u dotičnom slučaju 
smionost, izdržljivost, vrsnoća. Proizvađači su¬ 
rogata kritike, ne mogući se održati kulturno 
silom duha, hoće milom prepredenjačkog i pri¬ 
lagodljivog karaktera. Prkljaju kako je ovo i 
ono borbeno književničko držanje zanosno, a 
sami se ponašaju kako je bolje unosno. Kritika 
nastaje od ljudskog i umjetničkog idealizma, a 
on se u čovjeku, koji ga ima, ne da zatomiti. 
Povlađivanje njemu, koje po svomu načinu, ob¬ 
liku i smislu nije s njim sukladno, ne biva od 
kritičke samosvijesti. U svojih hvališa i slavi¬ 
telja Matoš je samo na jeziku; sve ono, što je 
on svim svojim bićem mrzio, dreči i zaudara iz 
njihovih rečenica. Ne preporučuje se tim da 
netko rad dobra pisca mora oponašati: to bi 
baš značilo činiti oprečno njegovu smislu. Kri¬ 
tika od nekada nije za to da se ko u nju 
ugleda, već da, rasuđujući o njezinu djelovanju 
u svoje vrijeme, zaključuje kakva bi trebala biti 
zadaća kritike u sadašnjosti. Vlastito zgražanje 
nad nepodopštinama, koje su se kritiku radi 
njegova pristala bezobzirna mišljenja događale 
u prošlosti, ne opravdava nikoga da sudi ob¬ 
zirno i nepristalo danas ili da komu sprečava 
kritizirati slobodno. 

Stil se ne može naučiti; ali sposobnost, koja 
se za nj ima, dade se odgajati, razvijati da se 
on kao djelo postigne — to lakše kad postoji 
ugled prema kojemu se po svojim mogućno¬ 
stima to može nastojati. Misao — makar kako 
bila lična i usamljena — može postati općenita. 
Matoševo je mišljenje za kulturne obično i ništa 


rtbvć a onima, što u nas žele za kulturu raditi, 
potrebno je, pa ipak, kraj sve svoje aktuelnosti 
za književne prilike, ono se surogadžijske pa¬ 
meti ni najmanje ne hvata. Činjenica je to, 
koja svjedoči, kako su njihova ljudska svojstva 
takva da ih kultura nije kadra obraditi i obra¬ 
titi da budu duhovno korisni. Je li moguće da 
pjesnika nešto uistinu oduševljava, čime sam ne 
bi želio oduševljavati? Karakter se doduše opo¬ 
našanjem ne stiče; ali divim li mu se, ne ću po¬ 
našanjem, i to gdjegod se nadadne prilika, pri¬ 
donositi dokaze o njegovoj nevažnosti; štaviše 
potpomagati svaku okolnost koja ga onemo¬ 
gućuje. 

Štogod više čovjek uči i saznaje, doznaje da 
zna manje nego je mislio. Uče li što mladi ljudi, 
koji se danas vrzu oko književnosti i u nju 
»kritički« zavrzuju, ne da se ustvrditi točno; 
da napriliku od Ujevića, kojim se ushićuju, ne 
saznaju ništa, očituje se u svakom im retku; 
makar bi im svaki, pa i onaj najnehajniji nje¬ 
gov napis u novinama mogao biti sitnozor po¬ 
moću kojega bi uvidjeli svu sićušnost svoga 
intelekta — ako ga uopće imaju, Lakše je za¬ 
ista paletkovati po vijencima, kojima je Krleža 
ovjenčan, pa mu od upaletkovanih cvjetića i li¬ 
stića splićati i skleputiti novi vjenčić, nego svoj 
rad uskladiti s njegovim aktivističkim znača¬ 
jem: djelom omogućavati da se ostvari njegov 
ideal. Ostvarenje ideala je ličnosti, koja se za nj 
borila, najveće proslavljenje. Govorenjem mise i 
podizanjem žrtve — tim iracionalističkim po¬ 
slom, od čega se također sastoje surogati kri¬ 
tike, o kojima je riječ — »srca se dižu k Bo¬ 
gu«: udaljuju se od aktivističkoga zemaljskoga 
ideala, osjećanjem se i smislom svojim njemu 
suprotstavljaju. Neozbiljnost pameti, što se za¬ 
nosi djelom A. B. Šimića, a istodobno svojim 
stihotvorstvom sablažnjuje njegovu kritičku mi¬ 
sao, postala je književnom pojavom koja se, 
zaslugom antikritke, rasprljila preko velika di¬ 
jela hrvatske književnosti što je nastala po¬ 
sljednjih godina. Tu će paučinu dakako uništiti 
sam prah vremena; ali budućnost, stoga što će 
biti pravednija, ne osporava sadašnjosti da bude 
pravednom. 

Mlade surogadžije ne miga duša i oni obje- 
ljuju zuba povodom kakvih nedotupavnih stiho- 
tvorenija svoga vršnjaka, da se barožiš, gagolji 
li se to o Verlaine-u ili Rimbaud-u — ukaže se 
citat, kao da te ko hladnom vodom polije! Ne 
kvitali još ni bukvicu i bekavicu kulture a, kao 
da im je nje puna kapa, prkljaju o »svjetskoj 
književnosti« — kojom frazom očito prozivaju 
pustčpašice nekoliko knjiga, većinom osrednjih 
i slabih, koje su u ovo nekoliko zbunjenih zad¬ 
njih ljeta prevedene s tuđih jezika, a od kojih 
je dosta iz kotaka stranih književnosti —; upe- 
ljuju šta je u njoj veće, a šta manje. »Za pisca 
je naobrazba važna. Šta bi bez nje postalo 
od jednog velikog autora, kojega poštujemo, na¬ 
ime od Racine-a?« pisaše Anatole France. I dok 
poneki sveznadar time, što dobro pamti ono što 
pročita, očituje svoju ličnu kritičku nesposobnost 
u onom što piše o Unamunu i Rollandu, o Va- 
lćry-u i Petru i Pavlu, o kojima su napisane 
hiljade stranica —, dok naime na jednoj strani 
sladokusci zgotovljenoga preživaju fraze o »ev¬ 
ropskom duhu«, a da još ne smogoše pristalu 
rečenicu o domaćemu dahu, dotle na drugoj 
strani nedoučad zaboravljaju na ono što ne na- 
učiše, hoće da se dotralo do stožine: bulazne o 


natucanjima kao o savršenu lirizmu. Doba je 
kada strasti, razđražene, svaki kritički smisao 
uništavaju. XJ surogadžija kritički smisao uopće 
ne postoji, a da bi im se strast za pisanjem 
morala s njime nagađati i složiti: nesmetano je 
i prirodno osnovala svoju strasto ... strahovladu, 
koja barbarski ugnjetava pjesnički razum, i 
koja je, po svojoj naravi strasti, nestrpljiva, a 
da bi trpjela kulturu. Jer kultura se stiče ra¬ 
dom i strpljivošću. 

Ne da bih htio s kime ples ti praću, ali kada 
je već izbijati mućke iz glave književnosti, okre- 
ćati je naoposum, dok je i inače vrpnje, ipak 
bi koji od njih trebao da stane nogom na pa¬ 
met i okani se ćorava posla — knađenja »kri¬ 
tika«; ugugnja li i ne bude li ih mrijestio u 
svakom mogućem potoku i lokvi, rijeci i bari 
literarnih izdanja — gdje, prekobacujući se ma¬ 
štovitomu i natječući se tako s piscima detek¬ 
tivskih pripovijesti zamućuje i prska u oči da 
nije izdržati —, ugugnja li svoj sud i veće 
svme pažnju na svoje pripovijetke i ini rad, 
manje će mu što vrciti mimo književnu torbu. 
Piše li ko novele — koristi ili škodi ili ne čini 
ništa ni sebi ni drugima, prema tomu, jesu li 
dobre ili rđave. Kritika je trosjekli bodež. Ne 
umiješ li njime baratati pri operaciji na djelu — 
porežeš sebe, djelo secirajući izmrcvariš ili une¬ 
rediš, a nevješte kojima je, među ostalim, rezultat 
takvoga posla namijenjen i kao kritika dat na či¬ 
tanje, zavedeš u bludnju svojim sudom i estetski 
kvariš nevaljalim stilom. Nedoraslost nečija u 
umjetnosti kritike, za koju je nužno mnogo 
više snage i rjeđega duha nego za bilo kakvu 
drugu vrstu književnosti, i u kojoj je neupore- 
divo manje dobrih autora nego ih ima koja od 
ostalih vrsta umjetnosti, — ta se nedoraslost 
očituje već u rđavu stilu; a to je porezavanje 
samoga sebe što onesposobi za uspješno kriti¬ 
ziranje uopće. »Svakomu je dopušteno da ima 
svoj vlastiti ukus, i lijepo je nastojati da se o 
svomu vlastitom ukusu položi račun. Ali razlo¬ 
zima, pomoću kojih se on hoće opravdati, pri¬ 
davati značenje kao da su vrijedni općenito, što 
bi ga, kada bi time to imalo svoju valjanost, 
moralo učiniti jedinim pravim ukusom, znači 
izaći izvan granica ljubitelja, koji istražuje, i 
namećati se za svojeglava zakonodavca« (Les- 
sing). 

Okanivši se svoje rabote, surogadžije ne bi 
štetovali, a učinili bi mnogo za čitanje dobrih 
umjetničkih djela: sudom svojim ne bi čitače 
zavaravali, a u oblasti bi kulture bilo nevrije¬ 
dnih i suvišnih spisa manje. Ali njih savjeto¬ 
vati da se sami sa sobom ne baleču... ! Ne- 
skršivi su njihovi književnički karakteri: prela¬ 
zeći od riječi na nedjelo, redovito ustuknu pred 
kojim ozbiljnim umjetničkim djelom, — ako 
tko već nije pokazao kako se s njegovim du¬ 
hom saobraća i tom ih podukom podražio pa 
se i oni hoće iskazati, da s dotičnim duhom 
umiju saobraćati. Inače ga zaobiđu prezirno, 
šuškajući mu autoru iza ušiju, a da radi toga 
neće gledati niz nos. Raskokodakati će se to 
glasnije, iskokotivši oči nad kakvim literarnim 
otpacima (osobito svojih kolega) i hrpom kar- 
tušine: primitivci, u mraku svoga neznalaštva 
strašeći se duha, pjevaju i hakaju štošta, da 
ne bi mislili na svoj strah — strah od duha. 

Stanislav Šimić 


OSVAED SPENGLER: »GODINE ODEITKE« 
(Die Jahre der Entscheiđung) 

Spengler je već prije svojim djelima postao 
predstavnik Njemačke, a svojim zadnjim djelom 
on se je sam stavio u hijeratičku pozu na¬ 
rodnoga proroka, koji vidi i zato mora go¬ 
voriti. Njegova mržnja na revoluciju 1918. 
godine i ranija djela daju mu pravo da kritički 
govori i prema Hitlerovu pokretu. Službena 
kritika bila je hladna i negativna, ali usprkos 
toga zadivljuje širina pogleda i proročki stav 
ideologe stranke, i Spengleru je bilo dopušteno 
govoriti navodno intervencijom samoga Hitlera. 

»Bez vodeće kritike nema epoha svijesti o 
sebi«, veli Spengler, i zato otkriva činjenice i 
stvarnost, koje se ne mogu pobijediti odušev¬ 
ljenjem i uniformama nego radom i karakterom 
prusizma: unutarnje svijesti o dužnosti i tragič¬ 
noj borbi s usudom. Tragično osjećanje života 
osnovno je u njegovoj filozofiji. Povijest je be¬ 
smislena, bez cilja i morala, elementarna kao 
priroda i htjeli mi ili ne, ona nas vuče u svoje 
kalupe. Sudbinu treba izazvati, da je pobije¬ 
dimo, pa tko je vezao svoj život uz sudbinu na¬ 
roda, mora vidjeti i sve opasnosti i imati odvaž¬ 
nosti, da se s njima uhvati u koštac. 

Sile budućnosti su zato: volja jačega, zdravi 
instinkti, rasa, volja za moć, a pravda, sreća i 
mir omamljuju samo slabiće. 

Čovjek je zvijer, osnovna je misao Spengle- 
rova. Tehnika mu samo produžuje pandže, to 
niječu samo krezubi. Pacifisti ne će rata, a po¬ 
bili bi sve one, koji ga žele. Kako je došlo do 
tih protivuriječnosti i lažnog shvatanja ljudskog 
položaja na zemlji? 

Već dva stoljeća ljudi su zaplašeni lažnim 
frazama, daleko od stvarnosti. Romantici vla¬ 
daju, brbljaju i kritiziraju. Gradska inteligen¬ 
cija, gradski iskorjenjeni duh gleda odozgo na 
punokrvnu mudrost starih seljačkih rodova. 
Ljudi bez korijenja izmišljaju sisteme i ideale, 
racionalističke tvorevine bez života. Život se 
više ne doživljuje nego spoznaje, pa tako sve 
upada u lažne brbljarije sistema i fraza. Idea¬ 
lizam i materijalizam su jednako nestvarni, na¬ 
cionalni i socijalni romantici su djeca istog du¬ 
ševnog procesa. 

Povijest čovječanstva je povijest ratova. Sa¬ 
mo fiktivna ravnoteža velikih evropskih sila od 
1870.—1911. mogla je izazvati u nama lažno 
shvatanje, da je mir nešto normalno na svijetu. 
Zato skupo plaćamo ovu obmanu i ne možemo 
se snaći s našom pravom prirodom zvijeri. Ali 
vođe to moraju znati, ako vole svoj narod. Mi 
se nalazimo u stoljeću svjetskih ratova, koji 
će trajati kroz cijelo 20. stoljeće. Preko vlada¬ 
vine Cezara dolazi doba, kad će jedna vlast 
vladati svijetom. Imperium mundi razbija 
sve umjetne alijanse 19. stoljeća, politika ravno¬ 
teža je prošla. 

Svjetski rat je započeo s težnjom da 
Njemačku izolira već balkanskim ratom i ratom 
u Tripolisu. Njemačka je uništena, ali problemi 
su ostali neriješeni. Stvorena je samo nova for¬ 
ma svijeta, a nitko ne zna, kako će svijet iz¬ 
gledati do pedeset godina. Kao nekada Rim i 
Kartaga tako sada par centara cijedi sav svijet 
za sebe i za svoje buduće ratove. Rusija je ve¬ 
lika tajna budućnosti, Englezi će možda postati 
otočani bez dominiona, Francuska će možda 
predati svoje posjede Italiji kao baštinu, ako 

fašizam poživi, a mi dolazimo tek kao članovi 
sistema Francuske, koja je sama već danas 
vlast drugoga reda. 

S ove perspektive svi su problemi drukčiji. 
Za države »biti u formi« znači biti spreman za 
novi rat: sirovinama, granicama, novcem, indu¬ 
strijom, idejama. Povijest čovječanstva u doba 
niskih kultura je povijest političkih sila. Oblik 
im je rat i nastavak rata pomoću ugovora. 
Unutarnja politika postoji samo da osigura 
snagu i jedinstvo vanjske politike države »u 
formi«, države spremne za rat. Čim nutarnja 
politika dobiva druge ciljeve počinje raspadanje, 
država već nije u formi. 

Nacija, koja mora biti unutarnja, neizreciva 
sila, koja se samo osjeća — ideja — postaje 
za nacionaliste ideal, vještačka izmišljotina ma¬ 
šte, po kojoj se narod smatra masom bez go¬ 
spodara i bez cilja, proglašuje novinski jezik za 
narodni, prezire seljake i običaje narodne, i 
mjesto da narodu služe, nastoje se predstav¬ 
nici naroda njime poslužiti. Profesionalni politi¬ 
čari služe novcu, pa englesku demokraciju spa¬ 
šavaju samo stara prava plemića i pojam časti. 
Svuda dolazi do procesa: monarhija, demokra¬ 
cija, cezarizam. 

Tvrdnja materijalista da politika mora slu¬ 
žiti privredi nije točna. Politika i privreda se 
ne mogu dijeliti, bez jake politike nema dobre 
privrede. Čisti političari kao Pitt doveli su do 
bogatstva Engleske, a ne kramari. Bismarck je 
digao Njemačku. Engleska se je obogatila bit¬ 
kama, a ne knjigovodstvom i spekulacijama. 

Opet će doći na vlast profesionalne vojske 
pouzdane i pokretne. Jednakost svih u vojsci, 
princip revolucije nestat će, jer nestaje pouz¬ 
dani oficirski kor, koga su rezervisti u Nje¬ 
mačkoj uništili za vrijeme rata novim idejama. 
Konj i konjske sile su najveći ratni faktori u 
povijesti. Konjske sile: aeroplani, tankovi, tor- 
pedi traže junaštvo, spretnost i fanatizam. To 
je oblik budućeg rata. Već je i sada rat na go¬ 
spodarskom polju. Njemačkoj su uzeli flotu i 
sirovine i nametnuli joj Joungov i Dawesov 
plan, da je isključe iz utakmice i zarobe cijeli 
narod za bankare. 

Borba za Imperium mundi započinje. Dolazi 
vrijeme hrabrih ljudi, koji se ne plaše ničega. 
Faustovska ideja prodiranja u nepoznato na¬ 
stala je u Evropi i tu će biti odlučna bitka. 

Velike sile su države sa svjetskim ciljevima 
i sredstvima za njih: novcem, industrijom i stra¬ 
teškim točkama. Sve ostalo je provincija. Mo¬ 
skva je opet azijska horda s kanom na čelu 
i knutom u ruci manjine. Rusi su još uvijek 
nomadi, radnici se i danas sele po Rusiji kao 
nekoć nomadi. Već je Dostojevski htio da svi 
ljudi postanu Rusi, općeljudski. Hoće li to us¬ 
pjeti? Japan je opasan takmac, ako ga idejno 
ne sruši boljševizam. Svi pokusi da se u Kini 
uvede boljševizam propadaju, jer se generali 
prodaju velikom kapitalu. 

Sjedinjene Države su slične Rusiji veličinom 
i nomadima u lovu za dolarima. Država je bez 
svijesti, a mora sudjelovati u sudbini svijeta. 
Hoće li deset milijuna crnaca i petnaest mili¬ 
juna neasimiliranih stranaca ikada naučiti poli¬ 
tički misliti? Revolver u džepu, bande, samo- 
pomoć danas su karakteristične za Sjedinjene 
Države. 

Engleska je svoju slobodu trgovanja po či¬ 
tavom svijetu nazvala slobodom mora. Ali s 


aeroplanom gubi se važnost engleske flote i 
njezinoga sistema. Engleska može postati otok 
bez svojih dominiona. Nema više seljaka ni 
upravnika kao nekoć, vodeći sloj se je istrošio. 
Engleska diplomacija igra staru igru: hucka 
evropske dužnike protiv Amerike i drži svu 
Evropu kao frontu protiv boljševizma. 

Pariš će možda doskora postati starina kao 
Rim i Atena. Sva politika Francuske sastoji se 
u tome kao nekoć i Gala, da pale granice oko 
sebe i da uživaju u pustoši oko sebe, jer im je 
to najveća sigurnost. Puni zlata i utvrda traže 
jamstva sigurnosti i saveznike. Dva različita 
elementa i danas sastavljaju Francusku: Jako- 
binci i Žirondinci. Žirondinci su seljaci, vrtlari, 
rentieri, koji sanjaju o miru i ljubavi, a vodeći 
sloj Jakobinaca: političara, novčara, novinara 
vodi zemlju, koju im Žirondinci prepuštaju od 
straha pred komplikacijama, željni samo svoga 
mira u blatu. 

Italija ovisi od budućnosti fašizma i života 
Mussolinijeva. 

O nijednoj od ovih sila se ne zna, što će biti 
do 1950. Engleska može postati otok, USA se 
raskomadati u seljačke i industrijske države, 
Francusku i Japan mogu osvojiti komunisti. 

Milijuni ubijenih su za ostale samo novinska 
vijest (pokolji u Rusiji i Kini). Niti pojedinci 
niti narodi ne ostavljaju praznine za sobom. 

Za hrabre je to samo razlog više da sudje¬ 
luju u borbi, a Spengleru naročito položaj Nje¬ 
mačke neprestano lebdi pred očima. 

Pred nama su dvije velike revolucije: borba 
vodećih klasa bijelih ljudi i napadaj obojenih, 
koji su postali svijesni svoga položaja. 

Velegrad je stvorio proletarijat, bez veze sa 
vremenom, atome koji se daju voditi kao rulja 
od novina i kritičara izgubivši drevnu životnu 
mudrost. Profesionalni revolucioneri već dva 
stoljeća razjedaju auktoritet starog društva. 

Pomisao da svi moraju biti jednaki uništava 
dosadanju kulturu, koja je splet najvišega i 
najnižega kao svaki organizam. Stvara se ni¬ 
hilizam koji ništi sve, narod se pretvara u puk, 
novac postaje prvim bez obzira, kako je ste¬ 
čen. Prezire se svaki posjed, da se sve pretvori 
u proletere, koji hrane partijske bukače i pro¬ 
fesionalne revolucionere, kojima se ne da ra¬ 
diti. Za Spenglera posjed nije sramota nego 
oružje, ali posjed koji ulazi u dušu kao seljačko 
imanje i časno vođena firma. 

Jagma za pokretnim dobrom, novcem, ozna¬ 
čuje civilizaciju, a sticanje zemlje i nekretnina 
stvaralo je kulture. Sva dobra, koja revolucioneri 
ne mogu podijeliti nastoje revolucioneri ismijati 
i uništiti. Ta »bijela revolucija« počinje već 1750. 
od časa kada je ekonom Smith izjednačio rad i 
robu, bez obzira, što taj rad znači. Novac i cijena 
zamjenjuju sve. Komuna 1840. već traži diktaturu 
proletarijata, odnosno njegovih profesionalnih 
vođa. Ti vođe mrze i izostavljaju seljaštvo iz 
svoga sistema, jer se ne da demoralizirati i upo- 
trebiti kao radnici proleteri. Čak su i rad¬ 
nike u Njemačkoj htjeli demoralizirati davajući 
iste potpore lijenčinama. Već francuska revolu¬ 
cija izostavlja seljake i brine se samo za bur- 
žuje. Radnici važe samo kao stoka sposobna za 
borbu (Pismo Engelsa Marksu). Kriza je bila 
spremana već skoro čitavo stoljeće: »Sie ist 
gewollt worden« kao uspjeh svijesnog rada tajnih 
vođa proletarijata. Ljudi više ne znaju misliti, 
ne vide niti spletaka pa se gube u sitničavom 

objavljivanju krize, a ne vide istine. Njemačka 
je platila od 1925. do 1930. godišnje oko dva¬ 
deset milijarda maraka, trećinu čitavoga na¬ 
rodnoga prihoda za razne povišice plaća i soci¬ 
jalnih osiguranja, dok je za ratnu odštetu da¬ 
vala samo dvije milijarde. Po Spengleru išlo se 
svijesno, planski za uništenjem njemačke pri¬ 
vrede i stvaranjem proletarijata, koji će izbaciti 
na površinu svoje vođe. Seljaka su svuda 
svijesno žrtvovali kao objekt radničke politike. 
Prava dobra i stare firme pretvorili su u 
novac i bankari su pojeli sve. Ali revolucija je 
tek započela. Sredine i kompromisa nema: ili 
staro društvo sa društvenim poretkom ili bolj¬ 
ševizam. Cezari su na vidiku. Za Spenglera je 
već danas socijalizam zastario kao i svi pro¬ 
grami. Kult radnika spada u 19. stoljeće, njih 
će zamijeniti vojske pune nesebične odanosti, 
kakve nije imao ni Napoleon. Borba obojenih 
je na horizontu: Rusija i Japan su jedine aktivne 
zemlje globusa i svi rade pod njihovim priti¬ 
skom. Budući sukobi će stvoriti novo društvo, 
gdje će nestati i fašizmi i nacionalizmi, da 
stvore mjesto novom »idejnom« čovjeku, punom 
snage i svijesti o dužnostima: »pruski duh« će 
vladati svijetom. 

A. Bonifačić 


CEZAR PETRESCU 
Najpopularniji rumunjski romanopisac 

Poslije dokumentarnih i socijalno-satiričkih 
romana N. Filimona, psiholoških i subjektivnih 
romana A. Vlahutse, idiličkih romana D. Zam- 
firescua, herojskih i lirskih romana M. Sađo- 
veanu-a izišao je poslije rata niz realističkih 
romana u duhu »nove stvarnosti«. Uz vrlo plod¬ 
nog i darovitog romanopisca Liviu Rebreanua 
(ovih dana sva je kulturna Rumunjska prosla¬ 
vila 50-tu obljetnicu njegova života, a u »Ob¬ 
zoru« je bilo o njemu govora god. 1933, kad je 
bio na XIII. međunarodnom kongresu PEN- 
klubova u Dubrovniku) zauzima prvo mjesto u 
suvremenoj rumunjskoj produkciji romana ugle¬ 
dni novinar Cezar Petrescu. 

Cezar Petrescu proizašao je kao književnik 
iz veoma solidne novinarske škole, koja je 
mnogim narodima obrazovala slavne književni¬ 
ke. Putem novina C. Petrescu došao je u nepo¬ 
sredan kontakt sa najširom javnošću. Rumunj¬ 
ska ima danas novine, koje su na evropskoj 
visini: Universul, Dimineatsa, Adeverul, Čuvan - 
tul, itd. Novinarski rad omogućio je i C. Pe- 
trescu-u da prouči i prodre u različne grane po¬ 
litičkog i socijalnog života, u prvom redu ru¬ 
munjske prijestolnice. 

C. Petrescu potječe iz Moldave (rođ. u Ko- 
tuarima god. 1892.). Poznat je u prijevodima u 
Italiji, Francuskoj, Njemačkoj, Poljskoj i Čeho- 
slovačkoj, a jedan mali odlomak njegova romana 
»Calea Victoriei« preveden je i u rumunjskom 
broju »Vremena«. 

Novele C. Petrescu-a odlikuju se snažnim i 
plastičkim slikanjem suvremenog života, kojeg 
prožima neki individualni pesimizam. Radnja se 
tih novela zbiva na ulici, selu, u vagonu, u sa¬ 
lonima, klubovima, itd. U noveli »Čovjek, koji 
je našao svoju sjenu« prikazana je karakteri¬ 
stična epizoda iz rumunjske političke situacije. 
Autor prikazuje nesvijesnu vezu između čovje¬ 
kova sna i stvarnosti, koja ga okružuje. U no¬ 


veli »Somnul« (San) mladu ženu progoni u snu 
sedamdesetogodišnji starac, koji je, kako se 
kasnije utvrđuje, djed njezina muža, koji je 
umro prije nego se ona rodila. — U romanu 
»Intunecarea« (Tama, 2 dijela) prikazuje autor 
sliku Rumunjske za vrijeme rata i poslije rata. 
Autor crta raspoloženje Rumunja u početku 
rata, entuzijazam, kojim je prihvaćen navještaj 
rata središnjim vlastima, prve vijesti s ratišta, 
evakuaciju Bukurešta, život u fronti, iza fronte, 
u bolnici, itd. 

»Calea Victoriei« (Ulica pobjede, glavna ma¬ 
gistrala rumunjske prijestolnice) jedan je od 
najpoznatijih romana C. Petruscu-a, u kojem 
je prikazao bujni život, sliku prijestolnice. Taj 
je roman kalejdoskop epizoda iz bukureških sa¬ 
lona, iz umjetničkog, kazališnog i gospodarskog 
života. Upoznajemo se i s moralom poratnih 
rumunjskih političara, grozničavim radom u bu- 
kureškim redakcijama, radom tajnog redarstva 
i mnogim drugim pojavama suvremenog držav¬ 
nog života. 

U vagonu brzovlaka, koji juri u Bukurešt, 
C. Petrescu minuciozno portretira nekoliko zna¬ 
menitih ličnosti iz prijestolnice i nekoliko iz 
pokrajine. Za vrijeme putovanja u tom pri¬ 
godnom društvu rađa se podsvijesni osjećaj neke 
zajednice, koja kasnije u vrevi velikog grada 
uvodi ljude u akciju romana. Ljudi iz pokrajine 
strahovito se razočaraju prilikama u prijestol¬ 
nici. 

Paul Morand, koji je već posvetio zanimljive 
knjige Pragu, New-Yorku i Londonu, izdao je 
nedavno monografiju o Bukureštu »Bucarest« 
(uz mnoštvo fotografija). Morand ističe među 
ostalim, da je u Bukureštu sačuvano mnogo 
orijentalnih karakteristika, da se vide tragovi 
šestogodišnjeg gospodstva Slavena (Bugara i 
Srba), dva stoljeća helenizma i sto godina fran¬ 
cuske civilizacije. Svi su ti utjecaji stvorili grad 
velikih kontrasta, o kojima saznajemo veoma 
mnogo i iz romana C. Petrescu-a . 

Kad je sklopljen mir, mlado se i požrtvovno 
pokoljenje nadalo preporodu cjelokupnog života, 
t. j. da će se ubrzo izgraditi ono, što su drugi 
srušili. Aspiracije mladog pokoljenja razbile su 
se o krutu stvarnost. S geslom »Hoćemo, da 
Velika Rumunjska postane nova bolja Rumunj¬ 
ska«, misli junak romana da osnuje novu poli¬ 
tičku stranku, ali prevaren u svojim čestitim 
namjerama, povlači se u pozadinu, gdje proživ¬ 
ljava strašnu tragediju. 

Posljednji je Petrescu-ov roman trilogija o 
velikom rumunjskom piscu »Zvijezda danica« 
(Luceafarul sau Romanul lui Eminescu« sa di¬ 
jelovima: »Zvijezda danica«, »Nirvana« i »Car- 
men Saecurale«, izdanje »Natsionala-Ciomei« 
(Bukurešt). 

Cesare Petrescu veliki je poznavalac, propa¬ 
gator i štovatelj francuske kulture, dok o nje¬ 
mačkom i ruskom kulturnom duhu nema pozi¬ 
tivno mišljenje. 

Posljednji su mu romani: »Opći raj«, »Soba 
kralja Dromicheta«, »Mehanički balet«, »Greta 
Garbo« — roman mlade, lijepe, ali duševno pro¬ 
sječne žene, itd. Izvrstan je njegov roman za 
djecu »Fram, bijeli medvjed«. 

Cezar Petrescu snažan je realistički prikazi¬ 
vač općega rumunjskog života i daroviti stva¬ 
ralac plastičkih karaktera. Godine 1931. dobio 
je veliku državnu nagradu za beletristiku. 

Dr. Ivan Esih 

KURT KERSTEN: »BISMARCK I NJEGOVO 
DOBA« 

Kerstenova knjiga o Bismarcku obrađuje je¬ 
dnu od najinteresantnijih epoha u historiji čovje¬ 
čanstva, doba stabilizacije prve građanske demo¬ 
kracije poslije prvog i drugog pada Napoleonova 
sredinom prošlog stoljeća. Burno po nacionali¬ 
stičkim i socijalnim gibanjima, iako još uvijek 
u sjeni reakcionarne Svete alijanse, koja je išla 
za tim da održi ne toliko legitimnost monarhije, 
koliko monarha (slučaj Napoleona, kome nikada 
nije priznata legitimnost), to stoljeće je izmije¬ 
nilo lice Evrope u nekoliko navrata ili još toč¬ 
nije u nekoliko bitnih pojmova. Ono je značajno 
po velikim, dalekosežnim perturbacijama, koje 
su se zbile u njemu i u kojima Bismarckova 
ličnost nije ostala nezapažena, svejedno na koji 
je način djelovala njegova aktivnost. U sjeni 
pruske premoći u Evropi, ogromnog vojnog 
budžeta, koji je duhovito karikirao H. Daumier 
(Georg Grosz Bismarckovih dana), sve češćih 
demonstracija protiv rata i snažnih centrali¬ 
stičkih ambicija, u kojima imaju korijen i da¬ 
našnje imperijalističke službene njemačke aspi¬ 
racije, Bismarck je stvarao snažnu, čeličnu 
do zuba naoružanu Prusku, koja je ugroža¬ 
vala mladu republikansku francusku demokra¬ 
ciju i brzo postala vrlo značajan faktor u ev¬ 
ropskoj politici, u koliko to već dotad nije bila. 
Osamnaesto stoljeće, kao donekle prije njega 
šesnaesto, značajno je po ogromnim gibanjima, 
koja su ga uznemirila. U tragičnim sukobima 
evropskih velikih sila, za kojima se vuku prvi, 
još nevidljivi konci mladog kapitalizma, koji je 
jačao zajedno s jačanjem sitne i krupne buržo¬ 
azije, radničkog i zanatlijskog staleža (Prva 
intemacionala) i novog industrijskog i trgovin¬ 
skog prosperiteta, poslije četrdesetosme, koja je 
urodila reakcijom i apsolutizmom, u doba đjeli- 
mične agrarne reforme i brisanja feudalizma u 
agrarnim zemljama, devetnaesto stoljeće se nije 
odvijalo po jednom stalnom šablonu. Privredni 
polet dao je osnovni ton i kolorit političkom po¬ 
letu, koji je ustalasao duhove i doveo do novih 
nacionalnih država. Držeći niz godina Evropu u 
svojoj pokornosti, mijenjajući vladare, države i 
državne granice i stvarajući nove političke for¬ 
macije, Napoleon je onaj, koji je uznemirio 
osamnaesto stoljeće, on i revolucija, koja je, 
možda i protiv njegove volje, koračala za njim 
u stopu i ostajala tamo, otkuda se on morao 
povući (ne pred njom). Kurt Kersten ne misli 
tako o Napoleonu kao S. Zweig, biograf Marije 
Antoinette i J. Fouchća, koji je svojim roman¬ 
siranim biografijama zadro naročito u odnose i 
sukobe Francuske revolucije. Manje romanopi¬ 
sac, a više anali tik, on ne tumači epohu toliko 
kroz njezina kulturna ostvarenja i intimne tra¬ 
gedije, čak i najveće, koliko kroz socijalna i 
politička stremljenja, koja stavlja na prvo mje¬ 
sto. 

Vrijeme mračno i puno krvoprolića, još pod 
teškim dojmom feudalizma, koji se svuda osje¬ 
ćaše, junkerski, vojnički Bismarckov karakter, 
koji Kersten riše hladno i porugljivo, ali uvijek 
iskreno i objektivno, sa svih strana gramzivi 
kraci imperijalizma i financijske oligarhije, koji 
pužu, podržavani od režima, prema malim na¬ 
cionalnim državicama i prema prvim, još tako 
rekavši fiktivnim i teško izvojevanim čovječan- 
skim pravima pauperiziranog radništva, seljaštva 


i sitnog, obrtničkog građanstva, koje straši 
bauk industrije, doba filozofski uznemireno, koje 
se očajno grči u tragičnim i kobnim sukobima, 
nemoćno i konfuzno, to je sadržaj ovog poli¬ 
tičkog i historijskog Kerstenovog filma, kroz 
koji defilira nekoliko generacija i tumači svoje 
strasti, želje, brige i ciljeve. 

Sve, što je bilo bitno za osamnaesto stoljeće, 
danas je samo prividno nesuvremeno i mrtvo. 
U stvari ti problemi struje i kroz današnje 
međunarodne relacije, svuda se susrećemo s nji¬ 
ma i na svakom koraku čitamo one iste parole 
i borimo se s onim istim fantomima, koje je 
inaugurirao Bismarck i o kojima govori Ker- 
stenovo djelo. Premda se historija ne ponavlja, 
jer različite socijalne i nacionalne manifestacije 
(možda one prve još više) mogu dovesti do na¬ 
oko sličnih rezultata, ali se nikada ne smiju 
identificirati. Evropa devetnaestog stoljeća ne 
bi se iznenadila konfrontirana s današnjom Ev¬ 
ropom i mogla bi sebe prepoznati u današnjem 
brižnom, mučnom, krvavom evropskom liku. 
Kersten je pronicljiv, sabran i hladan posmatrač, 
koji se ne da zanijeti ličnim dojmovima. Manje 
umjetnička, a više historijska, njegova analiza 
tumači konkretne, žive snage, koje su determi¬ 
nirale politiku Bismarckove Evrope, i kod toga 
je neobično precizan i jasan. Njegove vizije nisu 
nikada proizvoljne i apstraktne. Posjedujući so¬ 
lidno i zavidno historijsko znanje, koje mu 
omogućuje da se uzdigne iznad događaja i vre¬ 
mena, crtajući svoje ličnosti snažnim, potresnim 
bojama, Kersten demaskira tajanstvena lica di¬ 
plomata i vladara, otkriva patinu s događaja, 
od kojih nas dijeli skoro stoljeće, približuje nam 
strane i hladne, davno mrtve ljude, čije sudbine 
ispisuje pred nama. Knjiga, koja je nesumnjivo 
od velike vrijednosti i koja danas, u predvečerje 
novih zapleta, svakako krvavijih i kobnijih od 
onih, koji su privukli Kerstenov interes, ima 
pomalo profetsko, vizionamo značenje. 

U elegantnom i korektnom tehničkom izdanju 
»Nolita«, u seriji »Istorija i ekonomija«, koja je 
dosada objavila nekoliko vrlo značajnih i vri¬ 
jednih historijskih knjiga, obogativši na taj na¬ 
čin našu pri je vodnu književnost (Lučka, »Tor- 
quemada i inkvizicija« s reprodukcijama E1 
Greca, Morus, »Kako su nastala velika bogat¬ 
stva«), Kerstenov »Bismarck« donosi cijeli niz 
umjetničkih reprodukcija i fotografija svoga 
doba i suvremenih ličnosti, među kojima ima i 
nekoliko Daumierovih karikatura. Rasplićući 
niti pretežno lukrativnih i imperijalističkih ša¬ 
hovskih političkih poteza velikih političara Bis¬ 
marckovih suradnika i protivnika (u »Podani¬ 
ku« je Heinrich Mann načeo jedan dio proble¬ 
ma, koji muče Kerstena), knjiga nas uvodi u 
pozadinu tragičnih i bolnih sedamdesetih godi¬ 
na, koje su inspirirale Zolin »Slom«. Možda nije 
nezanimljivo konstatirati, da je naša cjelokupna 
štampa (i ona lijeva i ona desna, pa i srednja, 
ako takova postoji) prešutjela ovu u svakom 
pogledu dobru i serioznu knjigu, koja može za 
nekoliko dana postati mali politički vađeme- 
kum modernog čovjeka, očajnog, razdrtog i ne¬ 
moćnog na raskrsnici nacija, ideologija i svje¬ 
tova. To je kao neki signal, koji se ponavlja sa 
strašnom, nemilosrdnom upornošću iz godine u 
godinu i legitimno tumači (legitimnije nego itko 
drugi) našu poznatu kulturnu mimikriju, čije 
simptome osjećamo na svakom koraku i na 
svakom mjestu. Ivo Kozarčanin 

JOSE SANTOS CHOCANO 
Najveći pjesnik južne Amerike 

U prosincu prošle godine ubijen je nasred 
ulice u glavnom gradu republike Chile, Santiagu, 
Jose Santos Chocano, najveći pjesnik ne samo 
svoje uže domovine republike Peru, nego i ci¬ 
jele španjolske Amerike. Bio je jedan od osni¬ 
vača modernističkog pravca, a poslije smrti 
Rubena Daria (iz Nikarague) postao je najdo¬ 
stojniji nasljednik književne baštine tog pje¬ 
sničkog velikana. 

Santos Chocano rodio se godine 1875. u Calao, 
lučkom gradu u blizini peruanske prijestolnice 
Lime. Kao potomak španjolskih konkistadora bio 
je željan neprekidnih pustolovina i novotarija, 
kojih nije nikada manjkalo na drugoj hemisferi. 
Sudjelovao je u brojnim revolucijama u Mexicu, 
Guatemali, Peru i obišao je gotovo cijeli svijet. 
Posljednje godine (od godine 1929.) proveo je u 
republici Chile baveći se intenzivno političkim i 
kulturnim pitanjima španjolske Amerike. Godine 
1933. u doba poznatog sukoba između Peru i 
Kolumbije radi grada Leticije, istupio je Santos 
Chocano oštro protiv vlade svoje domovine op¬ 
tužujući je radi lakomosti i nepravednosti. Smio¬ 
nost i bezobzirnost, koja je karakterizirala svaki 
istup pjesnika, pribavili su mu mnogo neprija¬ 
telja, a podjedno su i bili uzrok i njegove na¬ 
silne smrti. Njegovi politički neprijatelji nisu 
znali drugog načina borbe nego su ga na otvo¬ 
renoj ulici podmuklo dali ubiti. 

Svoj bogati književni rad počeo je Santos 
Chocano zbirkom stihova »Svete srdžbe« (Iras 
santas, 1895.), u kojoj ističe svoje nezadovoljstvo 
s prilikama u Chile. Pjesnik traži promjenu so¬ 
cijalnih prilika, pa makar i s pomoću krvave 
revolucije. Njegovi radikalni pogledi doveli su 
ga u zatvor. 

Zbirka »En la aldea« (Na selu) veliča idilu 
mirnog i trijeznog seoskog života u Peru. Dok 
je »Iras santas« puno crvene krvave boje, dotle 
u novoj zbirci vidimo krasne šarolike boje pe¬ 
ruanskog sela. 

Poslije toga izdao je dvije opsežnije poeme: 
»La epopeya del Morr« (1899.), u kojoj pjeva o 
junaštvu Peruanaca u nesretnom ratu s Chile 
(1879. do 1883.), i drugo pjesničko djelo »Canto 
del siglo« (»Pjesma vijeka«, 1900.), u kojem 
daje pjesnički pregled najvažnijih političkih i 
kulturnih činjenica u XIX. vijeku. Prvo pjeva¬ 
nje opisuje život Napoleona, drugo borbu za 
nezavisnost južne Amerike (junake Bolivara i 
Sucre-a), treće je pjevanje posvećeno triumfu zna¬ 
nosti, idealističkoj filozofiji Hegela, pozitivizmu 
Comte-a, teoriji evolucije Danvina, radu Pa- 
steura, Edisona i dr., četvrto pjevanje himna je 
u slavu literature (V. Hugo), slikarstva (De- 
lacroix), kiparstva (Rodin) i muzike (Wagner). 

Najjača mu je zbirka »Alma America« 
(»Američka duša« godine 1906.), kojoj je sam 
Ruben Dario napisao laskav predgovor. Santos 
Chocano, kako sam naslov govori, prikazuje 
bitne elemente američke duše, prikazuje prve 
početke Indijanaca, španjolskih osvajača (Pi- 
zarro, Cortes, Balboa), kolonijalnu epohu, sve¬ 
tost nekadašnjih gradova, svetost jezera (Titi- 
caca), a zatim prelazi na novija vremena. 

U pjesmici »Blason« (Grb) sadržan je pje¬ 
snikov cređo: »Ja sam pjevač Amerike, prvotne, 


prastare — moja lira ima dušu, a pjesma ideal. 
Kada se osjećam Inkom, ja sam vazal Sunca, 
koje mi daje žezlo svoje kraljevske vlade. Kada 
u meni počne vriti španjolska krv i kada uskri- 
sujem u svojoj pjesmi kolonijalnu epohu, tada 
mi strofe zvone kao snažna lira iz kristala. 
Struji u meni španjolska krv, ali je njezin ri¬ 
tam urođen u dušu Inka. Da ni jesam postao 
pjesnik, bio bih bijedni pustolov, željan doga¬ 
đaja ili indijski vladar.« 

Chocanov amerikanizam poprima konkretne 
socijalne i političke oblike. Pjesnik je vođa na¬ 
roda i u svom djelu poziva na jedinstvo sve 
narode Amerike, koji govore španjolski. Poput 
Rubena Daria i Chocano upozorava na opasnost 
koja dolazi sa strane Sjeverne Amerike. 

U »Epopeji Tihog Oceana« Santos Chocano 
izrazuje misao, da »Sjedinjene države zabijaju 
klinac u noge Amerike, koja želi ostati slobo¬ 
dna«. Pri tom poziva svoje sunarodnjake, da se 
napokon promijene, da u svemu dobrom naslje¬ 
duju sjeverne Amerikance, da rade pojačanom 
energijom, ako ne žele izgubiti svoje slobode. 

Na kraju »Epopeje Tihog Oceana« pjesnik u 
divnoj viziji iznosi svoju vruću želju, da njegove 
pjesme, ti snažni bistri gorski potoci stvore 
čudesnu rijeku, u kojoj bi se kao u Jordanu 
moglo njegovo pokoljenje očistiti od grijeha i 
poroka. Tada će njegova poezija biti eliksir, 
koji će dati okrepe i snage svim njegovim su¬ 
narodnjacima. Ono, što je Walt Whitman za 
sjevernu, to je Santos Chocano za južnu Ame¬ 
riku. 

Sam je autor poslije knjige »Alma America« 
sastavio antologiju iz vlastite svoje poezije na 
temelju autokritike i selekcije pod natpisom 
»Fiat lux«. 

U svrhu što dostojnije proslave stote obljet¬ 
nice bitke pod Ayacuchom (1824—1924), poslije 
koje se počinje prava nezavisnost republike Pe¬ 
ru, predsjednik države Augusto B. Leguia ; po¬ 
vjerio je u ime naroda Santosu Chocanu, da 
napiše pjesničko historijsko djelo o Bolivaru, 
velikom borcu i junaku za oslobođenje Peru. To 
je djelo »E1 Hombre-Sol« (Čovjek-Sunce), koje 
obuhvaća šest pjevanja. U toj se pjesmi, za 
koju bi se krivo mislilo, da je plod narudžbe, a 
ne inspiracije, proslavio autor i kao golem pje¬ 
snik i kao rodoljub, i u toj pjesmi živi cijela 
peruanska priroda: pustinje, gore, vulkani, je¬ 
zera i rijeke. Bitka pod Ayacuchom na području 
golemih gora okosnica je te pjesme. Pjesniku se 
nije radilo samo o uskrišenju epohe junačkih 
borbi za nezavisnost domovine i o idealu vođe 
i viteza Bolivara, nego i o tome, da pokaže, 
kako španjolska Amerika, ako je ujedinjena, 
može biti snažna i sretna. 

Za svoj pjesnički rad odlikovan je pjesnik 
zlatnim lovorovim vijencem u prijestolnici svoje 
domovine Limi. Posljednja mu je pjesnička 
zbirka izdana nekoliko mjeseci prije smrti »Oro 
de Indias« (Zlato Indije). 

Dr. Ivan Esih 

I FIORETTI ĐI SAN FRANCESCO E TL 
CANTICO DEL SOLE 
Editore Ulrico Hoepli, Milano 

Cvjetići su za život i rad sv. Franje Asiškog 
isto što i Evanđelje za život Isusov. Kao što je 
Isus Hrist okružen učenicima naučavao kršćan¬ 
sku nauku po brežuljcima Galileje, tako ju je 
i sv. Franjo okružen svojim učenicima naučavao 
po pitomoj Umbriji i cvjetnoj Toscani. Samo 
sv. Franjo ima pred Hristom jednu prednost. 
Naime Cvjetići su jedini izvor za poznavanje 
njegova života i nauke, dok ih Hrist ima četiri 
i, kako svi znamo, dosta različna. Slika sv. Fra¬ 
nje nam je prema tome jedinstvena. Život toga 
sveca slavan je, pun ljubavi i pregaranja. Valjda 
najveći kršćanin poslije Hrista, on je propovi¬ 
jedao ljubav univerzalnu i beskrajnu. Prvi je u 
srednjem vijeku povezao ljubav božju sa lju¬ 
bavlju zemaljskom. Prije njega su zazirali od 
ovog svijeta, kao od nečeg, što služi đavolu i 
njegovim pakosnim namjerama. On prvi pjeva 
bratu suncu i sestri zemlji. Jedina pjesma, koju 
je napisao sv. Franjo Asiški jest »Pjesma sun¬ 
ca«. Ona spada svojom jedinstvenom snagom ne 
samo među najtrajnije produkte stare klasične 
talijanske književnosti, nego i svjetske. Puna 
ljubavi spram Boga, čovjeka i zemlje, ona je 
lijep primjer čiste poezije, za koju se toliko za¬ 
lagao Abbč Bremont, jer posjeduje i pobožnost 
molitve i ljepotu himne. 

Blagoslovljen da si, moj Gospodine, zbog brata 

vjetra 

i zbog zraka i oblaka i vedrine i svakog 

vremena, 

Preko koga daješ snagu svemu što živi. 

Blagoslovljen da si, moj Gospodine, zbog sestre 

vode 

Koja je jako korisna i nježna i poslušna i čista. 

Blagoslovljen da si, moj Gospodine, zbog brata 

ognja 

S kojim rasvjetljavaš noć, 

A on je i lijep i veseo i moćan i jak. 

Neko se vrijeme mislilo da »Pjesmu Sunca« 
nije napisao sv. Franjo, nego jedan od njegovih 
učenika, ali te su sumnje oborene marnim is¬ 
traživanjima D’Ancone, Gasparya, Bariolija, Sa- 
batiera i drugih auktoritativnih kritičara. Kao 
pjesnik sv. Franjo je uticao najjače u novoj 
evropskoj književnosti na Francisa Jammesa 
(Roman d’un ličvre) i Gabriela D’Annunzia 
(La sera fiesolana). O. D. 


BILJEŠKE 

Ivan Goran Kovačić: »Dani gnjeva« 
Matičina suvremena knjižnica izdala je knjigu 
pripovijedaka Ivana Gorana Kovačića. Odmah 
moramo kazati, da je mladi pisac ispunio obe¬ 
ćanja, koja su se u njega polagala. Opisujući, 
kako i sam naslov knjige kaže, dane gnjeva na¬ 
šeg nareda, on je vrsno zagrabio u tamni svako¬ 
dnevni život jednog od najvažnijih njegovih di¬ 
jelova: sela. Pričanje mu teče živo. Kovačić je 
naš književni jezik obogatio mnogim svježim ri¬ 
ječima, koje su bile izvan uporabe. Slike su mu 
često vrlo lijepo odabrane, iskrene, bez usiljenog 


traženja. Stil mu je prikladan i gibak, pun sjaja 
mladog pjesničkog srca. Gorski kotar, kraj u 
kome se odvija radnja njegovih priča, prikazan 
je živopisno. U većini novela sudjeluje čitav na¬ 
rod njegova kraja kao junak. Narodna potište- 
nost rađa borce, koji onda uz pomoć kolektiva 
vrše djela samoprijegora i muške odvažnosti. U 
tom pogledu naročito se ističe novela »Smrt u 
čizmama«. U jednom od narednih brojeva do¬ 
nijet će naš list opširniji prikaz o toj uspjeloj 
knjizi. d. 

To se kod nas ne može dogoditi 

Sinclair Lewis obradio je za pozornicu svoj 
poznati roman: »To se kod nas ne može 
dogoditi« (misli fašizam). Taj će se komad 
igrati u Sjedinjenim Državama Amerike u 28 ka¬ 
zališta istodobno. Državna organizacija kazališta 
»Works Progress Administration« stavila je piscu 
sve svoje pozornice na raspoloženje. Kao hono¬ 
rar autor će dobivati sedmično 1.400 dolara. Tih 
sedmica svakako će biti prilično mnogo ... 

Vika oko novoga djela Henri de Montherlant-a 
U najnovijem romanu Henri de Montherlant-a 
»Les jeunes filles« dopisuju se tri mlade 
djevojke sa piscem Costa, u kojem se može lako 
prepoznati sam autor. Prekoravali su ga u štampi 
što je za dotično djelo upotrijebio originalna pi¬ 
sma, koja su mu bila upućena. Bila je nastala 
protiv njega prava vojna, koja je trajala dugo, 
i uzalud je autor pokušao da se u brojnim in- 
terwievima opravda. 

Osobito se bio razbjesnio ženski svijet; neki 
ženski časopis nije uopće htio oglasiti da je do¬ 
tična knjiga izišla. Istina, to autor i izdavač 
mogu lako preboljeti, jer buka, koja se zamet- 
nula zbog »Jeunes filles«, bijaše najbolja rekla¬ 
ma. U roku od nekoliko sedmica prodano je 
50.000 primjeraka. Jedan je dnevnik posvećivao 
»slučaju Montherlant« svaki dan jedan stupac, 
u kojemu su poznati pisci objelodanili svoje su¬ 
dove što se tiče pitanja, jesu li prava pisca ne¬ 
ograničena. 

Književni kolege su dakako — oprečno pu¬ 
blici, koja više rasuđuje prema svom osjećaju, 
bili gotovo svi na strani Montherlanta: zahtije¬ 
vali su pravo za autora, da svoju građu uzima 
gdje je nađe — pa makar mu prijetila opasnost 
da počini kakvu indiskreciju. Citirana su imena 
od Goethea do D’Annunzia, a jedan od ekspe¬ 
rata, Auguste Bailly, reče doskočljivo, *da će 
biti dobro, ako se u buduće opasnost pisaca 
označi kakvim vanjskim znakom — kao što se 
na pr. gubavci prepoznaju po čegrtaljci, tako 
da im nitko ne dođe blizu. 

Veli se uostalom da je jedna od žena, koje 
su pisale dotična pisma, otkrila svoje ime i da 
će objaviti odgovor, koji po oštrini ne će biti 
slab. Izgleda da bi se Montherlant trebao sa¬ 
kriti od bijesnih »nagorkinja vila«, koje ga hoće 
rastrgati u komade, — trebao bi pobjeći u koji 
drugi dio svijeta! 

U Španjolskoj strijeljaju pjesnike 

Federico Garcia Lorca, jedan od najpo¬ 
znatijih suvremenih španjolskih pjesnika, koji je 
ujedno bio izvrstan recitator i glumac svojih 
vlastitih pjesničkih djela, ubijen je nedavno u 
Granadi. Pobunjenici, pod vodstvom generala 
Franca, štiteći kulturu, strijeljali su Garcia 

Lorcu, jer taj pjesnik nije htio da pozdravi fa¬ 
šističku zastavu. S druge strane se tvrdi, da je 
strijeljan zbog toga, što mu je šurjak, grado¬ 
načelnik Granađe, — socijalist. 

»Le Chef — D’oeuvre« 

Posve nov i uistinu tip časopisa za narod 
predstavlja francuski mjesečnik »Le Chef — 
d’oeuvr e«, koji izdaje Henri Philippon (Edi- 
tion de Littćrature populaire). Svaki svezak toga 
časopisa donosi za cijenu od 1.50 franak pot¬ 
puno tekst kojega dobroga romana, jeftino i 
izabrano štivo. 

Kao prvi broj izišao je roman velikog komu- 
narda Jules Vallesa »L’Insurge« sa biografskim 
uvodom od Jeana Loubes-a. Naredni svezak izići 
će u sredini mjeseca studenog; sadržavat će »Les 
Damnćs de la Terre«, roman Henri Poulaille-a, 
u kojem se prikazuje život pariškog radnika, 
kako poslije Zole nije bio prikazan. 

Ekspedicije moskovske akademije 
Pod uredništvom V. N. Vasiljeva upravo je 
izišao popularni godišnjak moskovske akademije 
nauka pod imenom »Ekspedicije akade¬ 
mije nauka SSSR«. Obuhvata 65 izvještaja 
suučesnika ekspedicija, koje su bile poduzete pod 
patronatom akademije u g. 1935. sa svrhom da 
proučavaju prirodno bogatstvo Sovjetske Rusije. 
Ilustrirano djelo donosi izvještaje o istraživa¬ 
njima u Uralu, zapadnoj Sibiriji, u Jaku ti ji i 
dalekom Istoku, u Kirkiziji, Turkmenistanu i 
Tadžikistanu, u Azovu, u području Crnoga Mora 
i sjevernoj Kavkaziji. 

Masaryk pripovijeda svoj život 
Karl Čapek je objavio u god. 1928., 1931. i 
1935. u tri dijela djelo »M a s a r y k«. To su sje¬ 
ćanja, ispitivanja, pripovijedanja i šutnje Ma- 
saryka — knjiga koja se najviše čita u Čeho- 
slovačkoj. Sada se to djelo izdaje u njemačkom 
prijevodu pod natpisom: »Masaryk erzahlt sein 
Leben. Gesprache mit Karl Čapek.« 

80-ta obljetnica najvećega poljskog kulturnog 
povjesnika 

Ovih je dana navršio osamdeset godina života 
nesumnjivo najveći poljski kulturni povjesnik i 
filolog dr. Aleksander Briickner, autor preko 
jednu hiljadu tri stotine naučnih djela i ovećih 
rasprava. U posljednjih osam godina, otkako je 
umirovljen, napisao je 150 novih knjiga i bro¬ 
šura, među njima i fundamentalno djelo u tri 
sveska »Povijest poljske kulture«. Od znatnijih 
njegovih djela valja spomenuti: »Sredovječna 
latinska poezija u Poljskoj«, »Civilizacija i je¬ 
zik«, »Religiozna literatura u sredovječnoj Polj¬ 
skoj«, »Povijest poljske književnosti«, »Povijest 
češke književnosti«, »Nikola Rej«, »Poljski kri¬ 
vovjerci«, »Etimološki rječnik poljskog jezika« 
(ima ga i zagrebačka Sveučilišna knjižnica), 
»Poljska mitologija«, »Borba za jezik«, »Enci¬ 
klopedija staropoljska«, itd. (ie) 

Novo djelo Josepha Rotha 
Izvrsni pisac romani »Hiob«, »Radetzky- 
Marsch« i drugih, Joseph R o t h, objavio je ovih 
dana, u izdanju Albert de Lange-Verlag, novu 
knjigu, »Beichte eines Morders« (Ispovijest 
jednog ubice). U tom romanu Golubčik — ne¬ 


zakoniti sin kneza Krapotkina, Špijun Ohrane, 
»ubica« svog polubrata, legitimnog Krapotkina 
— pripovijeda svoj život pošto je, poslije svjet¬ 
skog rata, došao u Pariz. Duh stare carističke 
Rusije, nekadašnji ruski čovjek koji je, nemo¬ 
ćan, bio izložen proganjanju i sudbini, govori 
iz te vrlo lijepo pisane knjige. 

Uspjeh književnog natječaja DHK 

Natječaj uprave Društva hrvatskih književ¬ 
nika za najbolji esej bio je produžen do 10. 
rujna, te je pokazao jednako uspjeli rezultat 
kao i natječaj za najbolji roman, novelu i pje¬ 
smu. Nagrađena su djela dvojice autora, i to 
Dinka Tomašića »Razvitak građanskih ideolo¬ 
gija u Hrvatskoj« i Stanislava Šimića esej o 
poeziji Janka Polića Kamova pod natpisom 
»Veliki psovač i Anti-Job«. Društvo će počet¬ 
kom 1937. raspisati novi književni natječaj, koji 
će imati mnogo duži rok, pa će pisci imati vre¬ 
mena za izrađivanje svojih djela. 

»Nepoznata Bosna« 

Pod tim natpisom izlazi tokom mjeseca stu¬ 
denog zbirka novela našeg suradnika Novaka 
S i m i ć a. U knjizi je autor sabrao jedan dio 
svojih novela iz bosanskog života. Dotičnu knji¬ 
gu izdaje knjižara »Orbis«, Zagreb, Masarykova 
15. Cijena u pretplati Din 20.— 


RODU O JEZIKU 

6. Kod nas riječ »čovjek« može značiti i der 
Mensch i der Ehemann (muž). Ali nam se s je¬ 
dne strane počinje nametati riječ »čovjek« u 
značenju »muškarca« (das Mannsbild, muško če¬ 
ljade), što držim, da nije dobro, jer se bez razloga 
jedna riječ izbacuje iz jezika, a na njeno mjesto 
stavlja druga (»čovjek«), koja već ima svoja 
dva određena značenja. Dakle za sva tri pojma 
(čovjek, muž i muškarac) da osiromašimo jezik, 
označujući sva tri jednom riječju? U prijevodu 
jedne anegdote ruskog humorista Zoščenka na¬ 
lazim rečenicu, da u ruskoj historiji nije žena 
nikad od čovjeka bila tako ponižena i bez 
prava, kao danas. S prikrivenom ironijom do¬ 
kazuje ZošČenko, da se u današnjoj Rusiji udata 
žena ima cijeniti niže nego služavka; ako čovjek 
hoće da se oslobodi žene, preda sudu samo svoju 
izjavu, da ne će da živi s njom, i odmah je ot¬ 
pušta; ali ako hoće da se riješi sluškinje, dužan 
je da održi otkazni rok, a osim toga ima još 
kojekakvih neprilika sa staleškom ustanovom. 
Očevidno je, da se pod onim podcrtanim »čovje¬ 
kom« ima razumijevati muškarac. Jer zaboga 
— i žena je čovjek! 

7. Uz otvorenje izložbe Mirka Uzorinca u 
Ulrichovom salonu, spominje jedan veliki naš 
dnevnik, da je Uzorinac u nekoliko mahova 
odlazio na duže ili kraće studije u Beč, 
Munchen, Berlin, Pariz — i drugdje. Držim, 
da bi ovaj »drugdje« trebalo zamijeniti adver- 
bom: drugamo, jer adverb drugdje znači: na 
drugom mjestu, a Uzorinac nije odlazio »na 
drugom mjestu«, nego na drugo mjesto. Dakle 
akuzativ, a ne lokativ. Druga bi stvar bila, da 
je rečenica stilizirana: »Studirao je u Beču, 
Mtinchenu — i drugdje«. Onda bi adverb »dru¬ 
gdje« bio na svom mjestu. 

8. Od nekog vremena javlja se u istom veli¬ 
kom dnevniku vrlo darovit nov feljtonist, koji 
svojom bujnom fantazijom, izvrsnim okom za 
ljepote dalmatinskih ostrva i pronalaženjem ta¬ 
janstvenih sujeta umije zaokupiti sav interes 
svojih čitalaca. I stil mu je živahan, a jezik 
dosta dobar, ali bi mogao biti i bolji, da malo 
sporije piše i da pripazi na utvrđena gramatička 
pravila. Tako u posljednjem feljtonu piše: do- 
živjeo (mj. doživio), brijegova (mj. bregova), 
lepršu boje jeseni (mj. lepršaju), iznad vrati ju 
(mj. vrata), poznavalac ženskih srca (mj. srda¬ 
ca, koji je oblik češći od »srca«), dole (mj. do¬ 
lje), zanimivo (mj. zanimljivo), itd. No glavna 
mu je pogreška (uostalom, to je pogreška i još 
nekih naših novinara), što ne umiju baratati 
povratnom zamjenicom »se«. On piše o morna¬ 
rima u Boci Kotorskoj, da »ih se posvuda opa¬ 
ža«, a o nekoj djevojci, da »se prestalo spomi¬ 
njati tu djevojku«. Trebao je napisati, da se 
mornari svuda opažaju i da se djevojka 
prestala spominjati. Naime, glagoli s riječcom 
»se« imaju se shvaćati kao neprelazni, pa ne 
mogu uza »se« (koji je sam po sebi akuzativ: 
perem se, hvalim se, itd.) imati još jedan aku¬ 
zativ. Kod nas se ne pije vodu, nego se pije 
voda. Voda je tu kao neki subjekt, a ne objekt. 
Svu tu smutnju kao da izazivlje njemački ili 
francuski osjećaj, gdje su njemački »man« od 
der Mann i francuski »l’on« od l’homme (koji 
se u hrvatskom prevode sa »se«) zapravo za¬ 
držali stari svoj subjektivni značaj, pa zato 
mogu imati uza se objekt u akuzativu. Bei den 
Deutschen trinkt man Wasser (ak.) et chez les 
Frangais on boit de l’eau. 

9. Kod nas se često glagol »zamoliti« zamje¬ 
njuje glagolom »umoliti«, a to nije dobro. »Za¬ 
moliti« znači: upraviti molbu na koga, a »umo¬ 
liti«: molbom nešto isposlovati. Čovjek može od 
koga zamoliti čašu vina, a kad je dobije, onda 
ju je umolio od onoga, koji tim vinom raspo¬ 
laže. 

10. Adverbe »jednovremeno« i »istovremeno« 

uzimaju pod pero samo oni pisci, koji ne osje¬ 
ćaju, da je to prest germanizam (gleichzeitig). 
Pisac s dobrim narodnim osjećajem reći će: u 
isto vrijeme. - dr - 


PRVA KNJIGA »8AVREMENIH HRVATSKIH 
PISACA« 

U vrlo raskošnoj i ukusnoj opremi izašla je 
prva knjiga obnovljenih »Savremenih hrvatskih 
pisaca« s nagrađenim romanom gospođe Fedy 
Martinčić »Zmijski skot«. U nizu starijih 
knjiga, koje je izdalo »Društvo hrvatskih knji¬ 
ževnika«, nosi ovaj svezak broj 57. 

Po primjeru starijih izdanja ove naklade, na 
posljednjoj strani knjige donesena je slika i 
kratka biografija autoričina, iz koje prenosimo 
ova data: 


Gospođa Feđy Martinčić rođena je 22. lipnja 
1902. u Sinju od činovničke porodice. U devet¬ 
naestoj godini udala se za činovnika zagrebačke 
»Hrvatske sveopće kreditne banke« i s njim se 
preselila u Suboticu, gdje je — u dvadesetitrećoj 
svojoj godini — dovršila prvi svoj roman »N j e- 
zina sudbina«. Ondje je napisala i izdala 
u vlastitoj nakladi i drugi roman »Igra ži¬ 
vota«. Matica Hrvatska primila je treći njezin 
roman »K r o z t a m u«, koji je stavljen u pro¬ 
gram ovogodišnjih izdanja. U rukopisu ima go¬ 
tovo djelo »Opasna varka«, a još pokojni 
ravnatelj zagrebačkog kazališta, Josip Bach, 
primio je na repertoire njezinu dramu »K u ć a 
na u g 1 u«, koja do danas nije izvedena. — 
Od godine 1934. živi u Zagrebu. 

Već prvo njeno djelo bilo je veliko iznena¬ 
đenje i za zagrebačku, kao i za beogradsku 
kritiku. Nitko se nije nadao, da bi iz pokrajine 
moglo doći tako znatno djelo, pogotovu od 
autorice, za koju prije nitko nije čuo, jer se 
nije nikakovim manjim djelom javljala. Stupila 
je, dakle, na književnu pozornicu već kao go¬ 
tova romansijerka. Kritika — u kojoj su su¬ 
djelovali prvi hrvatski pisci — isticala je su¬ 
periornu eleganciju i rafiniranost njena stila i 
zapažanja. Priznavala joj je nesumnjiv dar, 
psihološku oštrinu i emociju, jaku i prirodnu. 
Njena psihoanaliza sastoji se u treperivoj žen¬ 
skoj osjećajnosti, u lucidnom rasuđivanju i pro¬ 
matranju svih životnih momenata, u lirskom 
podrhtavanju,_ koje osvaja svojom nježnošću. 
U drugom svom romanu autorica je proširila 
svoj vidokrug, pa joj se pričanje nije ograniča¬ 
valo na opisivanje sudbine samo glavnog juna¬ 
ka, nego je roman — kako je priznavala kritika 
— zasnovan šire, s obilatim crtanjem lica, za¬ 
pleta i konflikata. U tom se romanu prikazuje 
isprazni i neuravnoteženi život poratnog nara¬ 
štaja: razvrat, karijera, brzo sticanje novaca. 
Diskretna nijansa socijalne kritike (što se na¬ 
ročito osjeća u njenom »Zmijskom skotu«) 
nije daleko od autoričina pisanja, ali je više 
zanima psihološka strana, svijeta, koji opisuje. 
Njezine knjige s jednakim interesom čitaju žen¬ 
ski krugovi, koje naročito zanima zabavni dio 
pripovijesti, kao i čitaoci, koji traže u knjizi 
jačih umjetničkih vrijednosti. 

Sada evo, gotovo u isto vrijeme, izlaze dva 
njena romana: jedan u izdanju Matice Hrvatske, 
a drugi u izdanjima »Društva hrvatskih knji¬ 
ževnika«, koji se razašilje pretplatnicima i pro¬ 
micateljima hrvatske knjige skupa s ovim bro¬ 
jem »Savremenika«. Cijena je knjizi Din 50.—. 


Errata Corrige! U Cesarićevoj nagrađenoj pje¬ 
smi »Trubač sa Seine« (1. broj »Savremenika«) 
uvukla se neugodna štamparska pogrješka: u 
četvrtom stihu umjesto »ropćem« štampano je 
»hropćem«. 


Vlasnik iizdavač: Društvo hrvatskih književnika u Zagrebu. — Urednik: Luka Perković. — Odgovorni urednik: 
Dr. Branimir Ivakić, Zagreb, Perkovčeva 2. — Uredništvo društvenih izdanja: »Novinarski Dom«, Perkovčeva 2. 
Uprava društvene naklade: Maruličev trg 12a. — Godišnja pretplata Dinara 120.—. — Pojedini broj Dinara 12.— 
Tiskara Dragutin Beker, Zagreb. Za tiskaru odgovara Dragutin Beker, Zagreb, Frankopanska 12. 






UIIDINIINO OSIGURAVAJUĆE D.D. 

VARDAR • HERCEG. BOSNA • TRIGLAV 

TRG KRALJA PETRA BR. 11 — ZAGREB — TELEFONI 2585, 2583 i 3268 

Podružnice: Beograd, Ljubljana, Sarajevo, Split, Novi Sad, Osijek, Petrovgrad 

Maribor, Dubrovnik, Pančevo, Skoplje 

preuzima sve vrsti osiguranja, a životna osiguranja uz naro¬ 
čito povoljne uslove. 

Tražite besplatne ponude. — Na zahtjev šaljemo naše izaslanike. 


i sve 

optičke po 
trebštine 
od 

DIPL. OPTIČAR 

BUCHBINDER 

Gajeva 2 — ZAGREB — Tel. 92-56 

Zeiss-punkta! depot 


3iN 


RUKAVICE, 

ČARAPE, 

RUBLJE 



Zag re b 

Ilica broj 40 




J. 7-uhkoMić, 2agKe& 

Hica 5 (Oktogon) - JećajZaft 22-19 

Veliki izbor perzijskih, pirotskih, te Smirna čilima; Axminster sagova, 
veloura, kokosovih i jutenih sagova po metru, pokrivača za krevete, 
popluna od vate i pahuljica po mjeri u satenu i svili, stolnjaka, zavjesa 
i storova, modernih tkanina, kao i damasta, brokata, gobelina, te sviju 
ostalih vrsti, uz umjerene cijene. 

Čuvajte i poAupiKajte domaća, Kukotvo.hin.ef 








DRŽAVNA KIASNA LUTRIJA 


Kako je izmijenjen lutrijski plan i u proteklom 31. i 32. kolu sa 
svojim interesantnim izmjenama naišao na veliko odobravanje kod ku¬ 
paca srećaka, jer su skoro "sve srećke od strane ovlašćenih prodavača i 
njihovih potprodavača rasprodane, to je Državna klasna lutrija taj isti 
plan ostavila u važnosti i za tekuće 33. kolo srećaka. 

Srećke I. klase 33. kola gotove su i puštene u prodaju 4. septembra 
ove godine u 100.000 cijelih srećaka sa izvlačenjima i to: 

I klasa 13. i 14. oktobra 1936 godine, 

II klasa 10. i 11. novembra 1936 godine, 

III klasa'10. i 11. decembra 1936 godine, 

IV klasa 14. i 15. januara 1937 godine, 

V klasa od 9. februara do zaključno 3 marta 1937. god. 

Cijena srećkama za svaku klasu slijedeća je: jedna cijela Din 200; 

jedna polovina Din 100.— i jedna četvrtina Din 50.—. 

Ukupna vrijednost dobitaka iznosi 

Dinara 64,320.000.— 

U ovom kolu ima 9 premija i to: od Din 2,000.000.—; 1,000.000.—; 
500.000.—; 400.000.—; 300.000.—; dva od po 250.000.— i dva od po 
200 . 000 .—. 

Pored ovih premija ima i ogroman broj dobitaka od po 200.000.—; 
100.000.— ; 80.000.— ; 60.000.— ; 50.000.— ; 40.000.— ; 30.000.— ; 
20.000.—; 10.000.— i t. d. 

U najsretnijem slučaju mogućim spajanjem premija i dobitaka u 
V. klasi može se dobiti na jednoj srećki 

Dinara 3,700.000.—. 

Za isplatu dobitaka jamči Država Kraljevine Jugoslavije. 

Srećke se mogu dobiti kod ovlaštenih prodavača i njihovih potpro¬ 
davača, kojih ima skoro u svim većim mjestima. 

Bliža uputstva sa lutrijskim planom i općim pravilima dobivaju se 
na zahtjev besplatno kod svih ovlaštenih prodavača srećaka. 

Kupovanjem srećke Državne klasne lutrije, svaki pojedinac, pored 
lične koristi koju može da ima, ujedno pomaže narodnu privredu, za¬ 
natstvo, industriju i invalide, jer se čist prihod od prodaje srećaka raz¬ 
mjerno dijeli u napred spomenute svrhe. 


Kovčezi iz kože 
torbice za da me i 
sva kožnata roba 

kOnig 

ZAGREB, ILICA 20 

Pitajte one, koje 
poslužujemo više 
od 30 godina na¬ 
šim proizvodima. 


PARNA BOjADISAONA I KEMIČKA 
ČISTIONA ODIjELA 

V. JELI MEK-ZAGREB 


CENTRALA: Gajeva ul. 25 - Tel. 33-90 
Podružnice: Ilica 37, tel. 65-58 • Ilica 148a 
Trg Washingtona 1 

TVORNICA: Bužanova ul. 26 - Tel. 93-92 


Najsavjesnij'e bojadisanje svih tkanina 
i haljina. — Prvorazredno kemičko 
čišćenje odjevnih i kućnih predmeta. 


Narudžbe iz provincije izvršuju se brzo 
I uz potpuno jamstvo! 















